തിങ്കളാഴ്ച മുതൽ സംസ്ഥാനത്ത് 87 രൂപക്ക് ഇറച്ചിക്കോഴി വിൽക്കണമെന്ന ധനമന്ത്രിയുടെ നിർദ്ദേശം വ്യാപാരികൾ തള്ളി . മന്ത്രിയുടെ തീരുമാനം ഏകപക്ഷീയമാണെന്ന് ഓൾകേരളാ ചിക്കൻ ഡീലേഴ്സ് അസോസിയേഷൻ പറഞ്ഞു . പതിനൊന്നിന് പ്രഖ്യാപിച്ചിരിക്കുന്ന കടയടപ്പ് സമരത്തിന് മാറ്റമില്ലെന്ന് വ്യാപാരിവ്യവസായി ഏകോപനസമിതി നസ്റുദ്ദീൻ വിഭാഗം കോഴിക്കോട് അറിയിച്ചു . വ്യാപാരി വ്യവസായി ഏകോപനസമിതി അധ്യക്ഷൻ ടി നസ്റുദ്ദീന്റെ വീട്ടിൽ നടന്ന യോഗത്തിന് ശേഷമാണ് കോഴി വ്യാപാരികൾ നിലപാടറിയിച്ചത് . ഫാമുകളിൽ ഒരു കോഴിയുടെ ഉത്പാദന ചിലവ് തന്നെ നൂറു രൂപയാളമാകുന്നുണ്ട് . തമിഴ്നാട്ടിൽ നിന്ന് കിലോക്ക് 120 രൂപ നൽകിയാണ് ഇറച്ചി കോഴികളെ വാങ്ങുന്നതെന്നും വ്യാപാരികൾ പറയുന്നു . സാഹചര്യമിതാണെന്നിരിക്കെ തിങ്കളാഴ്ച മുതൽ ഒരു കിലോ ഇറച്ചിക്കോഴി 87 രൂപക്ക് വിൽക്കണമെന്ന ധനമന്ത്രിയുടെ നിർദ്ദേശം അനുസരിക്കേണ്ടതില്ലെന്ന് വ്യാപാരികൾ തീരുമാനിച്ചു . ജി . എസ് . ടി നടപ്പാക്കുന്നതിനെതിരെ വ്യാപാരി വ്യവസായി ഏകോപന സമിതി നസ്റുദ്ദീൻ വിഭാഗം വരുന്ന ചൊവ്വാഴ്ച കടകളടച്ച് പ്രതിഷേധിക്കാനും തീരുമാനിച്ചു . നേരത്തെ ഹസൻകോയ വിഭാഗം സമരം പ്രഖ്യാപിച്ചിരുന്നെങ്കിലും ധനമന്ത്രിയുമായി നടത്തിയ ചർച്ചയെ തുടർന്ന് തീരുമാനം പിൻവലിച്ചു . ജി . എസ് . ടിയുമായി ബന്ധപ്പെട്ടുണ്ടാകുന്ന പ്രശ്നങ്ങളിൽ സെപ്റ്റംബർ 10വരെ ശിക്ഷാനടപടികളുണ്ടാകില്ലെന്ന ഉറപ്പ് ലഭിച്ചതിനെ തുടർന്നാണ് സമരത്തിൽ നിന്ന് പിന്മാറിയതെന്ന് ഹസൻകോയ വിഭാഗം അറിയിച്ചു . വ്യാപാരി വ്യവസായി സമിതിയും കടയടപ്പ് സമരത്തിൽ നിന്ന് പിന്മാറിയിരുന്നു .


ട്രായ് നിർദ്ദേശ പ്രകാരം സമ്മർ സർപ്രൈസ് ഓഫർ നിർത്തലാക്കിയപ്പോൾ , റിലയൻസ് ജിയോ അവതരിപ്പിച്ച പുതിയ ഓഫറാണ് ധൻ ധനാ ധൻ ഓഫർ . സൌജന്യ ഡാറ്റ - വോയിസ് കോൾ ഓഫറുകൾ മൂന്നു മാസം വരെ ഉപയോഗിക്കാമെന്നതാണ് ഇതിന്റെ പ്രത്യേകത . ഇതിനായി 309 രൂപയ്ക്കാണ് ജിയോ ഉപയോക്താക്കൾ റീച്ചാർജ് ചെയ്യേണ്ടത് . ഏപ്രിൽ 15ന് സൌജന്യ ഓഫർ തീരുന്നതോടെയാണ് ധൻ ധനാ ധൻ ഓഫർ നിലവിൽ വരുന്നത് . ഇവിടെയിതാ , സമ്മർ സർപ്രൈസ് ഓഫറിൽനിന്ന് ധൻ ധനാ ധൻ ഓഫർ എങ്ങനെ വ്യത്യാസപ്പെട്ടിരിക്കുന്നുവെന്ന് നോക്കാം . . . 1 , 999 രൂപയുടെ റീച്ചാർജ്ജ് ഉണ്ടായേക്കില്ല വേഗ നിയന്ത്രണ പരിധിയില്ലാതെ ഡാറ്റ ഉപയോഗിക്കാവുന്ന 999 രൂപയുടെ റീച്ചാർജ് ധൻ ധനാ ധൻ ഓഫറിൽ ഇല്ല . ഇതേക്കുറിച്ച് ഔദ്യോഗിക വിശദീകരണം വന്നിട്ടില്ലെങ്കിലും വെബ്സൈറ്റിൽ 999 റീച്ചാർജിനെക്കുറിച്ച് പറയുന്നില്ല . 2 , സൌജന്യസേവനം ഏപ്രിൽ 15ന് തീരില്ല ഏപ്രിൽ 15ന് മുമ്പ് പ്രൈം അംഗത്വം എടുത്ത് ധൻ ധനാ ധൻ ഓഫർ ചെയ്താൽ സമ്മർ സർപ്രൈസ് ഓഫർ ഏകദേശം അതേപടി ജൂൺ 30 വരെ ഉപയോഗിക്കാനാകും . എന്നാൽ പ്രൈം അംഗത്വം എടുക്കുന്നതിനുള്ള സമയപരിധി ഏപ്രിൽ 15ന് തീരും . പ്രൈം എടുത്തവർക്ക് മാത്രമെ 309,509 എന്നീ ധൻ ധനാ ധൻ ഓഫറുകൾ ലഭ്യമാകുകയുള്ളു . അല്ലാത്തവർ നോൺ - പ്രൈം ഉപയോക്താക്കളുടെ 408,608 ഓഫറുകളാണ് ഏപ്രിൽ 15നു ശേഷം റീച്ചാർജ്ജ് ചെയ്യേണ്ടത് . 3 , റീച്ചാർജ് തുകയിൽ വ്യത്യാസം സമ്മർ സർപ്രൈസ് ഓഫറിനെ അപേക്ഷിച്ച് ധൻ ധനാ ധൻ ഓഫറിന് 6 രൂപ കൂടുതലായിരിക്കും . 303 രൂപയുടെ സ്ഥാനത്ത് 309 രൂപ നൽകിയാൽ 84 ദിവസത്തേക്ക് പ്രതിദിനം മികച്ച വേഗതയുള്ള ഒരു ജിബി 4ജി ഡാറ്റ ഉപയോഗിക്കാം . 509 രൂപ മുടക്കിയാൽ പ്രതിദിനം മികച്ച വേഗതയുള്ള രണ്ട് ജിബി 4ജി ഡാറ്റ 84 ദിവസത്തേക്ക് ഉപയോഗിക്കാം .


മെഗാസ്റ്റാർ മമ്മൂട്ടിയുടെ ഏറ്റവും പുതിയ ചിത്രമായ അബ്രഹാമിൻറെ സന്തതികളുടെ ആദ്യ ട്രെയിലർ എത്തി . നായകൻറെ മുഖം ഒരിടത്തും കാണിക്കാത്ത ദൃശ്യങ്ങൾ ഏറെ പ്രതീക്ഷയും ആകാംക്ഷയും ഉണർത്തുന്ന മുഴുനീള ത്രില്ലർ ആയിരിക്കുമെന്ന് ട്രെയിലറിൽ നിന്ന് വ്യക്തമാണ് . കൊച്ചിയിൽ താരങ്ങളും അണിയറപ്രവർത്തകരും പങ്കെടുത്ത പ്രത്യേക ചടങ്ങിൽ വച്ചു മമ്മൂട്ടിയും പ്രമുഖ സംവിധായകൻ ജോഷിയും ചേർന്നാണ് ചിത്രത്തിൻറെ ട്രെയിലർ പുറത്തിറക്കിയത് . ഡെറിക്ക് അബ്രഹാം എന്ന പോലീസ് ഉദ്യോഗസ്ഥനായാണ് മമ്മൂട്ടി ചിത്രത്തിൽ എത്തുന്നത് . സാധാരണ പോലീസ് കഥയ്ക്ക് അപ്പുറത്തേക്ക് മനുഷ്യബന്ധങ്ങളുടെകൂടി കഥയാണ് അബ്രഹാമിൻറെ സന്തതികൾ പറയുന്നതെന്ന് മമ്മൂട്ടി പറഞ്ഞു . ഒരുപാട് ദുഖവും വേദനയും ഏറ്റുവാങ്ങിയ കഥാപാത്രമാണ് താൻ അവതരിപ്പിച്ച നായകനെന്നും അദ്ദേഹം പറഞ്ഞു . നവാഗതനായ ഷാജി പാടൂരാണ് സംവിധായകൻ . റംസാൻ ദിനമായ ജൂൺ 16 നു ചിത്രം തീയറ്ററുകളിൽ എത്തും . ആരാധകർക്കായി മമ്മൂട്ടി തൻറെ ഫേസ്ബുക്ക് പേജിലൂടെ ട്രെയിലർ പങ്കുവച്ചു . ചിത്രത്തിൻറെ ഗാനത്തിനും പോസ്റ്റിറിനും എന്നതുപോലെ വൻ സ്വീകരണമാണ് ട്രെയിലറിനും ലഭിക്കുന്നത് . കനിഹ നായികയാകുന്ന ചിത്രത്തിൽ സിദ്ധിഖ് , രഞ്ജി പണിക്കർ , കലാഭവൻ ഷാജോൻ എന്നിവരും പോലീസ് വേഷമാണ് ചെയ്തിട്ടുള്ളത് . കൂടാതെ സുരാജ് വെഞ്ഞാറമൂട് , അൻസൺ പോൾ , യോഗ് ജാപ്പെ തുടങ്ങി വൻ താരനിര തന്നെ ചിത്രത്തിൽ അണിനിരക്കുന്നു . ടേക്ക് - ഓഫ് സംവിധായകൻ മഹേഷ് നാരായണനാണ് ചിത്രത്തിൻറെ എഡിറ്റർ . ഹനീഫ് അദനിയുടേതാണ് തിരക്കഥ . ഗുഡ്വിൽ എൻറർടെയിൻമെൻറസിൻറെ ബാനറിൽ ടി എൽ ജോർജാണ് ചിത്രം നിർമിച്ചിരിക്കുന്നത് .


ഐപിഎൽ താരലേലം നടക്കുന്നതിനിടെ സമ്മർദ്ദം താങ്ങനാകാതെ വാഷ് റൂമിൽ ഒളിച്ച് ഇന്ത്യൻ യുവതാരം . അണ്ടർ - 19 ലോകകപ്പിൽ ഇന്ത്യക്കായി കളിക്കുന്ന ബൌളർ കമലേഷ് നാഗർകോട്ടിയാണ് അമിത സമ്മർദ്ദം താങ്ങാനാകാതെ ഇങ്ങനെ ചെയ്തത് . എന്നാൽ താരത്തെ സന്തോഷിപ്പിക്കുന്ന വാർത്തയാണ് പിന്നീടെത്തിയത് . 3 . 2 കോടി രൂപയ്ക്ക് കൊൽക്കത്ത നൈറ്റ് റൈഡേഴ്സ് കമലേഷിനെ സ്വന്തം നിരയിലെത്തിക്കുകയായിരുന്നു . നിലവിൽ അണ്ടർ - 19 ലോകകപ്പ് ക്രിക്കറ്റിനായി ഇന്ത്യൻ ടീമിനൊപ്പം ന്യൂസീലൻഡിലാണ് കമലേഷുള്ളത് . താരലേലം നടക്കുന്ന സമയത്ത് താൻ മാനസികമായി തളർന്നിരിക്കുകയായിരുന്നുവെന്നും ടെലിവിഷൻ നോക്കിയിരുന്നില്ലെന്നും കമലേഷ് പറയുന്നു . ടീമിലെ സഹതാരങ്ങൾ ഫോണിലേക്ക് തുടർച്ചയായി വളിച്ചു . പക്ഷേ ഞാൻ ഫോണെടുത്തില്ല . പക്ഷേ എന്റെ റൂമിൽ ഒപ്പമുണ്ടായിരുന്ന പങ്കജ് യാദവ് ടിവി ഓൺ ചെയ്തതോടെ എല്ലാ പ്രതിരോധവും തകർന്നു . തുടർന്ന് ഞാൻ വാഷ് റൂമിൽ കയറി വാതിലടക്കുകയായിരുന്നു . കമലേഷ് വെളിപ്പെടുത്തുന്നു . ലേലത്തിന് തൊട്ടുമുമ്പ് ബിഗ് ബാഷ് ലീഗിൽ ക്രിസ് ലിൻ ബാറ്റു ചെയ്യുന്നതാണ് ഞാൻ കണ്ടത് . മണിക്കൂറുകൾക്ക് ശേഷം അദ്ദേഹത്തിന് നെറ്റ്സിൽ പന്തെറിയാനുള്ള അവസരം എന്നെ തേടിയെത്തി . കമലേഷ് പറയുന്നു . ക്രിസ് ലിന്നിനെയും കൊൽക്കത്ത ലേലത്തിൽ ടീമിലെത്തിച്ചിരുന്നു . അണ്ടർ - 19 ലോകകപ്പിൽ ഇന്ത്യ ടീമിന്റെ ബൌളിങ് സംഘത്തിലെ നിർണായക കളിക്കാരനാണ് കമലേഷ് നാഗർകോട്ടി . 149 കിലോമീറ്റർ വേഗതയിൽ വരെ ലോകകപ്പിൽ പന്തെറിഞ്ഞ കമലേഷിന്റെ ശരാശരി വേഗതമണിക്കൂറിൽ 145 കിലോമീറ്ററാണ് .


ഇന്ത്യൻ ബഹിരാകാശ ഏജൻസി ( ഐഎസ്ആർഒ ) സ്ക്രാംജെറ്റ് എൻഞ്ചിൻ പരീക്ഷണം നടത്തി . അഞ്ച് മിനുട്ടോളമാണ് ശ്രീഹരിക്കോട്ടയിൽ നടത്തിയ പരീക്ഷണത്തിൽ ഈ എഞ്ചിൻ പറത്തിയത് . പുനർഉപയോഗിക്കാൻ സാധിക്കുന്ന റോക്കറ്റുകളുടെ നിർമ്മാണഘട്ടത്തിൽ നിൽക്കുന്ന ഐഎസ്ആർഒയ്ക്ക് ഇത് നിർണ്ണായകമായ കുതിച്ച് ചാട്ടമാണ് . പുനർഉപയോഗിക്കാൻ സാധിക്കുന്ന റോക്കറ്റുകളുടെ അഥവ ആർ . എൽ . വിക്ക് ഹൈപ്പർസോണിക്ക് സ്പീഡ് നൽകുന്നതിൽ സ്ക്രാംജെറ്റ് എഞ്ചിൻ നിർണ്ണായകമാണെന്നാണ് ശാസ്ത്രകാരന്മാർ പറയുന്നത് . 1970മോഡൽ ആർഎച്ച് 560 എന്ന റോക്കറ്റ് ഉപയോഗിച്ചാണ് പരീക്ഷണം നടത്തിയത് . 20 കിലോമീറ്റർ ഉയരത്തിൽ എഞ്ചിൻ പറത്തിയെന്നാണ് ഐഎസ്ആർഒ വൃത്തങ്ങൾ അറിയിക്കുന്നത് . സാധാരണമായി ഒരു എഞ്ചിനിൽ ഉണ്ടാകുന്നത് പോലെ ഇന്ധനം കത്തിച്ചാണ് ഈ എഞ്ചിൻ ഓടുന്നതെങ്കിലും , ഇതിൽ ഓക്സിഡൈസർ എന്ന വിഭാഗവും ഉണ്ട് . എഞ്ചിൻ സൂപ്പർസോണിക്ക് സ്പീഡിൽ ആയാൾ ഈ എഞ്ചിൻറെ ഏയർ ബ്രീത്തിംഗ് പ്രോപ്പുലെഷൻ സിസ്റ്റം അന്തരീക്ഷ ഓക്സിജനെ കംപ്രസ് ചെയ്യും , ഇത് എഞ്ചിനിലെ ഇന്ധനത്തിൻറെ ജ്വലനത്തിന് സഹായകരമാകും . ലിക്വിഡ് ഹൈഡ്രജൻ തന്നെയാണ് എഞ്ചിനിലെ ഇന്ധനമായി ഉപയോഗിക്കുന്നത് .


അടുത്തിടെ വാട്ട്സ്ആപ്പ് ഗ്രൂപ്പുകളിൽ കൂടി പ്ലസ് ടു പരീക്ഷയുടെ ഫിസിക്സ് ചോദ്യപേപ്പർ ചോർന്നു എന്ന വാർത്ത പ്രചരിച്ചിരുന്നു . ഇതിൻറെ പേരിൽ പ്രതിപക്ഷം നിയമസഭയിൽ ചോദ്യം ഉയർത്തുകയും . ഇതിൽ അന്വേഷണം നടക്കുകയാണെന്ന് വിദ്യാഭ്യാസ മന്ത്രി മറുപടി നൽകുകയും ചെയ്തു . സംഭവത്തിൽ ക്രൈംബ്രാഞ്ച് നടത്തിയ അന്വേഷണത്തിൽ ചോദ്യപേപ്പർ ചോർന്നിട്ടില്ലെന്ന് കണ്ടെത്തി . കേസ് അന്വേഷിച്ച ക്രൈംബ്രാഞ്ച് എസ് . പി സാബു മാത്യുവിൻറെ നേതൃത്വത്തിലുള്ള ടീം ആയിരുന്നു . ഡിവൈഎസ്പിമാരായ ഷഫീക്ക് അഹമ്മദ് , എസ് . സുരേഷ് , എം മുഹമ്മദ് ഇഖ്ബാൽ എന്നിവരാണ് അന്വേഷണ സംഘത്തിൽ ഉണ്ടായിരുന്നത് . ഇവർ രണ്ട് ഘട്ടമായാണ് അന്വേഷണം നടത്തിയത് . ചോദ്യപേപ്പർ പ്രിൻറിംഗ് , വിതരണം എന്നീ ഘട്ടങ്ങൾ പരിശോധിച്ച സംഘം അവിടെ പിഴവുകൾ സംഭവിച്ചിട്ടില്ലെന്ന് ഉറപ്പുവരുത്തി . പിന്നീടാണ് പരാതി ഉയർന്ന സംഭവങ്ങളിലേക്ക് നീങ്ങിയത് . ഇത് പ്രകാരം വാട്ട്സ്ആപ്പ് ഗ്രൂപ്പുകളിൽ പ്രചരിച്ച മോഡൽ ചോദ്യപേപ്പറുകൾ കണ്ട് ചില രക്ഷിതാക്കളാണ് ചോദ്യങ്ങൾ ചോർന്നു എന്ന വിഷയം ഉയർത്തിയതെന്ന് അറിഞ്ഞു . ഇത് പ്രകാരം അന്വേഷണം നടത്തി ചോദ്യങ്ങൾ അയച്ച വിദ്യാർത്ഥികൾക്ക് അടുത്ത് അന്വേഷണ സംഘം എത്തി . ഇവിടെയാണ് പോലീസിനെപ്പോലും അത്ഭുതപ്പെടുത്തിയ കഴിവ് ഈ വിദ്യാർത്ഥികൾ വെളിപ്പെടുത്തിയത് . കഴിഞ്ഞ വർഷങ്ങളിലെ ചോദ്യപേപ്പറുകൾ പഠിച്ച് , അതിൽ വരുന്ന അവർത്ത ചോദ്യങ്ങൾ പഠിച്ച് മാർക്ക് ഉറപ്പാക്കുന്ന രീതി പണ്ടുമുതലേ പരീക്ഷ തയ്യാറെടുപ്പിൻറെ ഭാഗമാണ് . എന്നാൽ ഒരു കൂട്ടം വിദ്യാർത്ഥികൾ അതിൽ നിന്ന് അൽപ്പംകൂടി കടന്ന് . മുൻ വർഷങ്ങളിലെ ചോദ്യപേപ്പറുകളിൽ വിശദമായ വിവരഖനനം തന്നെ നടത്തി . അതിന് ശേഷം ആവർത്തിക്കുന്ന ചോദ്യങ്ങൾക്ക് അനുമാന മാനകം ഉണ്ടാക്കി . ഇത് വച്ച് എല്ലാ വിഷയത്തിലും മാതൃക ചോദ്യപേപ്പർ ഉണ്ടാക്കി . അത് കൂട്ടുകാർക്കിടയിൽ വിതരണം ചെയ്തു . അത്ഭുതകമായിരുന്നു ഈ ചോദ്യപേപ്പറുകളുടെ ഫലം . കമ്പ്യൂട്ടർ സയൻസിന് ഇവർ തയ്യാറാക്കിയ പേപ്പറിൽ നിന്ന് സമാനമായ നാല് ചോദ്യങ്ങൾ ഉണ്ടായി . കണക്ക് പരീക്ഷയിൽ ഇത് 10 ആയിരുന്നു . ഫിസിക്സ് പരീക്ഷയിൽ ഇത് 25 ചോദ്യങ്ങൾ . ഇത് വിദ്യാർത്ഥികൾക്കിടയിൽ ചർച്ചയായതോടെയാണ് രക്ഷിതാക്കൾ ഇത് ശ്രദ്ധിക്കുകയും ഒരു കൂട്ടം രക്ഷിതാക്കൾ ചോദ്യപേപ്പർ ചോർന്നു എന്ന് പരാതി പറയുകയും ചെയ്തത് . എന്നാൽ വിദ്യാർത്ഥികളുടെ ജീനിയസാണ് ശരിക്കും ഇത് തെളിയിക്കുന്നത് . ഒപ്പം സംസ്ഥാന സർക്കാർ ഹയർസെക്കൻററി പരീക്ഷ ചോദ്യ പേപ്പർ തയ്യാറാക്കുന്ന മാനകങ്ങളും മറ്റേണ്ട ആവശ്യകതയിലേക്കും കൂടിയാണ് ഈ സംഭവം വിരൽ ചൂണ്ടുന്നത് .


വിജയ് നായകനായി എത്തിയ സർക്കാറിന് തീയേറ്ററുകളിൽ മികച്ച പ്രതികരണമാണ് ലഭിക്കുന്നത് . 32 കോടി രൂപയാണ് റിലീസ് ദിവസം ചിത്രം തമിഴ്നാട്ടിൽ നിന്ന് മാത്രം സ്വന്തമാക്കിയത് എന്നാണ് റിപ്പോർട്ട് . ചെന്നൈയിൽ നിന്ന് മാത്രമായി 2.37 കോടി ചിത്രം സ്വന്തമാക്കിയത് . കേരളത്തിലും മികച്ച കളക്ഷനാണ് ചിത്രം സ്വന്തമാക്കിയതെന്നാണ് റിപ്പോർട്ടുകൾ സൂചിപ്പിക്കുന്നത് . ഔദ്യോഗികമായി ഇക്കാര്യം പുറത്തുവിട്ടിട്ടില്ല . എ ആർ മുരുഗദോസ് സംവിധാനം ചെയ്ത് ചിത്രം വിജയ്യുടെ കരിയറിലെ എക്കാലത്തേയും മികച്ച വിജയമായി മാറുമെന്നാണ് കരുതുന്നത് . തമിഴ്നാട് രാഷ്ട്രീയത്തിൽ ഇടപെടുന്ന ഒരു കോർപറേറ്റ് മേധാവിയായാണ് വിജയ് ചിത്രത്തിൽ അഭിനയിച്ചിരിക്കുന്നത് . ഗൂഗിൾ സിഇഒയെ പോലുള്ള കഥാപാത്രമായിരിക്കും വിജയ്യുടെത് എന്ന് നേരത്തെ തന്നെ സംവിധായകൻ പറഞ്ഞിരുന്നു . എ ആർ റഹ്മാനാണ് സംഗീതസംവിധാനം നിർവഹിക്കുന്നത് . വരലക്ഷ്മി ശരത്കുമാർ ആണ് പ്രധാന സ്ത്രീ കഥാപാത്രത്തെ അവതരിപ്പിക്കുന്നത് . തുപ്പാക്കി , കത്തി എന്ന ഹിറ്റ് ചിത്രങ്ങൾക്ക് ശേഷം എ ആർ മുരുഗദോസും വിജയ്യും ഒന്നിക്കുന്ന ചിത്രമാണ് എന്ന പ്രത്യേകതയുമുണ്ട് .


നവിമുംബൈയിൽ നിർമ്മിക്കുന്ന പുതിയ അന്താരാഷ്ട്ര വിമാനത്താവളത്തിന് പ്രധാനമന്ത്രി നരേന്ദ്രമോദി തറക്കല്ലിട്ടു . വിമാനത്താവളത്തിന്റെ നിർമ്മാണം ആരംഭിക്കുന്നതിന് മുന്നോടിയായുള്ള ഭൂമിപൂജയിലും അദ്ദേഹം പങ്കെടുത്തു . സമ്പദ് വ്യവസ്ഥയുടെ വികാസം ഉറപ്പാക്കുന്നതിൽ ഗതാഗതസംവിധാനങ്ങൾക്ക് നിർണായക പങ്കുണ്ടെന്ന് തറക്കല്ലിടൽ ചടങ്ങിൽ സംസാരിക്കവേ മോദി പറഞ്ഞു . ആഗോളവത്കരണത്തിൽ മുന്നോട്ട് കുതിക്കാൻ അടിസ്ഥാനസൌകര്യവികസനരംഗത്ത് മികച്ച നിക്ഷേപമുണ്ടാവുക എന്നത് പ്രധാനമാണ് . രാജ്യത്തെ വ്യോമയാനരംഗത്ത് അത്ഭുതകരമായ വളർച്ചയാണ് ഇപ്പോൾ ദൃശ്യമാവുന്നതെന്ന് പറഞ്ഞ മോദി വിമാനത്തിൽ സ്ഥിരമായി പറക്കുന്നവരുടെ എണ്ണം ഇപ്പോൾ കൂടിയിട്ടുണ്ടെന്നും ഇന്ത്യൻ കമ്പനികൾ ഓർഡർ നൽകിയ വിമാനങ്ങളുടെ എണ്ണം കുത്തനെ കൂടിയെന്നും ചൂണ്ടിക്കാട്ടി . മുൻസർക്കാരുകളുടെ കാലത്ത് പൊടിപിടിച്ചു കിടന്ന പദ്ധതികൾ പലതും ഈ സർക്കാരിന്റെ കാലത്ത് നിർമ്മാണം തുടങ്ങുകയോ പൂർത്തിയാക്കുകയോ ചെയ്തതെന്നും പ്രധാനമന്ത്രി പറഞ്ഞു . നവിമുംബൈയിൽ 16,000 കോടി രൂപ ചിലവിട്ട് നിർമ്മിക്കുന്ന വിമാനത്താവളത്തിൽ 3800 മീറ്റർ നീളമുള്ള രണ്ട് റൺവേകൾ ഉണ്ടായിരിക്കും . നിലവിൽ മുംബൈയിലെ ചത്രപതി ശിവജി വിമാനത്താവളത്തിൽ അനുഭവപ്പെടുന്ന കനത്ത തിരക്കിന് പരിഹാരം എന്ന നിലയിലാണ് നവിമുംബൈയിൽ പുതിയൊരു വിമാനത്താവളം പണിയാൻ സർക്കാർ തീരുമാനിച്ചത് . 1997 - ൽ തന്നെ മുംബൈയിൽ രണ്ടാമത്തെ വിമാനത്താവളം നിർമ്മിക്കാൻ തീരുമാനിച്ചിരുന്നുവെങ്കിലും ഭൂമി കണ്ടെത്താനും പലതരം പ്രതിസന്ധികൾ മറികടന്ന് നിർമ്മാണം തുടങ്ങാനും 21 വർഷം വേണ്ടിവന്നു . 2020 - 21ലായി പുതിയ വിമാനത്താവളം പ്രവർത്തസജ്ജമാക്കുമെന്നാണ് പ്രതീക്ഷിക്കപ്പെടുന്നത് .


ജൻമനാട്ടിലെ അവസാനമത്സരത്തിലും ബോൾട്ടിന് എതിരാളികളില്ല . ജന്മനാട്ടിലെ വിടവാങ്ങൽ മത്സരത്തിൽ 100 മീറ്ററിൽ ഒന്നാമനായി തന്നെ ബോൾട്ട് ഫിനിഷ് ചെയ്തു . റേസേഴ്സ് ഗ്രാൻപ്രിയിൽ ‘സല്യൂട്ട് ടു എ ലെജൻഡ്’ എന്ന വിശേഷിപ്പിച്ച 100 മീറ്റർ മൽസരത്തിൽ 10.03 സെക്കൻഡിലായിരുന്നു മുപ്പതുകാരനായ ബോൾട്ടിന്റെ ഫിനിഷിങ് . ജമൈക്കയിലെ നാഷനൽ സ്റ്റേഡിയത്തിൽ നടന്ന ബോൾട്ടിന്റെ വിടവാങ്ങൽ മത്സരം കാണാൻ 35,000ത്തോളം ആരാധകരാണ് ഗ്യാലറിയിലെത്തിയത് . മൽസരശേഷം അഞ്ചാം നമ്പർ ട്രാക്കിനെ ചുംബിച്ച ബോൾട്ട് , സ്വതസിദ്ധമായ മിന്നൽപോസിൽനിന്നാണു വിജയം ആഘോഷിച്ചത് . കരിമരുന്നുപ്രയോഗം നടത്തി ജമൈക്ക ബോൾട്ടിനെ വരവേറ്റു . പതിനഞ്ചുവർഷം മുൻപ് ഇതേ കിങ്സ്റ്റൺ നാഷനൽ സ്റ്റേഡിയത്തിൽ 200 മീറ്ററിൽ ലോക ജൂനിയർ സ്വർണം നേടിയാണു ബോൾട്ട് എന്ന ഇടിമിന്നൽ വരവറിയിച്ചത് . എട്ട് ഒളിംപിക്സ് സ്വർണവും 11 ലോകചാംപ്യൻഷിപ് വിജയങ്ങളും ബോൾട്ട് എന്ന വേഗമാന്ത്രികനു സ്വന്തം . ലണ്ടനിൽ ഓഗസ്റ്റ് അഞ്ചുമുതൽ 13 വരെ നടക്കുന്ന ലോക ചാംപ്യൻഷിപ്പിൽ വിരമിക്കാനാണു ബോൾട്ടിന്റെ തീരുമാനം . ജൻമനാട്ടിലെ അവസാന മത്സരത്തിന് മുമ്പ് ആശങ്കയുണ്ടായിരുന്നുവെന്ന് പറഞ്ഞ ബോൾട്ട് മത്സരങ്ങളോട് വിടപറഞ്ഞാലും ട്രാക്കിനൊപ്പം ഉണ്ടാകണമെന്നാണ് ആഗ്രഹമെന്നും കൂട്ടിച്ചേർത്തു .


മോഹൻലാൽ ആരാധകരുടെ കഥ പറയുന്ന മോഹൻലാൽ , സുവർണപുരുഷൻ എന്നീ ചിത്രങ്ങൾക്ക് പിന്നാലെ സൂപ്പർ സ്റ്റാർ ആരാധകരുടെ ജീവിതം വീണ്ടും സിനിമയിലേക്ക് . നടൻ ദിലീപിന്റെ ആരാധകന്റെ കഥയുമായി എത്തുന്ന ഷിബു എന്ന ചിത്രമാണ് ആരാധക ചിത്രങ്ങളുടെ നിരയിൽ ഇനിയെത്തുന്നത് . തീയേറ്റർ ജീവനക്കാരനായ പിതാവിലൂടെ സിനിമപ്രാന്തനായി മാറുന്ന ഒരു യുവാവിന്റെ കഥയാണ് ഷിബു . 90 - കളിലെ ദിലീപ് സിനിമകൾ കണ്ട് കട്ടദിലീപ് ഫാനായി മാറുന്ന ഷിബു ഒടുവിൽ ദിലീപിനെ വച്ച് സിനിമ സംവിധാനം ചെയ്യാൻ ഇറങ്ങുന്നുന്നതും തുടർന്നുണ്ടാവുന്ന സംഭവവികാസങ്ങളുമാണ് ചിത്രത്തിന്റെ ഇതിവൃത്തം . പാലക്കാട് പശ്ചാത്തലമായി ഒരുങ്ങുന്ന ചിത്രത്തിന്റെ രചന നിർവഹിച്ചിരിക്കുന്നത് പ്രണീഷ് വിജയനാണ് . യുവഗായകൻ സച്ചിൻ വാര്യരാണ് ചിത്രത്തിന് സംഗീതമൊരുക്കുന്നത് . പുതുമുഖം കാർത്തിക് രാമകൃഷ്ണനാണ് കേന്ദ്രകഥാപാത്രമായ ഷിബുവിനെ അവതരിപ്പിക്കുന്നത് . കാർഗോ സിനിമാസാണ് ചിത്രത്തിന്റെ നിർമ്മാണം . ചിത്രത്തിന്റെ ഫസ്റ്റ് ലുക്ക് പോസ്റ്റർ രാമലീലയുടെ സംവിധായകൻ അരുൺ ഗോപിയാണ് പുറത്തു വിട്ടത് .


റെഡ്മീ നോട്ട് 6 പ്രോ ഇന്നലെയാണ് ഇന്ത്യയിൽ ഔദ്യോഗികമായി ഷവോമി ഇറക്കിയത് . ഇന്ത്യൻ വിപണി കീഴടക്കിയ റെഡ്മീ നോട്ട് 5 പ്രോയുടെ പിൻഗാമിയായണ് ഈ ഫോൺ എത്തുന്നത് . ഫ്ലിപ്പ്കാർട്ട് വഴി വെള്ളിയാഴ്ച ഉച്ചയ്ക്ക് 12 മണി മുതൽ ഈ ഫോണിൻറെ വിൽപ്പന ആരംഭിച്ചിട്ടുണ്ട് . ഉടൻ തന്നെ ഷവോമി പാർട്ണർ ഷോറൂമുകളിലും ഈ നോട്ട് 5 പ്രോ എത്തും . ഷവോമി റെഡ്മീ നോട്ട് 6 പ്രോയ്ക്ക് 4ജിബി പതിപ്പിന് ഇന്ത്യയിലെ വില 13,999 രൂപയാണ് . ഇത് 6 ജിബി പതിപ്പിൽ എത്തുമ്പോൾ വില 15,999 രൂപയാകും . എന്നാൽ ഫ്ലിപ്പ്കാർട്ട് ബ്ലാക്ക് ഫ്രൈഡേ വിൽപ്പനയിൽ ഈ ഫോൺ വാങ്ങുന്നവർക്ക് 1000 രൂപ ഡിസ്ക്കൌണ്ട് ലഭിക്കും . അതായത് ഇരു മോഡലുകൾ യഥാക്രമം 12,999 രൂപ . 14 , 999 രൂപ എന്നീ വിലകൾക്ക് ലഭിക്കും . ഇതിന് പുറമേ എച്ച്ഡിഎഫ്സി കാർഡ് ഉപയോഗിക്കുന്നവർക്ക് 500 രൂപ ഡിസ്ക്കൌണ്ട് ലഭിക്കും . വിവിധ ക്രഡിറ്റ് , ഡെബിറ്റ് കാർഡുകൾക്ക് ഇഎംഐ ഓഫറുകളും ലഭ്യമാണ് . ആൻഡ്രോയ്ഡ് ഓറീയോയിൽ ഷവോമിയുടെ എംഐ യുഐ 10 പ്ലാറ്റ്ഫോമിലാണ് ഈ ഫോണിൻറെ ഓപ്പറേറ്റിംഗ് സിസ്റ്റം . 6 . 26 ഇഞ്ച് ഫുൾ എച്ച്ഡി പ്ലസ് സ്ക്രീൻറെ റെസല്യൂഷൻ 1080X2280 പിക്സലാണ് . ഐപിഎസ് എൽസിഡിയാണ് സ്ക്രീൻ പാനൽ , ഇതിൻറെ ഗ്ലാസ് 2.5ഡി കർവ്ഡ് ഗ്ലാസാണ് . ഗോറില്ല ഗ്ലാസ് സംരക്ഷണം സ്ക്രീന് ലഭ്യമാണ് . ഒക്ടാകോർ സ്നാപ്ഡ്രാഗൺ 636 എസ്ഒസിയാണ് ഫോണിൻറെ പ്രോസസ്സർ ശേഷി . അഡ്രിനോ 509 ജിപിയു ആണ് ഫോണിൻറെ ഗ്രാഫിക്ക് യൂണിറ്റ് . 64ജിബിയാണ് ഫോണിൻറെ ഓൺബോർഡ് മെമ്മറി ഇത് . എസ്ഡി കാർഡ് ഉപയോഗിച്ച് 256 ജിബിവരെ വർദ്ധിപ്പിക്കാൻ സാധിക്കും . റെഡ്മീ 6 പ്രോ പിന്നിൽ ഇരട്ട ക്യാമറ സംവിധാനത്തോടെയാണ് എത്തുന്നത് . 12 എംപിയാണ് ഇതിലെ പ്രൈമറി സെൻസർ . ഇതിൻറെ അപ്പച്ചർ എഫ് 1.9 ആണ് . രണ്ടാമത്തെ സെൻസർ 5 എംപിയാണ് . ഇത് ഡെപ്ത് സെൻസറാണ് . മുന്നിലും ഇരട്ട ക്യാമറ സംവിധാനത്തോടെയാണ് ഈ ഫോൺ എത്തുന്നത് . 20 - എംപിയാണ് പ്രൈമറി സെൻസർ . രണ്ടാമത്തെ സെൻസർ 2 എംപിയാണ് . എഐ ഫേസ് ലോക്കിനെ തുണയ്ക്കുന്നതാണ് ഇത് . 4 , 000 എംഎഎച്ചാണ് ഫോണിൻറെ ബാറ്ററി ശേഷി .


മെഡിക്കൽ ലാബിൽ ജീവനക്കാരിയെ സിറിഞ്ച് ഉപയോഗിച്ച് കുത്തി പരിക്കേൽപ്പിച്ച കേസിൽ ലാബുടമയെ അറസ്റ്റ് ചെയ്തു . കോതമംഗലം സ്വദേശി അബ്ദുൾ നാസറാണ് പിടിയിലായത് . ഇയാളുടെ ഭാര്യ ഒളിവിലാണെന്ന് പോലീസ് അറിയിച്ചു . ഇക്കഴിഞ്ഞ 16നാണ് കേസിനാസ്പദമായ സംഭവം നടന്നത് . ലാബീൽ സൂക്ഷിച്ചിരുന്ന 24,000 രൂപ കാണാനില്ലെന്ന പറഞ്ഞ് ജീവനക്കാരിയായ യുവതിയെ ഉപദ്രവിച്ചെന്നാണ് പരാതി . ഭാര്യയുടെയും , മറ്റ് ജീവനക്കാരുടെയും മുന്നിൽ വച്ച് ശകാരിച്ച ശേഷം സൂചി തുടയിൽ കുത്തിക്കയറ്റിയെന്നാണ് പരാതി . അവശയായ യുവതിയെ കോലഞ്ചേരി മെഡിക്കൽ കോളേജിൽ പ്രവേശിപ്പിച്ചു പിന്നീട് ശസ്ത്രക്രിയയിലൂടെ ആണ് സൂചി പുറത്തെടുത്തത് . യുവതി പിന്നീട് പോലീസിൽ പരാതി നൽകി നാസറിൻറെ ഭാര്യ ശഹനയും കേസിൽ പ്തിയാണ് ജീവനക്കാരിയ മറ്റ് മൂന്ന് പേർക്ക് സംഭവതേത്ലേ പങ്കുണ്ടോയെന്ന് അന്വേഷിച്ച് വരികായാണ്ന്നും പോലീസ് പറഞ്ഞു . നീതി മെഡിക്കൽ സ്റ്റോറെന്ന പേരിൽ ജില്ലയിൽ അഞ്ച് സ്ഥാപനങ്ങൾ പ്രതിക്കുണ്ട് . നീതി എന്ന പേര് ഉപയോഗിച്ചത് നിയമപരമല്ലെന്നും പോലീസിൻറെ അന്വേഷണത്തിൽ തെളിഞ്ഞിട്ടുണ്ട്


. അമേരിക്കൻ ബഹിരാകാശ ഏജൻസി നാസയുടെ സൂര്യനെ പഠിക്കാനുള്ള പേടകത്തിൻറെ സൂര്യനിലേക്കുള്ള കൌണ്ട് ഡൌൺ ആരംഭിച്ചു . ശനിയാഴ്ച ഇന്ത്യൻ സമയം രാത്രി 11.15നായിരിക്കും വിക്ഷേപണം . പാർക്കർ സോളാർ പ്രോബ് സൂര്യനെ ലക്ഷ്യമാക്കി യാത്ര ആരംഭിക്കുന്നത് . 1 . 5 ബില്ല്യൺ ഡോളറാണ് ഈ സൂര്യപരിവേക്ഷണത്തിൻറെ മുടക്കുമുതൽ . കത്തിജ്വലിക്കുന്ന സൂര്യൻറെ അന്തരീക്ഷത്തിലേക്ക് സ്പേസ് ഷിപ്പിന് എത്താൻ സാധിക്കുമെന്നാണ് നാസയുടെ പ്രതീക്ഷ . കനത്ത ചൂടിൽ ഉരുകി പോകാത്ത പ്രത്യേക കവചങ്ങളാണ് പാർക്കർ സോളാർ പ്രോബിനുള്ളത് . 1371 ഡിഗ്രി സെൽഷ്യസ് ചൂടാണ് കവചത്തിന് മേൽ ഉണ്ടാകുക എന്നാണ് ശാസ്ത്രഞ്ജരുടെ കണക്കുകൂട്ടൽ . ഇത് സൂര്യനിലേക്ക് എത്തുന്നതോടെ സൂര്യനിലെ മഹാസ്ഫോടനം , കോറോണയിലെ മാറ്റങ്ങൾ ഇവയെക്കുറിച്ചൊക്കെ പഠിക്കാൻ നാസയ്ക്ക് സാധിക്കും . വിഖ്യാതനായ ശാസ്ത്രഞ്ജൻ യൂജിൻ ന്യൂമാൻ പാർക്കറോടുള്ള ആദരസൂചകമായിട്ടാണ് ദൌത്യത്തിന് പാർക്കർ സോളാർ പ്രോബ് എന്ന് പേരിട്ടിരിക്കുന്നത് . ജീവിച്ചിരിക്കുന്ന വ്യക്തിയുടെ പേരിൽ നാസ ഒരു ഉപഗ്രഹം വിക്ഷേപിക്കുന്നത് ആദ്യമായിട്ടാണ് . നക്ഷത്രങ്ങളുടെ ഊർജ ഉൽപാദനം മനസിലാക്കിയ വ്യക്തിയാണ് പാർക്കർ . ഈ വർഷം മാർച്ചിൽ നാസ ജനങ്ങൾക്ക് തങ്ങളുടെ പേരുകൾ പാർക്കറിലൂടെ സൂര്യനിലെത്തിക്കാൻ അവസരം നൽകിയിരുന്നു . നാസയുടെ വെബ്സൈറ്റ് വഴി രജിസ്റ്റർ ചെയ്തവർക്ക് സമ്മർ 2018 ഹോട്ട് ടിക്കറ്റ് എന്ന പങ്കാളിത്ത സർട്ടിഫിക്കറ്റും നൽകിയിരുന്നു .


ആഭ്യന്തര വിമാന കമ്പനിയായ ഗോ എയർ തങ്ങളുടെ 12 - ാം വാർഷിക ആഘോഷങ്ങളുടെ ഭാഗമായി ആകർഷകങ്ങളായ ഓഫറുകൾ പ്രഖ്യാപിച്ചു . ആഭ്യന്തര സെക്ടറുകളിൽ 312 രൂപ മുതലുള്ള ടിക്കറ്റുകളാണ് കമ്പനി അവതരിപ്പിക്കുന്നത് . നവംബർ 24 മുതൽ 39 വരെ ഓഫറുകൾ ലഭിക്കും . ഈ വർഷം ഡിസംബർ ഒന്നിനും അടുത്ത വർഷം ഒക്ടോബർ 28 നും ഇടയ്ക്ക് യാത്ര ചെയ്യുന്നതിനുള്ള ടിക്കറ്റുകൾ ബുക്ക് ചെയ്യാം . ന്യൂഡൽഹി , കൊച്ചി , ബംഗളുരു , ഹൈദരാബാദ് , ചെന്നൈ , അഹമ്മദാബാദ് , ലക്നൌ എന്നിവിടങ്ങളിൽ നിന്നുള്ള ടിക്കറ്റുകൾക്കാണ് കുറഞ്ഞ നിരക്ക് ബാധകമാവൂ . ചില സെക്ടറുകളിൽ 1,212 രൂപയ്ക്കും 2,412 രൂപയ്ക്കും ടിക്കറ്റുകൾ ലഭ്യമാവും . ഗ്രൂപ്പ് ബുക്കിങ്ങുകൾക്കും ചെറിയ കുട്ടികൾക്കുള്ള ടിക്കറ്റുകൾക്കും ഓഫർ ബാധകമല്ല . ടിക്കറ്റുകൾ ക്യാൻസൽ ചെയ്യാനും സാധിക്കില്ല .


പ്രളയത്തിൽ എല്ലാം നഷ്ടപ്പെട്ട ചെറുകിട കച്ചവടക്കാരുടെയും സംരംഭകരുടെയും പ്രതിന്ധിക്ക് പരിഹാരമില്ലാതെ തുടരുന്നു . ഓണം മുന്നിൽ കണ്ട് വലിയ രീതിയിൽ വിൽപ്പനയ്ക്കും നിർമ്മാണത്തിനുമുളള വസ്തുക്കൾ ഇവർ തങ്ങളുടെ സ്ഥാപനങ്ങളിൽ ശേഖരിച്ചിരുന്നു . പ്രളയത്തെത്തുടർന്ന് ഇവയെല്ലാം ഇവർക്ക് നഷ്ടമായി . എറണാകുളം , പത്തനംതിട്ട , ആലപ്പുഴ , തൃശ്ശൂർ , പാലക്കാട് ജില്ലകളിലെ സൂഷ്മ - ചെറുകിട - ഇടത്തരം സംരംഭകരാണ് പ്രളയം ഏറ്റവും കൂടുതൽ നഷ്ടമുണ്ടാക്കിയത് . സർക്കാർ ഇതുവരെ ഈ മേഖലയ്ക്കായി ആനുകൂല്യങ്ങളൊന്നും പ്രഖ്യാപിച്ചിട്ടില്ല . വലിയ തുക പ്രീമിയം അടയ്ക്കേണ്ടി വരുമെന്നതിനാൽ ഇൻഷുറൻസ് എടുക്കാത്ത ഒട്ടേറെ ചെറുസംരംഭകരും കച്ചവടക്കാരുമുണ്ട് . പ്രളയം മൂലം ഇത്തരക്കാർക്കുണ്ടായ നഷ്ടം പരിഹരിക്കപ്പെടാത്ത അവസ്ഥയും സംസ്ഥാനത്ത് നിലനിൽക്കുകയാണ് . പ്രളയ ബാധിതരുടെ വീടുകളിലേക്കുളള പുനഃപ്രവേശത്തിലാണ് കേരള സർക്കാർ ഇപ്പോൾ ശ്രദ്ധ കൂടുതൽ നൽകുന്നത് . ഇതിനോടൊപ്പം തങ്ങൾക്കും കൂടി സർക്കാർ ശ്രദ്ധ നൽകണമെന്നാണ് ചെറുകിട കച്ചവടക്കാരുടെയും സംരംഭകരുടെയും ആവശ്യം . കേരള സർക്കാർ കേന്ദ്രത്തോട് ആവശ്യപ്പെടുന്ന സംസ്ഥാന ജിഎസ്ടിയിൽ 10 ശതമാനം സെസ്സ് വർദ്ധന നടപ്പായാൽ ഏറ്റവും കൂടുതൽ പ്രതിസന്ധിയിലായേക്കാവുന്ന വിഭാഗം സൂഷ്മ - ചെറുകിട - ഇടത്തരം വ്യവസായ മേഖലയാവും . ഈ വിഭാഗത്തിൽ വരുന്ന വ്യവസായ മേഖലകളുടെ ചുമതല ഫാക്ടറീസ് ആൻഡ് ബോയിലേഴ്സ് വകുപ്പിനാണ് .


സ്വാതന്ത്ര്യദിനത്തോട് അനുബന്ധിച്ച് വാട്സ്ആപ്പിൽ ഡിസ്പ്ലേ പിക്ച്ചറായി ദേശീയ പതാകയും അക്ഷരങ്ങളും ഉപയോഗിക്കുന്നതിനുള്ള ആപ്ലിക്കേഷനുകൾ ഡൌൺലോഡ് ചെയ്യുന്നത് ഫോണിലെ സ്വകാര്യ വിവരങ്ങൾ ചോർത്താൻ ഇടയാക്കുമെന്ന മുന്നറിയിപ്പുമായി കേരളാ പൊലീസ് . ഇത്തരം ആപ്പുകൾ ഡൌൺലോഡ് ചെയ്യുന്നതിന് മുമ്പ് അതിന്റെ ആധികാരികതയും വിശ്വസ്തതയും ഉറപ്പുവരുത്തണമെന്ന് കേരള പൊലീസ് അറിയിച്ചു . വ്യാജസന്ദേശങ്ങളിൽ പരിഭ്രാന്തരാകേണ്ട ആവശ്യമില്ലെന്നും ജാഗ്രത പാലിക്കണമെന്നും പൊലീസ് അറിയിച്ചു . ഈ വിഷയത്തിൽ കേരള പോലീസിന്റേതെന്ന പേരിൽ കഴിഞ്ഞ ദിവസം പ്രചരിച്ച സന്ദേശം പൊലീസ് തള്ളിക്കളഞ്ഞു . കേരള പൊലീസിന്റെ ഫെയ്സ്ബുക്ക് പോസ്റ്റ്ഃ നാം നെഞ്ചിലേറ്റുന്ന ദേശസ്നേഹത്തിന്റെ തിളക്കം കുറയാൻ ഇത്തരം സംഭവങ്ങൾ കാരണമാകരുത് . വ്യാജസന്ദേശങ്ങളിൽ പരിഭ്രാന്തരാകേണ്ട ആവശ്യമില്ല . നമുക്ക് ജാഗ്രത പാലിക്കാം . ഈ വിഷയത്തിൽ കേരള പോലീസിന്റേതെന്ന് സൂചിപ്പിക്കുന്ന പ്രതികരണം തെറ്റായി പ്രചരിപ്പിക്കപ്പെടുന്നതാണ് .


പന്ത് ചുരണ്ടൽ വിവാദത്തിൽ വിലക്ക് നേരിടുന്ന സ്റ്റീവ് സ്മിത്ത് , ഡേവിഡ് വാർണർ , കാമറോൺ ബാൻക്രോഫ്റ്റ് എന്നിവരുടെ വിലക്ക് പിൻവലിക്കുന്ന കാര്യം ക്രിക്കറ്റ് ഓസ്ട്രേലിയ പരിഗണിക്കുകയാണ് . മൂവരും വിലക്കിലായശേഷം ഒരു പരമ്പര പോലും ജയിക്കാത്തതും ഇന്ത്യക്കെതിരായ പരമ്പര ആരംഭിക്കുന്നതുമാണ് ഇതിന് കാരണാം . വിലക്ക് മാറ്റണമെന്ന ഓസ്ട്രേലിയൻ ക്രിക്കറ്റേർസ് അസോസിയേഷൻറെ അപേക്ഷയാണ് ഇപ്പോൾ പരിഗണിക്കുന്നത് . എന്നാൽ ക്രിക്കറ്റ് ഓസ്ട്രേലിയ സുപ്രധാനമായ തീരുമാനത്തിന് തയ്യാറെടുക്കേ വിലക്ക് നീക്കരുതെന്ന ആവശ്യവുമായി രംഗത്തെത്തിയിരിക്കുകയാണ് മുൻ പേസർ മിച്ചൽ ജോൺസൺ . മൂവരും തെറ്റ് സമ്മതിക്കുകയും ശിക്ഷ സ്വീകരിക്കുകയും ചെയ്തവരാണ് , അതിനാൽ വിലക്ക് പിൻവലിക്കരുതെന്ന് ജോൺസൺ ട്വിറ്ററിലൂടെ ആവശ്യപ്പെട്ടു . ബാൻക്രോഫ്റ്റിൻറെ വിലക്ക് അവസാനിക്കാനിരിക്കേ സ്മിത്തിൻറെയും വാർണറുടെയും വിലക്ക് കുറയ്ക്കുന്നത് ശരിയല്ലെന്നാണ് മിച്ചലിൻറെ പക്ഷം . മിച്ചലിൻറെ അഭിപ്രായത്തെ ഇതിഹാസ താരം ഇയാൻ ചാപ്പൽ പിന്തുണച്ചിട്ടുണ്ട് . നിലവിലെ നിയമമനുസരിച്ച് മുൻ നായകൻ സ്റ്റീവ് സ്മിത്തിനും ഉപനായകൻ ഡേവിഡ് വാർണർക്കും മാർച്ച് 29വരെ വിലക്ക് നേരിടണം .


ദുൽഖർ സൽമാൻറെ തെലുങ്ക് എൻട്രി ചിത്രം മഹാനടി പ്രേക്ഷകപ്രീതിയും നിരൂപക പ്രശംസയും ഒരുപോലെ നേടി എന്നായിരുന്നു റിലീസ് ദിനം മുതലുള്ള റിപ്പോർട്ടുകൾ . എന്നാൽ ആ പ്രേക്ഷപ്രീതി എത്രത്തോളമുണ്ട് ? കളക്ഷനിൽ അത് എങ്ങനെ പ്രതിഫലിച്ചു ? മെയ് 9നാണ് ചിത്രത്തിൻറെ ഒറിജിനൽ തെലുങ്ക് പതിപ്പ് ലോകമെമ്പാടുമുള്ള തീയേറ്ററുകളിലെത്തിയത് . രണ്ട് ദിവസത്തിന് ശേഷം തമിഴ് പതിപ്പുമെത്തി . ഇപ്പോഴിതാ ചിത്രത്തിൻറെ രണ്ടാഴ്ചത്തെ കളക്ഷൻ പുറത്തുവരുമ്പോൾ നിർമ്മാതാവിന് നേട്ടമുണ്ടാക്കിയെന്നുതന്നെയാണ് വിവരം . കീർത്തി സുരേഷ് ടൈറ്റിൽ കഥാപാത്രത്തെ അവതരിപ്പിച്ച ചിത്രം ആദ്യ 14 ദിവസങ്ങളിൽ ആഗോള മാർക്കറ്റിൽ നിന്ന് 60 കോടി നേടിയതായി റിപ്പോർട്ട് . ആദ്യ ആഴ്ചയിൽത്തന്നെ മികച്ച പ്രേക്ഷക പ്രതികരണം നേടിയ ചിത്രത്തിന് പക്ഷേ സ്ക്രീനുകൾ കുറവായിരുന്നു . ആദ്യ ഒൻപത് ദിവസങ്ങളിൽ നേടിയെടുത്തത് 41.80 കോടി . എന്നാൽ മറ്റ് വമ്പൻ റിലീസുകൾ ഒന്നുമില്ലാതിരുന്നതിനാൽ രണ്ടാമത്തെ ആഴ്ച മുതൽ ചിത്രത്തിന് കൂടുതൽ സ്ക്രീനുകൾ ലഭിച്ചു . ആദ്യവാരം ലഭിച്ച മികച്ച മൌത്ത് പബ്ലിസിറ്റി രണ്ടാമത്തെ ആഴ്ചയിലെ കളക്ഷനിൽ പ്രതിഫലിപ്പിക്കാൻ അതിനാൽ കഴിഞ്ഞു . രണ്ടാംവാരാന്ത്യത്തിൽ മാത്രം ചിത്രം 13.20 കോടി നേടിയെടുത്തു . മുൻകാലനടി സാവിത്രിയുടെ ജീവിതകഥയെ ആസ്പദമാക്കി നിർമ്മിക്കപ്പെട്ട ചിത്രത്തിൻറെ ബജറ്റ് 25 കോടിയാണ് . എന്നാൽ റിലീസിന് മുൻപുതന്നെ ചിത്രം നിർമ്മാതാവിന് ലാഭം നേടിക്കൊടുത്തിരുന്നു . ആഭ്യന്തര വിതരണാവകാശം വിറ്റ വകയിൽ ലഭിച്ചത് 20 കോടിയാണ് . ആഗോളവിതരണാവകാശത്തിന് ലഭിച്ചത് 30.03 കോടിയും . അതായത് റിലീസിന് മുൻപ് ചിത്രം മുടക്കുമുതൽ തിരിച്ചുപിടിച്ചെന്ന് മാത്രമല്ല , മറിച്ച് നിർമ്മാതാവിന് 50 ശതമാനം ലാഭവിഹിതവും നേടിക്കൊടുത്തു . ചിത്രം യുഎസിൽ വലിയ വിജയമാണ് നേടിയിരിക്കുന്നത് . ഇതിൻറെ ഭാഗമായി ചിത്രം യുഎസിൽ എത്തിച്ച നിർവാണ സിനിമാസ് വരുന്ന ശനി , ഞായർ ദിനങ്ങളിൽ 55 വയസ്സിന് മുകളിലുള്ളവർക്ക് സൌജന്യ ടിക്കറ്റ് നൽകുകയാണ് .


പെൺകുഞ്ഞിന് ജന്മം നൽകിയ ശേഷം മേജർ ടെന്നിസ് ടൂർണമെന്റിലേക്ക് തിരിച്ചെത്തിയ സെറീന വില്യംസിന് ജയത്തുടക്കം . ഫ്രഞ്ച് ഓപ്പണിൽ ക്രിസ്റ്റിനാ പ്ലിസ്കോവയെ നേരിട്ട സെറ്റുകൾക്കാണ് തോൽപ്പിച്ചത് . സ്കോർ 7 - 6 6 - 4.2017 ഓസ്ട്രലിയൻ ഓപ്പൺ നേടിയ ശേഷം ആദ്യമായിട്ടാണ് സെറീന ഒരു ഗ്രാൻഡ് സ്ലാം ടൂർണമെന്റ് കളിക്കുന്നത് . പുതിയ ഔട്ട്ഫിറ്റുമായിട്ടാണ് സെറീന മത്സരത്തിനിറങ്ങിയത് . കറുത്ത നീളൻ ലെഗ്ഗിങ്സും കൈയുള്ള മേൽവസ്ത്രവുമായിരുന്നു സെറീനയുടെ വേഷം . ചുവന്ന അരപ്പട്ടയും ഇതിനോടൊപ്പമുണ്ടായിരുന്നു . നൈക്കാണ് സെറീനുടെ പുതിയ വേഷം ഡിസൈൻ ചെയ്തത് . ലോകത്തിന്റെ വിവിധ ഭാഗങ്ങളിൽ നിന്നുള്ള സെറീനയുടെ വേഷത്തെ പുകഴ്ത്തി രംഗത്തെത്തി . മുൻ എൻബിഎ ബാസ്ക്കറ്റ് ബോൾ ജേസൺ കോളിൻസ് സൂപ്പർഹീറോ എന്നാണ് സെറീനയെ വിശേഷിപ്പിച്ചത് .


മൊത്തം വിപണിയുടെ പകുതിയും മാരുതി കൈയ്യടക്കിയപ്പോൾ മൂന്നു മോഡലുകളുമായി രണ്ടാം സ്ഥാനത്ത് ഹ്യുണ്ടായിയാണ് . മാരുതി 49.54 ശതമാനം നേടിയപ്പോൾ ഹ്യൂണ്ടായിയുടേത് കേവലം 15.4 ശതമാനം മാത്രം . റിനോൾട്ട് സാനിധ്യം അറിയിച്ചപ്പോൾ ടാറ്റയും ഹോണ്ടയും മഹീന്ദ്രയുമൊന്നും ചിത്രത്തിലേയില്ല . അൾട്ടോയും സ്വിഫ്റ്റ് ഡിസയറും സ്വിഫ്റ്റും വാഗണാറുമായി ആദ്യ നാല് സ്ഥാനങ്ങളിലും മാരുതി സുസുക്കി തിളങ്ങി നിൽക്കുന്നു . എൻട്രി ലെവൽ ചെറുകാർ വിഭാഗത്തിൽ അൾട്ടോയ്ക്ക് കഴിഞ്ഞ വർഷത്തെ അപേക്ഷിച്ച് വൻ വർദ്ധനവാണ് ഉണ്ടായിരിക്കുന്നത് . 2016 സെപ്തംബറിൽ ഏറ്റവും കൂടുതൽ വിറ്റഴിക്കപ്പെട്ട കാറുകളും എണ്ണവും 1 . മാരുതി സുസുക്കി അൾട്ടോ - 27,750 2 . സ്വിഫ്റ്റ് ഡിസയർ - 18,961 3 . സ്വിഫ്റ്റ് - 16,746 4 . വാഗൺ ആർ - 16,645 5 . ഹ്യുണ്ടായി ഗ്രാൻഡ് i 10 - 12,212 6 . മാരുതി സുസുക്കി ബലേനോ - 10,623 7 . റിനോൾട്ട് ക്വിഡ് - 10,558 8 . ഹ്യുണ്ടായി എലൈറ്റ് i20 - 10,254 9 . മാരുതി സുസുക്കി വിടാര ബ്രെസ - 9,375 10 . ഹ്യൂണ്ടായി ക്രെറ്റ - 8,835


കഴിഞ്ഞ വർഷത്തെ ചാമ്പ്യൻസ് ലീഗ് ക്വാർട്ടർ ഫെെനൽ ആർക്കെങ്കിലും മറക്കാനാകുമോ . അത് മറന്നവർക്ക് പോലും അന്ന് റയലിന് വേണ്ടി റൊണാൾഡോ നേടിയ പറക്കും ഗോൾ ഇന്നും ഓർമകളിൽ രോമാഞ്ചത്തോടെ തിളങ്ങി നിൽപ്പുണ്ടാകും . ഇപ്പോൾ റൊണാൾഡോയുടെ തട്ടകമായ യുവൻറസിന് എതിരെ അന്ന് റയൽ കുപ്പായത്തിൽ റോണോ നേടിയ ബെെസെെക്കിൾ കിക്ക് ഗോളിനെ കഴിഞ്ഞ വർഷത്തെ മികച്ച ഗോളായി യുവേഫ തെരഞ്ഞെടുത്തു . വോട്ടിംലൂടെയാണ് മികച്ച ഗോൾ യുവേഫ തെരഞ്ഞെടുത്തത് . 3 , 46 , 975 വോട്ടുകൾ ആകെ വീണതിൽ ഏകദേശം രണ്ട് ലക്ഷം വോട്ടുകളും പെട്ടിയിലാക്കി എതിരാളികളെ ബഹുദൂരം പിന്നിലാക്കിയാണ് റൊണാൾഡോയുടെ ഗോളിൻറെ കുതിപ്പ് . സൂപ്പർ ഗോൾകീപ്പർ ജിയാൻലൂജി ബഫണെ വെറും കാഴ്ചക്കാരനാക്കി നിർത്തിയാണ് റൊണാൾഡോയുടെ ഷോട്ട് യുവെ പോസ്റ്റിലേക്ക് പറന്നിറങ്ങിയത് . യുവൻറസിൻറെ ആരാധകർ ഏഴുന്നേറ്റ് നിന്ന് കയ്യടിച്ച് താരത്തെ അഭിനന്ദിക്കുകയും ചെയ്തു . ആർബി ലെയ്പ്സിഗ്ഗിനെതിരെ മാഴ്സലെയ്ക്ക് വേണ്ടി ഫ്രഞ്ച് താരം ദിമിത്രി പയറ്റ് നേടിയ ഗോളാണ് രണ്ടാം സ്ഥാനം സ്വന്തമാക്കിയത് . സ്പെയിന് വേണ്ടി അണ്ടർ 17 യൂറോ കപ്പിൻറെ കലാശ പോരാട്ടത്തിൽ ഇവാ നവ്റാറോ നേടിയ ഗോൾ മൂന്നാം സ്ഥാനത്തെത്തി . 2015ലാണ് യുവേഫ ഗോൾ ഓഫ് ദി ഇയർ പുരസ്കാരം ആരംഭിച്ചത് . ആദ്യ രണ്ട് സീസണുകളിൽ ബാഴ്സയുടെ സൂപ്പർതാരം ലിയോണൽ മെസിയാണ് പുരസ്കാരം നേടിയത് . കഴിഞ്ഞ വർഷം യുവൻറസിൻറെ മാരിയോ മാൻസൂക്കിച്ചാണ് ഗോൾ ഓഫ് ദി ഇയറിന് അർഹനായത് .


കാമുകി ഗർഭിണി ആയപ്പോഴാണ് വിവാഹം കഴിക്കാൻ നിർബന്ധിതനായതെന്ന് ആക്ഷൻ കിംഗ് ജാക്കി ചാന്റെ വെളിപ്പെടുത്തൽ . ഒരു അമേരിക്കൻ മാധ്യമത്തിന് നൽകിയ അഭിമുഖത്തിലാണ് താരത്തിന്റെ വെളിപ്പെടുത്തൽ . വിവാഹം കഴിക്കണമെന്ന ആലോചനയേ ഇല്ലായിരുന്നു . പക്ഷേ കാമുകി ഗർഭിണി ആയതോടെ വിവാഹം കഴിക്കാൻ നിർബന്ധിതനായെന്ന് ആക്ഷൻ താരം വെളിപ്പെടുത്തി . വിവാഹം കഴിക്കണമെന്ന് ചിന്ത പോലും ഇല്ലാത്ത സമയത്താണ് തന്റെ കാമുകി ജോൺ ലിൻ ഗർഭിണിയായത് . 1982 ൽ ലോസ് ആഞ്ജലീസിൽ വെച്ചാണ് ജാക്കി ചാൻ ലിന്നിനെ തന്റെ ജീവിതസഖിയാക്കിയത് . എന്നാൽ വിവാഹത്തിനുശേഷം ജാക്കിചാന് നിരവധി കാമുകിമാർ ഉണ്ടായിരുന്നു . ലിന്നുമായുള്ള ബന്ധത്തിൽ ജയ്സി ചാൻ എന്ന മകനുണ്ട് .


ഡിജെഐയുടെ ഫ്ലാഗ്ഷിപ് മോഡലായ മാവിക് സീരിസിന്റെ പുതിയ പതിപ്പുകളെ കുറിച്ച് പി ടി മിൽട്ടൺ എഴുതുന്നു . പുതിയ കാലത്തെ ക്യാമറക്കാഴ്ചകളിൽ പ്രധാനമാണ് ആകാശ ദൃശ്യങ്ങൾ . ഏരിയൽ ഫോട്ടോഗ്രാഫിയിൽ മിഴിവുറ്റ ദൃശ്യങ്ങളുമായി മറ്റാരേക്കാളും മുകളിൽ പറക്കുന്ന കമ്പനിയാണ് ഡിജെഐ . ഡിജെഐയുടെ ഫ്ലാഗ്ഷിപ് മോഡലായ മാവിക് സീരിസിൽ പുതിയ രണ്ടു പതിപ്പുകൾ പുറത്തിറക്കി . ഡിജെഐ മാവിക് 2 പ്രോ , മാവിക് 2 സൂം എന്നി മോഡലുകളാണ് പുറത്തിറക്കിയത് . ഡിജെഐ ഏറ്റവും കൂടുതൽ വിറ്റഴിക്കുന്ന മോഡലായ മാവിക് പ്രോയുടെ പുതിയ തലമുറ സാങ്കേതികത്തികവിന്റെ കാര്യത്തിൽ മുൻഗാമികളെക്കാൾ ഏറെ ഉയർന്നു പറക്കുമെന്ന പ്രതീക്ഷയിലാണ് നിർമാതാക്കൾ . ആ പ്രതീക്ഷകൾ ശരിവയ്ക്കുന്ന രീതിയിലാണ് ഇപ്പോൾ പുറത്തു വന്നിരിക്കുന്ന വാർത്തകൾ . മീഡിയം ഫോർമാറ്റ് കാമറ നിർമ്മാണരംഗത്തെ അതികായരായ ഹസിൽബ്ലാദുമായി കൈകോർത്തുകൊണ്ട് ഒരു ഇഞ്ച് വലുപ്പമുള്ള സെൻസറിന്റെ വലിയ ഹസിൽബ്ലാദ് കാഴ്ചയുമായാണ് മാവിക് 2 പ്രൊ പറന്നുയരാൻ തയ്യാറെടുക്കുന്നത് . ഉയർന്നു പറന്നുകാണുന്ന കാഴ്ചകളെ രണ്ടിരട്ടി അടുത്തുകാണാവുന്ന ഒപ്റ്റിക്കൽ സൂം ലെൻസോടുകൂടിയാണ് മാവിക് 2 പ്രൊ സൂം കാഴ്ചകളെ കാഴ്ചക്കാരിലേക്ക് അടുപ്പിക്കുന്നത് . രണ്ടു പതിപ്പുകളിലും സെക്കൻഡിൽ 100mpbsൽ 4Kയിൽ 24/25/30p , 2.7K യിൽ 24/25/30/48/50/60p , 1920x1080 യിൽ 24/25/30/48/50/60/120p ഫ്രേയ്മസും ഷൂട്ട് ചെയ്യാം .


വെറും 101രൂപ ഡൌൺ പേയ്മെൻറിൽ പതിനായിരം രൂപക്ക് മുകളിലുള്ള വിവോ സ്മാർട്ഫോണുകൾ സ്വന്തമാക്കാം . ബാക്കി തുക ആറ് നിശ്ചിത തവണകളായി നൽകാനുള്ള ഇഎംഐ സൌകര്യമാണ് വിവോ നൽകുന്നത് . രാജ്യത്തുടനീളമുള്ള വിവോയുടെ പാർട്ണർ സ്റ്റോറുകൾ വഴി ഡിസംബർ 31 വരെയാകും ആനുകൂല്യങ്ങൾ ലഭ്യമാകുക . വിവോയുടെ ഏറ്റവും പുതിയ നെക്സ് , വി11 , വി11പ്രോ , വൈ95 , വൈ83 പ്രോ , വൈ81 - 4ജി തുടങ്ങിയ ഫോണുകൾ വെറും 101രൂപ നൽകി സ്വന്തമാക്കാം . ഇതിനായി വോട്ടർ ഐഡി , ആധാർ കാർഡ് , പാൻകാർഡ് തുടങ്ങിയ തിരിച്ചറിയൽ രേഖകളുമായി അംഗീകൃത വിവോ സ്റ്റോറുകളിൽ എത്തുക . ശേഷിച്ച തുക ആറ് നിശ്ചിത തവണകളായി അടക്കുവാനുള്ള ഇഎംഐ സൌകര്യം വിവോ സ്റ്റോറുകൾ ലഭ്യമാക്കും . പൂജ്യം ഡൌൺ പേയ്മെൻറും , അഞ്ച് ശതമാനം അധിക ക്യാഷ് ബാക്ക് സൌകര്യവും എച്ച്ഡിഎഫ്സി ക്രെഡിറ്റ് കാർഡ് , ഡെബിറ്റ് , ഇഎംഐ ഇടപാടുകൾ നടത്തുന്ന ഉപഭോക്താക്കൾക്ക് ലഭിക്കും . എച്ച്ഡിബി ആറ് മാസ ഇഎംഐ സംവിധാനത്തിന് പൂജ്യം ഡൌൺ പേയ്മെൻറ് എന്നിവയും ലഭ്യമാകും .


രാജകീയ പ്രൌഢിയിലായിരുന്നു റിലയൻസ് ഇൻഡസ്ട്രീസ് ചെയർമാൻ മുകേഷ് അംബാനിയുടെ മകൾ ഇഷ അംബാനിയുടെ വിവാഹം . പിരാമൽ വ്യവസായ ഗ്രൂപ്പ് തലവൻ അജയ് പിരാമലിന്റെ മകൻ ആനന്ദായിരുന്നു വരൻ . ലോകത്തിലെ ഏറ്റവും വലിയ സ്വകാര്യ വസതിയെന്ന വിശേഷണമുള്ള മുകേഷ് അംബാനിയുടെ മുംബൈയിലെ ആഢംബര വസതിയായ ആൻറീലിയയിൽ വച്ചായിരുന്നു വിവാഹം . ബന്ധുക്കളും അടുത്ത സുഹൃത്തുക്കളും രാഷ്ട്രീയ - ബിസിനസ് - സിനിമാ രംഗത്തെ പ്രമുഖരുമായി അറുന്നൂറോളം പേരാണ് വിവാഹത്തിൽ പങ്കെടുത്തത് . 720 കോടിയോളം ചെലവിട്ട് നടത്തിയ വിവാഹ മാമാങ്കം ലോക ശ്രദ്ധപിടിച്ചുപറ്റിയിരുന്നു . ആൻ്റീലിയയിൽ വച്ച് വെള്ളിയാഴ്ച നടന്ന വിവാഹസൽക്കാരവും ആഢംബരത്തിൽ മുങ്ങിയാണ് അംബാനി കുടുംബം ആഘോഷിച്ചത് . നിരവധി പ്രമുഖ വ്യക്തികളും ബോളിവുഡ് താരങ്ങളും വിവാഹസൽക്കാരത്തിൽത്തിൽ പങ്കെടുത്തിരുന്നു . എന്നാൽ അവരിൽനിന്നെല്ലാം വ്യത്യസ്തമായി സൽക്കാരത്തിൽ താരങ്ങളായത് അമിതാബ് ബച്ചനും ആമിർ ഖാനുമായിരുന്നു . സൽക്കാരത്തിനെത്തിയ അതിഥികൾക്ക് ഭക്ഷണം വിളമ്പിയാണ് ഇരുവരും വിവാഹത്തിൽ തങ്ങളുടെ സാന്നിധ്യം അറിയിച്ചത് . താരങ്ങൾ അതിഥികൾക്ക് ഭക്ഷണം വിളമ്പുന്നതിന്റെ ദൃശ്യങ്ങൾ ഇതിനോടകം സാമൂഹ്യ മാധ്യമങ്ങളിൽ വൈറലാണ് . പരമ്പരാഗത രീതിയിലുളള ഗുജറാത്തി ഭക്ഷണമാണ് ഇരുവരും അതിഥികൾക്കായി വിളമ്പിയത് . അടുത്ത ബന്ധുക്കൾ ആചാരമനുസരിച്ച് നിർവഹിക്കുന്ന ചടങ്ങാണ് അംബാനി കുടുംബവുമായി ഏറെ അടുപ്പം പുലർത്തുന്ന അമിതാഭ് ബച്ചനും ആമിർ ഖാനും നിർവഹിച്ചത് . കന്യാദാന ചടങ്ങിലും പ്രധാന പങ്ക് വഹിച്ചു കൊണ്ട് അമിതാഭ് ബച്ചൻ നടത്തിയ വൈകാരികമായ പ്രസംഗം ഏറെ ശ്രദ്ധിക്കപ്പെട്ടിരുന്നു .


മലയാളിയുടെ മനസിൽ പതിഞ്ഞ പേരാണ് , മുദ്ദുഗൌ , പ്രിയദർശൻ സൃഷ്ടിച്ച ഈ വാക്ക് തന്നെ പടത്തിൻറെ പേരായി ഉപയോഗിച്ചത് ഒരു കൌതുകത്തിന് വേണ്ടിയാണോ , അല്ല ചിത്രവുമായി ബന്ധമുണ്ടോ ? മുദ്ദുഗൌ എന്ന വാക്കില്ലെങ്കിൽ ശരിക്കും ഈ ചിത്രം ഇല്ല , ഇതിൻറെ ആശയം മനസിൽ എത്തിയതിന് അടുത്ത നിമിഷം തന്നെ നിശ്ചയിച്ച പേരാണ് അത് . ചിത്രത്തിൻറെ കഥയുമായി അടുത്ത ബന്ധം മാത്രമല്ല ചിത്രം ആകെ ഒരു ' മുദ്ദുഗൌ ' മയമാണ് എന്ന് പറയാം . ആദ്യം ഈ പേരിൻറെ റൈറ്റ്സിനും മറ്റുമായി പ്രിയൻ സാറിനെ സമീപിക്കുന്നത് നിർമ്മാതാക്കളാണ് , അദ്ദേഹം വളരെ പൊസറ്റീവായാണ് കണ്ടത് . എല്ലാ റൈറ്റ്സും നൽകുകയും ചെയ്തു , കഥയുടെ ത്രെഡ് കേട്ടപ്പോൾ അദ്ദേഹം വളരെ എക്സൈറ്റഡായി . പിന്നീട് ചിത്രീകരണത്തിൻറെ ഒരു ദിവസം നടൻ ബൈജു ചേട്ടൻ വളരെ സർപ്രൈസായി ഒരാൾ ലൈനിലുണ്ടെന്ന് പറഞ്ഞ് ഫോൺ തന്നു , അപ്പുറത്ത് പ്രിയൻ സാറായിരുന്നു . ഏതാണ്ട് പത്ത് മിനുട്ടോളം അദ്ദേഹം സംസാരിച്ചു . എൻറെ സിനിമയെക്കുറിച്ചും അദ്ദേഹത്തിൻറെ സിനിമയെക്കുറിച്ചും അദ്ദേഹം പറഞ്ഞു . എങ്ങനെ ഒരു സംവിധായകൻ പെരുമാറണം എന്ന് അദ്ദേഹം സൂചിപ്പിച്ചിരുന്നു . പിന്നീട് ഷൂട്ടിംഗ് ഒക്കെ കഴിഞ്ഞ് ഒരു ദിവസം അദ്ദേഹത്തിൽ വീട്ടിൽപോയി കണ്ടു , അന്ന് ഏറെ സംസാരിച്ചു . തൻറെ ചിത്രത്തിൻറെ ഭാഗങ്ങൾ പുതുതലമുറ ഉപയോഗിക്കുന്നതിൽ ഏറെ സന്തോഷിക്കുന്നയാളാണ് പ്രിയൻ സാർ എന്നാണ് എനിക്ക് തോന്നിയത് . ഷോർട് ഫിലിം രംഗത്ത് നിന്നു മലയാള ചലച്ചിത്രത്തിൻറെ മുഖ്യധാരയിൽ എത്തുമ്പോൾ ഒരു മാറ്റം അനുഭവിക്കുന്നുണ്ടോ ? തീർച്ചയായും മാറ്റം ഫീൽ ചെയ്യും , നമ്മുടെ കയ്യിലെ ക്യാമറയിൽ നമ്മുടെ ചെറിയ ബഡ്ജറ്റിൽ ചെയ്യുന്നതായിരുന്നു ഷോർട് ഫിലിംസ് . എന്നാൽ വലിയൊരു ചിത്രമാകുമ്പോൾ അതിൻറെ ബാക്ഗ്രൌണ്ട് തന്നെ വ്യത്യാസമാണ് . ഈ ചിത്രത്തിന് വേണ്ടി വലിയൊരു തയ്യാറെടുപ്പ് തന്നെ നടത്തിയിട്ടുണ്ട് , അതാണ് വലിയ വ്യത്യാസമായി എനിക്ക് ഉണ്ടാക്കിയത് . മലയാള ചലച്ചിത്ര രംഗത്തെ ടോപ്പായ ടെക്നീഷ്യന്മാരെയാണ് ഈ ചിത്രത്തിൽ ഉപയോഗിച്ചത് , അവരെ ഉപയോഗപ്പെടുത്താനും അവരുടെ പരിതസ്ഥിതിയിലേക്ക് ഇറങ്ങി ജോലി പൂർത്തിയാക്കാനും ഈ തയ്യാറെടുപ്പ് എന്നെ ഏറെ സഹായിച്ചിട്ടുണ്ട് . ഒരു വലിയ ചിത്രം എടുക്കാൻ മാനസികമായി തയ്യാറെടുക്കാൻ ഏതാണ്ട് രണ്ട് കൊല്ലം നീണ്ട തയ്യാറെടുപ്പ് എന്നെ സഹായിച്ചിട്ടുണ്ടെന്നാണ് വിശ്വാസം . പറഞ്ഞ ഷെഡ്യൂളിൽ പടം തീർക്കാനും മുൻ തയ്യാറെടുപ്പ് ഏറെ സഹായിച്ചിട്ടുണ്ട് . ചിത്രത്തിൻറെ തിരക്കഥ പൂർത്തിയാക്കിയപ്പോൾ ആദ്യം വായിച്ച് കേൾപ്പിക്കുന്നത് അജു വർഗ്ഗീസിനെയാണ് , ആരാണ് നടന്മാർ എന്ന് ചോദിച്ചപ്പോൾ ഞാൻ പറഞ്ഞു , ഒരു പയ്യൻ വേണം , അതിന് ഓപ്പോസിറ്റായി ഞാൻ മനസിൽ കാണുന്നത് വിജയ് ബാബുവിനെയാണ് , അൽപ്പം ഗെറ്റപ്പ് ചെയ്ഞ്ച് ഒക്കെ വേണ്ടിവരും . അങ്ങനെയാണ് നീനയിൽ അഭിനയിക്കുന്ന കാലത്ത് വിജയ് ബാബുവിനോട് കഥ പറയുന്നത് . കഥ ഇഷ്ടപ്പെട്ട അദ്ദേഹം ഫ്രൈഡേ ഫിലിം ഹൌസിൻറെ ബാനറിൽ നിർമ്മാണം ഏറ്റെടുക്കുകയായിരുന്നു . ചിത്രത്തിൽ വിജയ് ബാബു അവതരിപ്പിച്ച വില്ലൻ ആദ്യം മുതൽ വാർത്തയായിരുന്നല്ലോ ? റാംബോ എന്നത് ചിത്രം ആവശ്യപ്പെടുന്ന ഒരു മേക്ക് ഓവറാണ് , ശരിക്കും ആ കഥാപാത്രത്തിൻറെ പേര് രാമകൃഷ്ണൻ ബോണക്കാട് എന്നാണ് . എഴുതുന്ന സമയത്ത് പല വൻ താരങ്ങളും മനസിലുണ്ടായിരുന്നു . പിന്നീട് വിജയ് ബാബിലേക്ക് എത്തി . എന്നാൽ കഥ ആദ്യം പറഞ്ഞപ്പോൾ ഞാൻ ചെയ്യണോ എന്ന് അദ്ദേഹം ചോദിച്ചിരുന്നു . നിർമ്മാതാവ് നെഗറ്റീവ് റോൾ ചെയ്താൽ ചിത്രത്തെ മോശമായി ബാധിക്കില്ലേ എന്നും അദ്ദേഹത്തിന് ആശങ്കയുണ്ടായിരുന്നു . ശരിക്കും ആ കഥാപാത്രം രൂപപ്പെടുത്തിയത് റാംബോയും , പഴ ഹിന്ദി സിനിമയിലെ മിഥുൻ ചക്രവർത്തിയുടെയും മറ്റും രൂപം ചേർത്താണ് . ഇത് പറഞ്ഞപ്പോൾ വിജയ് ചേട്ടൻ എന്നാൽ നമുക്കു മിഥുൻ ചക്രവർത്തിയെ കൊണ്ടുവരാം എന്നു പറഞ്ഞു . അങ്ങനെ മിഥുൻ ചക്രവർത്തിയെ ഞങ്ങൾ ഫോണിൽ ബന്ധപ്പെട്ടു . അദ്ദേഹത്തോട് കഥയും പറഞ്ഞു . അദ്ദേഹത്തെ തീരുമാനിക്കാം എന്ന ഫൈനൽ ഡിസിഷനിൽ എത്തിയപ്പോഴാണ് ഞാൻ വീണ്ടും മാറി ചിന്തിച്ചത് . വിജയ് ചേട്ടനോട് പറഞ്ഞു , അല്ലെങ്കിൽ വേണ്ട ചേട്ടൻ തന്നെ മതി റാംബോയായി , അത് എൻറെ ഒരു തീരുമാനമായിരുന്നു . ചിലപ്പോൾ മിഥുൻ ചക്രവർത്തിയെപ്പോലെ വലിയൊരു താരം എത്തുമ്പോൾ ചിലപ്പോൾ ചിത്രത്തിൻറെ രൂപവും ഭാവവും തന്നെ മാറിയേക്കാം അതായിരുന്നു എൻറെ ആശങ്ക . എന്തായാലും വിജയ് ബാബുവിൻറെ കരിയറിലെ മികച്ച വേഷങ്ങളിൽ ഒന്നാണ് റാംബോ എന്നാണ് ലഭിക്കുന്ന റിപ്പോർട്ടുകൾ . വില്ലനിൽ നിന്ന് നായകനിലേക്ക് വന്നാൽ , ഗോകുൽ സുരേഷ് എന്ന ഓപ്ഷൻ എങ്ങനെ വരുന്നു ? 22 വയസിന് അടുത്തുള്ള ക്യൂട്ടും ചബ്ബിയും ആയ പയ്യൻ , അതാണ് സ്ക്രിപ്റ്റ് ആവശ്യപ്പെടുന്നത് . അതിനായി തെരഞ്ഞപ്പോഴാണ് ഗോകുൽ സുരേഷ് എന്ന ഓപ്ഷൻ വരുന്നത് . നിർമ്മാതാക്കളുടെതായിരുന്നു നിർദേശം . അങ്ങനെ ആദ്യം കാണുന്നത് സുരേഷ് ഗോപി സാറിനെയാണ് . കഥ അദ്ദേഹത്തോട് പറഞ്ഞപ്പോൾ അദ്ദേഹത്തിന് ഇഷ്ടപ്പെട്ടു , അവനോട് ചോദിക്കൂ അവന് ഇഷ്ടമാണെങ്കിൽ ചെയ്യട്ടെ എന്ന് അദ്ദേഹം പറയും ഗോകുൽ സമ്മതിക്കുകയുമായിരുന്നു . ഗോകുൽ പ്രതീക്ഷ തെറ്റിച്ചില്ലെന്ന് തന്നെ തോന്നുന്നു അല്ലെ ? തീർച്ചയായും . സത്യത്തിൽ ഞങ്ങൾക്ക് ഗോകുൽ എങ്ങനെ പടത്തെ സമീപിക്കുന്നു എന്ന കാര്യത്തിൽ ആദ്യം വലിയ ഐഡിയ ഉണ്ടായിരുന്നില്ല . അതിനാൽ തന്നെ ഗോകുലിൻറെ രംഗങ്ങൾ ഒരു ബാക്ക് അപ് പ്ലാൻ തയ്യാറാക്കിയിരുന്നു . ഗോകുൽ ഏതുതരത്തിൽ കംഫേർട്ട് ആകുന്നു , അപ്പോൾ ഫുൾ ഫ്ലോയിൽ ഷൂട്ട് കൊണ്ടുപോകാം എന്നായിരുന്നു പ്ലാൻ . പക്ഷെ അത് ഒന്നും ആവശ്യമായി വന്നില്ല എന്നതാണ് സത്യം . ഗോകുലിന് വലിയ ടെൻഷനായിരുന്നു , പലപ്പോഴും സംശയം ചോദിച്ചു കൊണ്ടിരിക്കും എന്നാൽ ക്യാമറയ്ക്ക് മുന്നിൽ എത്തിയാൽ അവൻ തകർക്കുന്ന കാഴ്ചയാണ് കണ്ടത് . ശരിക്കും ട്രാൻസ്ഫോർമേഷൻ എന്ന് പറയാം . പലപ്പോഴും എതിരായി അഭിനയിക്കുന്ന നടന്മാർ അവൻറെ അഭിനയം നോക്കിനിൽക്കുന്നത് ഞാൻ കണ്ടിട്ടുണ്ട് . അച്ഛൻറെ മകൻ തന്നെ എന്ന് തെളിയിക്കാൻ ചില രംഗങ്ങൾ ചേർത്തിട്ടുണ്ടല്ലോ , ട്രെയിലറിൽ കാണാം . . ഒറ്റക്കീറ് എന്ന രംഗം പോലെ ? മനഃപൂർവ്വം ചേർത്തതാണെന്ന് പറയാൻ സാധിക്കില്ല . ചിത്രത്തിൻറെ കഥഗതിക്ക് ഒപ്പം നിൽക്കുമ്പോൾ രസകരമാണെന്ന് തോന്നിയതിനാലാണ് അതേ ചേർത്തത് . പെട്ടെന്ന് തോന്നിയ ഐഡിയ ആയിരുന്നു . ആ രംഗം എടുത്തപ്പോൾ ഞങ്ങളുടെ ക്രൂവിന് തന്നെ ചിരി അടക്കാൻ പാടുപെടുന്നുണ്ടായിരുന്നു . അതിനാൽ അത് വർക്ക് ഔട്ടായി എന്നാണ് തോന്നുന്നത് . എന്നാൽ മനഃപൂർവ്വം അത്തരം രംഗങ്ങൾ കുത്തിക്കയറ്റാൻ ശ്രമിച്ചിട്ടില്ല . പിന്നെ ഗോകുൽ നല്ല ഓബ്സർവറാണ് . സുരേഷ് സാറിൻറെ പഴയ കാലവും ഇപ്പോഴത്തെ സംസാരവും മറ്റും നന്നായി അനുകരിക്കും . പുതുമുഖ നായകൻ , നായിക , ഇവരെ എക്സ്പീരിയൻസ്ഡ് ആയ ഒരു ക്രൂവിന് ഒപ്പം കൊണ്ടുപോകാൻ സംവിധായകൻ ബുദ്ധിമുട്ടിയോ ? ഒരിക്കലും ഇല്ല , ഗോകുലും അർത്ഥനയും വളരെ കോപ്പറേറ്റീവ് ആയിരുന്നു . ചിത്രത്തിൻറെ ക്ലൈമാക്സ് രംഗത്തിൽ ചിത്രത്തിലെ ഒട്ടുമിക്ക താരങ്ങളും സ്ക്രീനിൽ എത്തുന്നുണ്ട് . ആ ഫ്ലോറിൽ സെൻട്രലിൽ ഇവർ രണ്ടുമായിരുന്നു . എന്നാൽ വളരെ നന്നായി അവർ ചെയ്യുന്നതിനാൽ തന്നെ മികച്ച രീതിയിൽ ഈ രംഗം എടുക്കാൻ സാധിച്ചു . രണ്ടുപേരും നേരത്തെ എത്തി രംഗങ്ങൾ എന്നോട് ഡിസ്കസ് ചെയ്യുകയും റിഹേസൽ എടുക്കുകയും ചെയ്യുമായിരുന്നു . പല ഡയലോഗുകളുടെ അവതരണത്തിലും അവർ തന്നെ ചില റഫറൻസ് ഒക്കെ പറയുമായിരുന്നു . പലപ്പോഴും ഇവരുടെ രംഗങ്ങൾ എടുക്കാൻ കൂടിയാൽ മൂന്ന് ഷോട്ട് അത്രയേ വേണ്ടിവന്നുള്ളൂ . ചിത്രീകരണം പുരോഗമിക്കുമ്പോൾ ആദ്യമായി അഭിനയിക്കുന്നവരാണ് ഗോകുലും അർത്ഥനയും എന്ന് തോന്നിയേ ഇല്ല .


പാകിസ്ഥാനെതിരായ ഒന്നാം ക്രിക്കറ്റ് ടെസ്റ്റിൻറെ ഒന്നാം ഇന്നിംഗ്സിൽ ഇംഗ്ലണ്ട് 184 റൺസിന് പുറത്തായി . 70 റൺസെടുത്ത അലിസ്റ്റർ കുക്കാണ് ടോപ് സ്കോറർ . സ്റ്റോക്സ് 38 റൺസും ബെയ്ർസ്റ്റോ 27ഉം റൺസുമെടുത്തു . ക്യാപ്റ്റൻ ജോ റൂട്ടിന് നാല് റൺസെടുക്കാനേ കഴിഞ്ഞുള്ളൂ . ഏഴ് ബാറ്റ്സ്മാൻമാർക്ക് രണ്ടക്കം കാണാനായില്ല . നാല് വിക്കറ്റ് വീതം വീഴ്ത്തിയ മുഹമ്മദ് അബ്ബാസും ഹസൻ അലിയുമാണ് ഇംഗ്ലണ്ടിനെ പിടിച്ചുകെട്ടിയത് . മുഹമ്മദ് ആമിറും ഫഹീം അഷറഫും ഓരോ വിക്കറ്റ് വീഴ്ത്തി . മറുപടി ബാറ്റിംഗിനിറങ്ങിയ പാകിസ്ഥാൻ ഒന്നാം ദിവസം കളിനിർത്തുമ്പോൾ ഒരു വിക്കറ്റിന് 50 റൺസ് എന്ന നിലയിലാണ് . നാല് റൺസെടുത്ത ഇമാം ഉൾ ഹഖിനെ സ്റ്റുവർട്ട് ബ്രോഡ് പുറത്താക്കി . 21 റൺസുമായി ഹാരിസ് സുഹൈലും 18 റൺസുമായി അസ്ഹർ അലിയുമാണ് ക്രീസിൽ . ഒൻപത് വിക്കറ്റ് ശേഷിക്കേ 134 റൺസ് പിന്നിലാണിപ്പോഴും പാകിസ്ഥാൻ .


226 വർഷത്തിനിടയ്ക്ക് ആദ്യമായി ന്യൂയോർക്ക് സ്റ്റോക്ക് എക്സ്ചേഞ്ചിൻറെ ( എൻവൈഎസ്ഇ ) മേധാവിയായി ഒരു വനിതയെത്തുന്നു . സ്റ്റേസി ക്യുന്നിംഗ്ഹാമാണ് ന്യൂയോർക്ക് സ്റ്റോക്ക് എക്സ്ചേഞ്ചിൻറെ മേധാവിയായി വെള്ളിയാഴ്ച്ച ചുമതലയേൽക്കുന്നത് . നിരവധി പ്രഗത്ഭർ എൻവൈഎസ്ഇയുടെ പ്രസിഡൻറ് പദവി വഹിച്ചിട്ടുണ്ടെങ്കിലും ഒരു വനിത ആ പദവിയിലെത്തുന്നത് ആദ്യമായാണ് . സ്റ്റോക്ക് എക്സ്ചേഞ്ചിൽ ഫ്ലോർ ക്ലാർക്കായി സേവനമാരംഭിച്ച സ്റ്റേസി , പിന്നീട് പടിപടിയായി വളർന്ന് അദ്ധ്യക്ഷ പദവിയിലേക്കെത്തുകയായിരുന്നു . എൻവൈഎസ്ഇയുടെ 67 മത്തെ പ്രസിഡൻറായാണ് സ്റ്റേസിയെത്തുന്നത് . നിലവിൽ എൻവൈഎസ്ഇയുടെ ചീഫ് ഓപ്പറേറ്റിംഗ് ഓഫീസറാണ് . സ്റ്റേസിയുടെ കടന്നുവരവ് ബിസിനസ് ലോകത്ത് വെല്ലുവിളികൾ നേരിടുന്ന വനിതകൾക്ക് ആത്മവിശ്വാസം പകരുന്നതാവും . ലോകത്തെ ഏറ്റവും പഴക്കമുളളതും ശക്തമായ അനേകം കമ്പനികൾ ലിസ്റ്റ് ചെയ്തിട്ടുളളതുമായ ന്യൂയോർക്ക് സ്റ്റോക്ക് എക്സ്ചേഞ്ചിൻറെ പ്രസിഡൻറ് പദവി ലോകത്തെ ഏറ്റവും ഉയർന്ന പദവികളിലൊന്നാണ് .


ചൈനീസ് ടെക് ഭീമന്മാരായ ആലിബാബയും എസ് . എ . ഐ . സിയും ചേർന്ന് ഇൻറർനെറ്റ് കാർ അവതരിപ്പിച്ചു . ചൈനയിലാണ് ഈ കാർ അവതരിപ്പിച്ചത് . ഇതിനെ ഇൻറർനെറ്റ് കാർ എന്ന് പറയാനുള്ള കാര്യം കാർ ഇറക്കിയതിന് ശേഷം ആലിബാബ സിഇഒ ജാക്ക് മാ വിശദീകരിച്ചു . ശരിക്കും ഈ കാറിൻറെ ഡിസൈനിലും , നിർമ്മാണത്തിലും ആലിബാബയ്ക്ക് വലിയ പങ്കില്ല . എന്നാൽ യൂൻ ഒഎസ് എന്ന് വിശേഷിപ്പിക്കുന്ന കാറിൻറെ ഓപ്പറേറ്റിംഗ് സിസ്റ്റം വികസിപ്പിച്ചത് ആലിബാബയാണ് . ഷാൻഹായ് ഓട്ടോമോട്ടീവ് ഇൻട്രസ്ട്രീസ് കോപ്പറേഷൻ ( എസ് . എ . ഐ . സി ) നിർമ്മിക്കുന്ന റോവ് പരമ്പരയിലെ കാറായി തന്നെയാണ് ഇത് വരുക . എസ് . എ . ഐ . സി ഓട്ട് ലെറ്റുവഴിയായിരിക്കും വിൽപ്പന . ആലിബാബയുടെ ഓപ്പറേറ്റിംഗ് സിസ്റ്റത്തിലൂടെ ചെയ്യുന്നത് , വീട്ടിലുള്ള വസ്തുക്കളായ ടെലിവിഷൻ , ഹോം എ . സി , റെഫ്രിജേറ്റർ , മൈക്രോവേവ് ഓവൻ , ഗെയിം കൺസോൾ എന്നിവയൊക്കെ ഇൻറർനെറ്റ് കണക്ട് ചെയ്യുകയാണ് ചെയ്യുന്നത് . ഇതിൻറെ ഒരു രൂപം തന്നെയാണ് ' ഇൻറർനെറ്റ് കാറും ' . 18 ലക്ഷം രൂപയ്ക്ക് അടുത്താണ് ഈ കാറിൻറെ വില . എസ്യുവിയാണ് ഈ കാർ . ചൈനയിലെ ഏറ്റവും വലിയ കമ്പനിയായ എസ് . എ . ഐ . സി ഫോക്സ്വാഗൻ , ജനറൽ മോട്ടേർസ് എന്നിവയുമായി സഹകരിക്കുന്ന കമ്പനിയാണ് ഇവർ .


മൊബൈൽ നമ്പർ ആധാറുമായി ബന്ധിച്ചതിനെ തുടർന്ന് തൊഴിലുറപ്പ് ജോലി ചെയ്യുന്ന വീട്ടമ്മയുടെ പണം എയർടെൽ ബാങ്ക് അക്കൌണ്ടിലേക്ക് പോയതായി പരാതി . കോഴിക്കോട്ടെ മരുതോങ്കര പഞ്ചായത്തിലെ ജാനുവിൻറെ പണമാണ് നഷ്ടപ്പെട്ടത് . മരുതോങ്കര തൂവ്വാട്ട പൊയിലിലെ പാലോറ ജാനുവിൻറെ മൂവായിരത്തി ഒരുനൂറ്റിനാൽപ്പത്തിനാല് രൂപയാണ് എയർടെൽ മണി അക്കൌണ്ടിലേക്ക് പോയത് . സെപ്തബർ മാസത്തെ തൊഴിലുറപ്പ് വേതനമാണിത് . ആധാർ നമ്പറിനെ ഫോൺ നമ്പറുമായി ബന്ധിപ്പിച്ചതിന് ശേഷമാണ് പണം ഇവരറിയാതെ മൊബൈൽ കമ്പനി സൃഷ്ടിച്ച അക്കൌണ്ടിലേക്ക് മാറിയത് . നേരത്തേ മരുതോങ്കര ഗ്രാമീൺ ബാങ്ക് അക്കൌണ്ടിലേക്കായിരുന്നു പണം വന്നിരുന്നത് . തൊഴിലുറപ്പ് വേതനം പഞ്ചായത്ത് ആധാർ നമ്പറിനെ അടിസ്ഥാനമാക്കിയുള്ള അക്കൌണ്ടിലേക്കാണ് അയച്ചിരുന്നത് . എന്നാൽ ഒടുവിൽ അധാറുമായി ബന്ധപ്പെടുത്തിയത് എയർടെൽ മൊബൽ നമ്പർ ആയിരുന്നു . നാട്ടിലെ മരുതോങ്കര പഞ്ചായത്തിൽ ഇത്തരത്തിൽ കൂടുതൽ സ്ത്രീകൾ പരാതിയുമായി എത്തിയിട്ടുണ്ടെന്ന് പഞ്ചായത്ത് പ്രസിഡൻറ് എം . സതി പറഞ്ഞു .


റൈസിംഗ് പൂനെ സൂപ്പർ ജയന്റ്സ് ടീമിൽ ഇർഫാൻ പത്താന് കളിക്കാൻ അവസരം നൽകാത്തതിന് ധോണിക്കെതിരെ സോഷ്യൽ മീഡിയയിൽ പ്രതിഷേധം . ഇന്നലെ ഹൈദരാബാദിനെതിരെയും തോറ്റ് എട്ടാം തോൽവിയോടെ പൂനെ പ്ലേ ഓഫ് കാണാതെ പുറത്തായിരുന്നു . ആഭ്യന്തര ട്വന്റി - 20 ലീഗുകളിൽ ബറോഡയ്ക്കായി മികച്ച പ്രകടനം നടത്തിയ പത്താനെ ഈ സീസണിൽ ഒരു മത്സരത്തിൽ മാത്രമാണ് ധോണിയുടെ പൂനെ കളത്തിലറക്കിയത് . എറിഞ്ഞതാകട്ടെ ഒരേ ഒരു ഓവറും . പിന്നീടുള്ള എല്ലാ മത്സരത്തിലും കരയ്ക്കിരുന്ന് കൈയടിക്കാനായിരുന്നു ഇന്ത്യയിലെ തന്നെ മികച്ച ഓൾ റൌണ്ടറുടെ വിധി . ഇന്നലെ സൺറൈസേഴ്സ് ഹൈദരാബാദിനെതിരെയും പത്താന് ധോണി അവസരം നൽകിയിരുന്നില്ല . ഇതോടെ ട്വിറ്ററിലൂടെ ആരാധക പ്രതിഷേധം കനത്തു . കഴിഞ്ഞവർഷം മൂന്ന് കോടി രൂപ നൽകി പത്താനെ ചെന്നൈ ടീമിലെടുത്തെങ്കിലും ഇതേവിധിതന്നെയായിരുന്നു അവിടെയും . ഇത്തവണ അടിസ്ഥാനവിലയായ ഒരുകോടി നൽകിയാണ് പൂനെ പത്താനെ ടീമിലെടുത്തത് . ചെന്നൈയിലും പൂനെയിലുമായി തുടർച്ചയായി 19 മത്സരങ്ങളിൽ സൈഡ് ബെഞ്ചിലിരുന്ന് കളി കണ്ടശേഷം മൊഹാലിയിൽ കിംഗ്സ് ഇലവനെതിരായ മത്സരത്തിൽ ധോണി , പത്താനെ അന്തിമ ഇലവനിലെടുത്തു . എന്നാൽ ഒരോവർ എറിഞ്ഞ പത്താൻ 7 റൺസെ വഴങ്ങിയുള്ളൂവെങ്കിലും പിന്നീട് ബൌളിംഗിന് അവസരം നൽകിയില്ല . തുടർച്ചയായ തോൽവിക്കുപിന്നാലെ ധോണിയുടെ തന്ത്രങ്ങളെക്കുറിച്ചും കടുത്ത വിമർശനമാണ് ഉയരുന്നത് . ഇന്ത്യയുടെ സ്പിൻ കുന്തമുനയായ അശ്വിൻ ടീമിലുണ്ടായിട്ടു പലപ്പോഴും വേണ്ടത്ര അവസരം നൽകിയിരുന്നില്ല . ചില മത്സരങ്ങളിൽ പതിനേഴാം ഓവറിലാണ് അശ്വിനെക്കൊണ്ട് ആദ്യമായി ബൌൾ ചെയ്യിച്ചത് . ടൂർണമെന്റിൽ 11 കളികളിൽ 34 ഓവർ മാത്രമെറിഞ്ഞ അശ്വിന് നാലു വിക്കറ്റ് മാത്രമെ വീഴ്ത്താനായുള്ളു .


സ്പാനിഷ് ലാലിഗയിൽ മുൻനിര ടീമുകളായ ബാഴ്സലോണയ്ക്കും റയൽ മാഡ്രിഡിനും ജയം . റയൽ ബാറ്റിസിനെ 2 - 0നാണ് ബാഴ്സലോണ തകർത്തത് . അലിൻ ടോസ്കയുടെ സെൽഫ് ഗോളാണ് ബാറ്റിസിന് വിനയായത് . പിന്നാലെ സെർജി റോബർട്ടോ ഗോൾ നേടിയതിലൂടെ ബാഴ്സ അജയ്യരായി . ലയണൽ മെസിയുടെ ലാലിഗയിലെ 350ആം ഗോൾ കാണാനെത്തിയവർ നിരാശരായി . മറ്റൊരു മത്സരത്തിൽ ഡെപോർട്ടിവോയെ 3 - 0ന് തകർത്ത് റയൽ മാഡ്രിഡ് പോയിന്റ് പട്ടികയിൽ ബാഴ്സക്കൊപ്പം എത്തി . ഗാരത് ബെയ്ലും , കാസെമിറോയും ടോണി ക്രൂസുമാണ് ഗോളുകൾ നേടിയത് . മത്സരത്തിൽ സർജിയോ റാമോക്ക് ചുവപ്പു കാർഡ് കിട്ടിയത് മാഡ്രിഡിന് തിരിച്ചടിയായി . ഇംഗ്ലീഷ് പ്രീമിയർ ലീഗിൽ ചെൽസി ജയം സ്വന്തമാക്കി . മികച്ച പോരാട്ടം പുറത്തെടുത്ത ടോട്ടനത്തിനെ ഒന്നിനെതിരെ രണ്ട് ഗോളുകൾക്കാണ് ചെൽസി മുട്ടുകുത്തിച്ചത് . ഇരട്ടഗോൾ നേടിയ മാർകോസ് അലോൺസോയാണ് ചെൽസിയുടെ വിജയ ശിൽപ്പി . മറ്റൊരു മത്സരത്തിൽ ന്യൂകാസിൽ ഹഡേഴ്സ്ഫീൽഡ് ടൌണിനോട് തോറ്റു . എതിരില്ലാത്ത ഒരു ഗോളിനാണ് ഹഡേ്ഴ്സ്ഫീൽഡിന്റെ ജയം .


കേരളത്തെ മികച്ച ഡിജിറ്റൽ നിക്ഷപ സംസ്ഥാനമാക്കാൻ ലക്ഷ്യമിട്ട് സംസ്ഥാന സർക്കാർ ആഗോള ഉച്ചകോടി നടത്തും . അടുത്ത വർഷം നടക്കാനിരിക്കുന്ന ഉച്ചകോടിയുടെ ലോഗോ മുഖ്യമന്ത്രി പ്രകാശനം ചെയ്തു . 2018 മാർച്ച് 22,23 തിയ്യതികളിലാണ് ഫ്യൂച്ചർ എന്ന് പേരിട്ടിരിക്കുന്ന ആഗോള ഐ . ടി ഉച്ചകോടി നടത്താനൊരുങ്ങുന്നത് . വിജ്ഞാന , വ്യവസായ മേഖലകളിലെ പുതിയ സാധ്യതകൾ , ഉദ്യോഗാർത്ഥികളുടെ നൈപുണ്യ വികസനത്തിനാവശ്യമായ പദ്ധതികൾ എന്നിവ ഉച്ചകോടിയിൽ ചർച്ചയാകും . ഐടി മേഖലയിലെ നിക്ഷേപം വർധിപ്പിക്കാനും കൂടുതൽ തൊഴിലവസരങ്ങൾ സൃഷ്ടിക്കാനും ഉച്ചകോടിയിലൂടെ കഴിയുമെന്ന് മുഖ്യമന്ത്രി പ്രത്യാശ പ്രകടിപ്പിച്ചു . ഉന്നതാധികാര വിവര സാങ്കേതിക സമിതിയുടെ മേൽനോട്ടത്തിലാണ് ഉച്ചകോടിക്കുള്ള തയ്യാറെടുപ്പുകൾ . പ്രശസ്തരായ പ്രഫഷനലുകൾ , ഐ . ടി സംരഭകർ , എന്നിവർ പങ്കെടുക്കുന്ന ഉച്ചകോടിക്ക് കൊച്ചി വേദിയാകും . 2000 ലേറെ പ്രതിനിധികൾ ഉച്ചകോടിയിൽ പങ്കെടുക്കും .


ഒട്ടേറെ പുതുമുഖ നായികമാരെ മലയാളത്തിന് സമ്മാനിച്ച സംവിധായകനാണ് ലാൽജോസ് . സംവൃത സുനിലും നമിതാ പ്രമോദും ആൻ അഗസ്റ്റിനുമൊക്കെ അക്കൂട്ടത്തിൽപ്പെടും . കുഞ്ചാക്കോ ബോബൻ നായകനാവുന്ന ഏറ്റവും പുതിയ ചിത്രം ' തട്ടുംപുറത്ത് അച്യുതനി ' ലും ഒരു പുതിയ നായികയെ അവതരിപ്പിക്കുകയാണ് ലാൽജോസ് . നർത്തകി കൂടിയായ ശ്രവണയാണ് ചിത്രത്തിൽ ചാക്കോച്ചന്റെ നായികയാവുന്നത് . സംവിധായകൻ ബാബു നാരായണന്റെ മകളാണ് ശ്രവണ . ചിത്രത്തിലെ ' മുത്തുമണി രാധേ ' എന്ന് തുടങ്ങുന്ന ഗാനത്തിന്റെ വീഡിയോ ആണ് പുറത്തെത്തിയിരിക്കുന്നത് . ബീയാർ പ്രസാദിന്റെ വരികൾക്ക് സംഗീതം പകർന്നിരിക്കുന്നത് ദീപാങ്കുരനാണ് . പാടിയിരിക്കുന്നത് വിജേഷ് ഗോപാൽ . എം സിന്ധുരാജിന്റെ തിരക്കഥയിൽ ലാൽജോസ് സംവിധാനം ചെയ്യുന്ന നാലാമത്തെ ചിത്രമാണ് തട്ടുംപുറത്ത് അച്യുതൻ . ഷെബിൻ ബെക്കർ പ്രൊഡക്ഷൻസ് നിർമ്മിക്കുന്ന ചിത്രത്തിൽ വിജയരാഘവൻ , നെടുമുടി വേണു , ഹരീഷ് കണാരൻ , കലാഭവൻ ഷാജോൺ , സുധീഷ് , ജോണി ആന്റണി , അനിൽ മുരളി , ഇർഷാദ് , ബിന്ദു പണിക്കർ , സേതുലക്ഷ്മി എന്നിവർ കഥാപാത്രങ്ങളെ അവതരിപ്പിക്കുന്നു .


വായ്പ എടുക്കുന്നതിനായി ഇനി ബാങ്കുകൾ കയറിയിറങ്ങേടതില്ല . ഇതിനായി ബാങ്ക് പുതിയ സംവിധാനം ഒരുക്കിയിട്ടുണ്ട് . കഴിഞ്ഞ പത്തുവർഷമായി എ ടി എം വഴി പണം മാത്രമേ ലഭ്യമായിരുന്നുള്ളു . എന്നാൽ ഇനി ചെറിയ ലോണുകളും ലഭ്യമാക്കാൻ എച്ച് ഡി എഫ് സി ബാങ്ക് തീരുമാനിച്ചിട്ടുണ്ട് . സ്പോർട്ട് വായ്പാ സംവിധാനമാണ് ബാങ്ക് ഒരുക്കിയിട്ടുള്ളത് . പണം എടുക്കുന്നതു പോലെ തന്നെ എപ്പോൾ വേണമെങ്കിലും വായ്പയും എടുക്കാൻ സാധിക്കും . അടുത്തിടെ വായ്പാ അംഗീകാരങ്ങൾ ഓരോ ഉപഭോക്താവിന്റെയും പേരിൽ ഒരുക്കിയിട്ടുണ്ട് . വായ്പയെടുക്കുന്നയാൾ ബാങ്ക് പോർട്ടൽ ലോഗിൻ ചെയ്യുന്നതിലൂടെ 10 സെക്കൻഡിനുള്ളിൽ ബാങ്ക് വായ്പാ വിവരങ്ങൾ ലഭ്യമാകും . ഇതിലൂടെ 12 ശതമാനത്തോടെ ബാങ്കിൽ നിന്നും വായ്പയും ലഭ്യമാകും . ക്രെഡിറ്റ് കാർഡിലൂടെ വായ്പ എടുക്കുന്ന ആളുകളുടെ വിവരങ്ങൾ അനലിറ്റിക്കൽ എൻജിനിലൂടെ അപ്പോൾ തന്നെ ബാങ്കിന് ലഭിക്കുന്നു . രാജ്യത്ത് എച്ച് ഡി എഫ് സിയുടെ 11,907 എടി എം ഉണ്ട് . എന്നാൽ അതിൽ 2.27 ഡെബിറ്റ് കാർഡ് ഉപഭോക്താക്കളുമുണ്ട് . എല്ലാ മാസവും 3.4 കോടി ജനങ്ങൾ പണമിടപാട് നടത്തുന്നുണ്ട് . ഉപഭോക്താക്കളുടെ ഏതാനും ക്ലിക്കിലുടെ വായ്പകൾ ലഭ്യമാകുന്നു . തുടക്കത്തിൽ ബാങ്ക് വായ്പകൾ ലഭ്യമാകുന്നത് കോർപ്പറേറ്റ് ഉപയോക്താക്കൾക്കും ശബള അക്കൌണ്ട് ഉള്ളവർക്കുമായിരിക്കും . ഗാർഹിക ലോണിന് 10 ശതമാനം എന്ന നിരക്കിലായിരിക്കും ബാങ്ക് വായ്പ നൽകുന്നത് .


ഇന്ത്യൻ നിരത്തിലെ ആധിപത്യം ഉറപ്പിക്കാൻ അമേരിക്കൻ നിരത്തിലെ രാജകുമാരൻ ഹാർലി ഡേവിഡ്സൻറെ പുതിയ റോഡ്സ്റ്റർ വരുന്നു . സ്പോർട്സ്റ്റർ ശ്രേണിയിലെ 1200 കസ്റ്റം , അയൺ 883 , ഫോർട്ടി എയിറ്റ് എന്നീ തലമുതിർന്ന മോഡലുകൾക്കു പുറമേയാണ് കൂടുതൽ കരുത്തുമായി ഇരുചക്രവാഹന രാജകുമാരൻറെ ഇളമുറക്കാരനെ ഹാർലി ഇന്ത്യൻ നിരത്തിൽ അവതരിപ്പിക്കുന്നത് . ഈ വർഷം ആദ്യമായിരുന്നു 1200 കസ്റ്റം മോഡൽ ഹാർലി ഇന്ത്യയിൽ അവതരിപ്പിച്ചത് . 8 . 9 ലക്ഷമായിരുന്നു വിപണി വില . എന്നാൽ പുത്തൻ റോഡ്സ്റ്ററിന് വില അൽപ്പം കൂടും . 9 . 5 ലക്ഷത്തിലായിരിക്കും തുടക്കം . പുതിയ റോഡ്സ്റ്ററിന് 1200 സി സി എയർ കൂൾഡ് വി ട്വിൻ എഞ്ചിൻ കരുത്ത് പകരും . 3750 ആർപിഎമ്മിൽ പരമാവധി 103 എൻഎം ആണ് ടോക്ക് . 1506 എംഎം വീൽബെയ്സും 2184 എംഎം നീളവും 152 എംഎം ഗ്രൌണ്ട് ക്ലിയറൻസുമുള്ള ബൈക്കാണ് റോഡ്സ്റ്റർ . മുന്നിൽ 19 ഇഞ്ചും പിന്നിൽ 18 ഇഞ്ചും വീലുകൾ ഉപയോഗിക്കുന്ന ബൈക്കിൽ ട്വിൻ എക്സ്ഹോസ്റ്റുകൾ , എച്ച് ഡി സ്മാർട്ട് സെക്യൂരിറ്റി സിസ്റ്റം , എബിഎസ് തുടങ്ങിയ സാങ്കേതിക വിദ്യകളുമുണ്ട് . ലോവർ ഹാന്റിൽ ബാറുകൾ . മാസീവ് ട്രിപ്പിൾ ക്ലാമ്പ്സിനൊപ്പം 43 എം . എം ഇൻവർട്ടഡ് ഫ്രണ്ട് ഫോർക്ക് . ട്വിൻ ഗ്യാസ് ചാർജ്ഡ് ഇമൽഷൻ കോയിലോവർ ഷോക്ക് , ചോപ്ഡ് റിയർ ഫെന്റർ , പ്രീമിയം റിയർ സസ്പെൻഷൻ എന്നിവയും റോഡ്സ്റ്ററിന്റെ പ്രധാന സവിശേഷതകളാണ് . ദൂരയാത്രകൾക്ക് സൌകര്യപ്രദമായ വിധത്തിൽ ഒരുക്കിയ സപോർട്ടി സീറ്റ് റോഡ്സ്റ്ററിന് രാജകീയ ലുക്ക് നൽകുന്നു . ബ്ലാക്ക് ഡെനിം , വിവിഡ് ബ്ലാക്ക് , വെലോസിറ്റി റെഡ് സൺഗ്ലോ , ബിലെറ്റ് സിൽവർ / വിവിഡ് ബ്ലാക്ക് എന്നീ നാലു നിറങ്ങളിൽ ലഭ്യമാകുന്ന റോഡ്സ്റ്റർ നവംബറിൽ ഇന്ത്യയിലെത്തുമെന്നാണ് റിപ്പോർട്ടുകൾ .


കൈയ്യിലൊരു തിരക്കഥയുണ്ടോ . ഉണ്ടെങ്കിൽ ബോളിവുഡ് സൂപ്പർ സ്റ്റാർ ആമിർ ഖാൻ നിങ്ങളുടെ കഥകേൾക്കാൻ റെഡിയാണ് . ഇഷ്ടപ്പെട്ടാൽ കൈ നിറയെ പണവും തരും . പണം തരിക മാത്രമല്ല സിനിമ നിർമിക്കുകയും ചെയ്യും . രാജ്യമൊട്ടാകെയുള്ള ആളുകളിൽനിന്നും തിരക്കഥകൾ ക്ഷണിച്ചിരിക്കുകയാണ് ആമിർ ഖാൻ . മികച്ച അഞ്ച് തിരക്കഥകൾക്കാണ് പ്രതിഫലം നൽകുക . എറ്റവും മികച്ച തിരക്കഥയ്ക്ക് 25 ലക്ഷം . രണ്ടാമതെത്തുന്ന ആൾക്ക് 10 ലക്ഷം . മൂന്നും നാലും അഞ്ചും സ്ഥാനത്തിന് ഏഴ് ലക്ഷം , നാല് ലക്ഷം , മൂന്ന് ലക്ഷം എന്നിങ്ങനെയാണ് സമ്മാനം . സിനിസ്ഥാൻ എന്ന സ്ഥാപനമാണ് തുക സ്പോൺസർ ചെയ്യുന്നത് . ഈ അഞ്ച് തിരക്കഥകളും സിനിമയാക്കാൻ വേണ്ട സഹായങ്ങളും ആമിർ ഖാൻ ചെയ്യും . ആമിറിനൊപ്പം രാജ്കുമാർ ഹിറാനി , ജൂഹി ചതുർവേദി , അർജുൻ രാജബലി എന്നിവരാണ് തിരക്കഥകൾ തെരഞ്ഞെടുക്കുന്ന ജൂറി . സിനിമാ മേഖലയുമായി ബന്ധമില്ലാത്ത നല്ല എഴുത്തുകാർ നമ്മുടെ രാജ്യത്ത് ഒരുപാടുണ്ട് . അവർക്കുള്ള മികച്ച അവസരമാണിതെന്ന് ആമിർ പറഞ്ഞു . അടുത്ത വർഷം ജനുവരി പതിനഞ്ചുവരെ തിരക്കഥകൾ അയക്കാം . മാസങ്ങൾക്കകം മികച്ച തിരക്കഥകൾ തിരഞ്ഞെടുത്ത് പ്രഖ്യാപനം നടത്തുമെന്ന് ജൂറി ചെയർമാൻ രാജ് കുമാർ ഹിറാനി വ്യക്തമാക്കി . നല്ല തിരക്കഥകൾ കണ്ടെത്തി അഭിനയിക്കുന്നതാണ് ആമിറിൻറെ വിജയരഹസ്യം . തിരക്കഥാകൃത്തുക്കളെ കണ്ടെത്താനുള്ള ഈ മത്സരവാർത്തകേട്ട് സിനിമാലോകം വലിയ ആവേശത്തിലാണ് .


സോഷ്യൽ മീഡിയ താരമാക്കിയവർ കേരളത്തിൽ തന്നെ നിരവധിയുണ്ട് . എന്നാൽ ലോകമാകമാനം സോഷ്യൽ മീഡിയ ആഘോഷമാക്കിയ ഒരേയൊരു താരമേയുള്ളൂ , പ്രിയ പ്രകാശ് വാര്യർ . തൻറെ ആദ്യ ചിത്രം പുറത്തിറങ്ങുന്നതിനു മുമ്പ് തന്നെ ലോകം മുഴുവൻ ആരാധകരെ സൃഷ്ടിക്കാൻ പ്രിയക്ക് സാധിച്ചു . ഒരു അഡാർ ലവ് എന്ന ഒമർ ലുലു ചിത്രത്തിനായുള്ള ഒരു സീനിലാണ് പ്രിയ കണ്ണിറുക്കുന്ന രംഗമുള്ളത് . ആരംഗമുള്ള മാണിക്യ മലരായ . . . എന്നു തുടങ്ങുന്ന ആ ഗാനം ലോകം മുഴുവന് ഹിറ്റായി . ഗാനം പ്രേക്ഷകർ ഏറ്റെടുത്തതിന് പിന്നാലെ നിരവധി ഓഫറുകൾ പ്രിയയെ തേടിയെത്തിയിരുന്നു . മഞ്ചിൻറെ ഒരു പരസ്യ ചിത്രത്തിലും പ്രിയ പിന്നീട് അഭിനയിച്ചു . പുതിയ ഒരു കൊമേഷ്യൽ പരസ്യത്തിനായി പ്രിയക്ക് ലഭിച്ചത് ഒരു കോടി രൂപയാണെന്നാണ് ഖലീജ് ടൈംസ് ഒരു ബ്രാൻറ് എക്സ്പേർട്ടിനെ ഉദ്ധരിച്ച് റിപ്പോർട്ട് ചെയ്യുന്നത് . ' കഴിഞ്ഞ വള്ളിയാഴ്ചയോടെ പ്രിയ പുതിയ പരസ്യചിത്രം പൂർത്തിയാക്കി . വിവരം അനുസരിച്ച ഒരു കോടി രൂപയാണ് താരത്തിന് ലഭിച്ച പ്രതിഫലം ' . ഒരു പുതുമുഖത്തിന് ലഭിക്കുന്ന വലിയ തുകയാണിതെന്നും റിപ്പർട്ടിൽ പറയുന്നുണ്ട് . നേരത്തെ മഞ്ചിൻറെ പരസ്യത്തിൽ അഭിനയിക്കാൻ പ്രിയ ഈടാക്കിയത് പത്ത് ലക്ഷമാണെന്ന് റിപ്പോർട്ടുകളുണ്ടായിരുന്നു . ഇപ്പോൾ ഒരു ഇൻറർനാഷണൽ ബ്രാൻറിന് വേണ്ടിയാണ് പരസ്യചിത്രത്തിൽ അഭിനയിക്കുന്നതെന്നാണ് റിപ്പോർട്ട് .


ഐസിസി ട്വന്റി - 20 റാങ്കിംഗിൽ ഇന്ത്യൻ താരം വിരാട് കൊഹ്ലി ഒന്നാം സ്ഥാനം നിലനിർത്തി . ഓസ്ട്രേലിയൻ താരം ആരോൺ ഫിഞ്ചാണ് രണ്ടാം സ്ഥാനത്ത് . ബാറ്റ്സ്മാൻമാരുടെ റാങ്കിംഗിൽ കൊഹ്ലി മാത്രമാണ് ആദ്യപത്തിലുള്ള ഇന്ത്യൻ താരം . വെസ്റ്റിൻഡീസിനെതിരായ ട്വന്റി - 20 പരമ്പരയിൽ സെഞ്ചുറി നേടിയ കെ . എല്ർ രാഹുലാണ് റാങ്കിംഗിൽ ഏറ്റവുമധികം നേട്ടമുണ്ടാക്കിയ ഇന്ത്യൻ താരം . 67 സ്ഥാനങ്ങൾ മെച്ചപ്പെടുത്തി രാഹുൽ 31 - ാം സ്ഥാനത്തെത്തി . രോഹിത് ശർമ അഞ്ച് സ്ഥാനങ്ങൾ മെച്ചപ്പെടുത്തി പതിനേഴാം സ്ഥാനത്തെത്തി . ബൌളർമാരുടെ റാങ്കിംഗിൽ മൂന്ന് സ്ഥാനങ്ങൾ മെച്ചപ്പെടുത്തിയ ആർ അശ്വിൻ ആദ്യ അഞ്ചിൽ തിരിച്ചെത്തി . പുതിയ റാങ്കിംഗിൽ നാലാം സ്ഥാനത്താണ് അശ്വിൻ . വെസ്റ്റിൻഡീസിന്റെ സാമുവൽ ബദ്രിയാണ് ഒന്നാം സ്ഥാനത്ത് . ഇന്ത്യയുടെ ജസ്പ്രീത് ബൂമ്ര മൂന്നാം സ്ഥാനത്തുണ്ട് . ടീം റാങ്കിംഗിൽ ന്യൂസിലൻഡ് തന്നെയാണ് ഒന്നാം സ്ഥാനത്ത് . ഇന്ത്യ രണ്ടാം സ്ഥാനം നിലനിർത്തിയെങ്കിലും ഇന്ത്യക്കെതിരായ ട്വന്റി - 20 പരമ്പര ജയത്തോടെ വെസ്റ്റിൻഡീസ് രണ്ടു ടീമുകളും തമ്മിലുളള പോയന്റ് വ്യത്യാസം ഒന്നാക്കി കുറച്ചു . ദക്ഷിണാഫ്രിക്കയാണ് നാലാം സ്ഥാനത്ത് .


ടെന്നീസ് വനിതാ ഡബിൾസിലെ ഹിറ്റ് കൂട്ടുകെട്ടായിരുന്നു സാനിയാ മിർസ - മാർട്ടീന ഹിംഗിസ് സഖ്യം . ഇരുവരെയും ചേർത്ത് ആരാധകർ സാന്റീന എന്നുവരെ വിളിച്ചു . മൂന്ന് ഗ്രാൻസ്ലാം കിരീടങ്ങളും 11 ഡബ്ല്യു ടി എ കിരീടങ്ങളും ഇരുവരും ചേർന്ന് നേടുകയും ചെയ്തു . എന്നാൽ സാനിയയുമായി വഴി പിരിയുകയാണെന്ന് അടുത്തിടെ ഹിംഗിസ് പ്രഖ്യാപിച്ചത് ആരാധകരെ ഞെട്ടിച്ചിരുന്നു . എന്നാൽ അതിനുള്ള കാരണം വ്യക്തമാക്കി ഹിംഗിസ് തന്നെ രംഗത്തെത്തിയിരിക്കുകയാണ് ഇപ്പോൾ . ഇൻസ്റ്റഗ്രാമിൽ പങ്കുവെച്ചൊരു പോസ്റ്റിലൂടെയാണ് സാനിയയുമായി വേർപിരിയാനുള്ള കാരണം ഹിംഗിസ് വ്യക്തമാക്കുന്നത് . ഞാനും സാനിയയുടെ കൂടി മൂന്ന് ഗ്രാൻസ്ലാമുകളും പതിനൊന്ന് 11 ഡബ്ല്യു ടി എ കിരീടങ്ങളും നേടി . ഇതോടെ ഞങ്ങളിൽ ആരാധകർക്കുള്ള പ്രതീക്ഷകളും വാനോളം ഉയർന്നു . എന്നാൽ സമീപകാലത്ത് നടന്ന ചില ടൂർണമെന്റുകളിൽ ആരാധകരുടെ പ്രതീക്ഷയ്ക്കൊത്ത് ഉയരാൻ ഞങ്ങൾക്കായില്ല . അതുകൊണ്ടാണ് വ്യത്യസ്ത പങ്കാളികളുടെ കൂടെ മത്സരിക്കാനുള്ള തീരുമാനം എടുത്തത് . ഇത് തികച്ചു പ്രഫഷണലായ തീരുമാനമായിരുന്നു . ഇത് ഞങ്ങളുടെ വ്യക്തിപരമായ സ്നേഹബന്ധത്തെ ഒരിക്കലും ബാധിക്കില്ല . ഒക്ടോബറിൽ സിംഗപ്പൂരിൽ നടക്കുന്ന ഡബ്ല്യു ടി എ കിരീടപ്പോരാട്ടത്തിൽ ഞങ്ങൾ ഇറങ്ങുന്നുണ്ട് . കിരീടം നിലനിർത്താനായി . ഞങ്ങളുടെ വേർപിരിയലിനെച്ചൊല്ലി മാധ്യമങ്ങളിലൂടെ പല കഥകളും പ്രചരിക്കുന്നതിനാലാണ് വിശദീകരണവുമായി രംഗത്തുവന്നതെന്നും ഹിംഗിസ് പറയുന്നു . 2015ലാണ് സാനിയ - ഹിംഗിസ് സഖ്യം ആദ്യമായി ഒരുമിച്ചത് . തുടർച്ചയായി മൂന്ന് കിരീടങ്ങൾ നേടി തുടങ്ങിയ ഇരുവരും ലോക ഡബിൾസ് റാങ്കിംഗിൽ ഒന്നാം സ്ഥാനത്തെത്തിയിരുന്നു .


ബാഹുബലി വൻ വിജയമായതോടെ ശരിക്കും ഞെട്ടിയത് ബോളിവുഡാണ് . ബോളിവുഡിലെ ഏറ്റവും കൂടുതൽ പണം വാരി പടമായി ബാഹുബലി . ഇതോടെ രാജമൌലിയുടെയും പ്രഭാസിന്റെയും റാണയുടെയും സ്വീകാര്യത ഏറെ വർദ്ധിച്ചു . ഇപ്പോൾ രാജമൌലിയുടെ പുറകേയാണ് നിർമ്മാതാക്കളും താരങ്ങളും . സൂപ്പർ താരങ്ങളുടെ ഡേറ്റിനായി സംവിധായകർ പുറകേ ചെല്ലുമ്പോൾ രാജമൌലിയുടെ കാര്യം നേരേ തിരിച്ചാണ് . ഹിന്ദിയിലെ ഒട്ടുമിക്ക താരങ്ങളും രാജമൌലിയെ വിളിച്ചു കൊണ്ടിരിക്കുകയാണ് ഒന്നിച്ചൊരു പ്രോജക്ടാണ് എല്ലാവരുടെയും ആവശ്യം . അവസാനം ഇപ്പോൾ ഫോൺ നമ്പർ പോലും മാറ്റി രാജമൌലി ഒളിവിലാണെന്നാണ് തെലുങ്ക് മാധ്യമങ്ങൾ റിപ്പോർട്ട് ചെയ്യുന്നത് . ബിടൌണിലെ യുവതാരങ്ങൾ വരെയുണ്ട് ഇക്കൂട്ടത്തിൽ . നേരിട്ട് കാണാൻ ശ്രമിക്കുന്നവരും നിരവധിയാണ് . ആദ്യം ബാഹുബലിയുടെ വിജയത്തിൽ സന്തോഷം അറിയിക്കുകയും പിന്നീട് അഭിനന്ദിക്കുകയും ചെയ്യും അതിനു ശേഷമാണ് ആവശ്യം അറിയിക്കുക . ഇതോടെ രാജമൌലി പുതിയൊരു നമ്പർ എടുത്തിരിക്കുകയാണ് , ഇതും അടുത്ത സുഹൃത്തുക്കളെ വിളിക്കാൻ മാത്രം പഴയ നമ്പർ സ്വിച്ച് ഓഫ് ചെയ്ത് വെച്ചിരിക്കുകയുമാണ് . ഇന്ത്യൻ സിനിമ തന്നെ ഇനി കാത്തിരിക്കുന്നത് രാജമൌലിയുടെ അടുത്ത ചിത്രത്തിനായാണ് .


ഒരു ഇന്ത്യൻ ക്രിക്കറ്റ് ആരാധകർക്കും മറക്കാനാകാത്ത ബാറ്റുണ്ട് - ചുവന്ന ഹാൻഡിലും ചുവപ്പ് അക്ഷരത്തിൽ എംആർഎഫ് എന്നെഴുതിയ ബാറ്റ് . അതേ , ക്രിക്കറ്റ് ദൈവ് സച്ചിൻ ടെൻഡുൽക്കറുടെ ബാറ്റ് . ഒരുകാലത്ത് കടകളിൽ ബാറ്റു വാങ്ങാനെത്തുന്ന കൊച്ചുകുട്ടികൾക്കെല്ലാം എംആർഎഫ് ബാറ്റ് മതിയായിരുന്നു . സച്ചിൻ കളി മതിയാക്കുന്നതിനുംമുമ്പെ , ഇന്ത്യൻ ക്രിക്കറ്റിൽ അതിവേഗം ഉദിച്ചുയർന്ന താരകമായിരുന്നു എം എസ് ധോണി . ആർബികെ എന്ന ലോഗോയുള്ള ബാറ്റുമായി ഹെലികോപ്ടർ ഷോട്ടുകളടക്കം തകർത്തടിച്ചാണ് ധോണി ആരാധകരുടെ മനസിലിടം നേടിയത് . പിൽക്കാലത്ത് സ്പാർടാൻ എംഎസ്ഡി7 എന്ന സ്റ്റിക്കറുള്ള ബാറ്റാണ് ധോണി ഉപയോഗിക്കുന്നത് . അതിനുശേഷം വിരാട് കോലി എന്ന താരം ഉദിച്ചപ്പോൾ , സച്ചിന്റെ പിൻഗാമിയെന്നപോലെ എംആർഎഫ് ബാറ്റ് വീണ്ടും എല്ലാവരുടെയും മനസിലേക്കെത്തി . വിരാട് കോലിയുടെ ബാറ്റിന്റെ വിശേഷങ്ങൾ . . . ഇംഗ്ലണ്ടിൽ നിർമ്മിച്ച ബാറ്റാണ് കോലി ഉപയോഗിക്കുന്നത് . കരുത്ത് , ഭാരം എന്നിവയെല്ലാം സമന്വയിച്ച ബാറ്റ് ഒരു ലോക ക്രിക്കറ്റർക്ക് ഏറ്റവും അനുയോജ്യമായതാണ് . എട്ടു മുതൽ 14 വർഷം വരെ പഴക്കമുള്ള തടിയാണ് കോലിയുടെ ബാറ്റ് നിർമ്മിക്കാൻ ഉപയോഗിക്കുന്നത് . ഹാൻഡിൽ , കൂടുതൽ അനായാസമായി പിടിക്കാവുന്നതരത്തിലാണ് കോലിയുടെ ബാറ്റ് തയ്യാറാക്കുന്നത് . കോലിയുടെ ബാറ്റിന്റെ ഭാരം 1100 മുതൽ 1200 ഗ്രാം വരെയാണ് . സാധാരണ കണ്ടുവരാറുള്ളതുപോലെ ചരിഞ്ഞതും കട്ടിയുള്ളതുമായ എഡ്ജാണുള്ളത് . കോലി ഉപയോഗിക്കുന്ന ഒരു ബാറ്റ് നിർമ്മിക്കാനുള്ള ചെലവ് 17000 മുതൽ 23000 രൂപ വരെയാണ് . തടിയുടെ പഴക്കം , നിർമ്മാണരീതി , ഭാരം എന്നിവയിലെ വ്യതിയാനം അനുസരിച്ചാണ് വിലയിൽ വ്യത്യാസം ഉണ്ടാകുന്നത് . ബാറ്റിന് ഇത്രയേ ചെലവുള്ളുവെങ്കിലും എംആർഎഫ് സ്റ്റിക്കർ ആ ബാറ്റിൽ പതിയുന്നതോടെ എട്ടു കോടി രൂപ മൂല്യമുള്ള ഒന്നാണ് കോലിയുടെ ബാറ്റ് മാറുന്നു . ഇനി നമുക്ക് ധോണിയുടെ ബാറ്റിനെക്കുറിച്ച് നോക്കാം . . . പവർ ഹിറ്റിങ് ശൈലിയിലാണ് ധോണി ബാറ്റു വീശുന്നത് . അതുകൊണ്ടുതന്നെ ഓരോ വീശലിലും കൂടുതൽ കരുത്ത് ആവാഹിക്കുന്ന തരത്തിലാണ് ധോണിയുടെ സ്പാർടാൻ എംഎസ്ഡി 7 ബാറ്റ് രൂപകൽപന ചെയ്തിരിക്കുന്നത് . ലോകത്തെ പ്രമുഖ ക്രിക്കറ്റർമാരുടേത് പോലെ ഇംഗ്ലണ്ടിൽ തയ്യാറാക്കിയ ബാറ്റാണ് ധോണിയും ഉപയോഗിക്കുന്നത് . ലോകത്തെ തന്നെ ഏറ്റവും നിലവാരമുള്ള എ ഗ്രേഡ് എ1 വിഭാഗത്തിലുള്ളതാണ് ധോണിയുടെ ബാറ്റ് . 10 - 16 വർഷം വരെ പഴക്കമുള്ള വില്ലോ തടി ഉപയോഗിച്ചാണ് ധോണിയുടെ ബാറ്റ് നിർമ്മിക്കുന്നത് . ധോണിയുടെ ബാറ്റിന്റെ ഹാൻഡിൽ തയ്യാറാക്കിയിരിക്കുന്നത് 9 കഷണങ്ങൾ ഉപയോഗിച്ചാണ് . ഈ ബാറ്റിന്റെ ഭാരം 1180 മുതൽ 1250 ഗ്രാം വരെയാണ് . സാധാരണഗതിയിൽ വളരെ വീതി കുറഞ്ഞ എഡ്ജാണ് ഉപയോഗിക്കുന്നതെങ്കിൽ , ഏറ്റവും വീതിയും കനവുമുള്ള എഡ്ജാണ് ധോണിയുടെ ബാറ്റിന്റേത് . എഡ്ജ് ആകാനുള്ള സാധ്യത കൂടുതലാണെങ്കിലും കരുത്തുറ്റ ഷോട്ടുകൾ പായിക്കാൻ അനുയോജ്യമായ തരത്തിലാണ് ധോണിയുടെ ബാറ്റ് തയ്യാറാക്കിയിരിക്കുന്നത് . 24000 രൂപയാണ് ധോണിയുടെ ബാറ്റഅ തയ്യാറാക്കാൻവേണ്ടി വരുന്ന ചെലവ് . എന്നാൽ സ്പാർട്ടാൻ എംഎസ്ഡി7 എന്ന ലോഗോ ആ ബാറ്റിൽ പതിയുന്നതോടെ അതിന്റെ മൂല്യം 6 കോടി രൂപയായി മാറും .


ഫിഫ ലോകകപ്പിനുള്ള തീവ്രവാദ ഭീഷണിയെ മറികടക്കാൻ കർശന സുരക്ഷ സന്നാഹങ്ങളുമായി റഷ്യ . 2018 ലോകകപ്പിന് സുരക്ഷ ഉറപ്പാക്കുന്നതിനായി 512 മില്യൺ ഡോളർ ചിലവിടുമെന്ന് റഷ്യൻ ഉപപ്രധാനമന്ത്രി വിറ്റാലി മട്കോ അറിയിച്ചു . സുരക്ഷ ഉറപ്പാക്കാനുള്ള ഓഡറിൽ പ്രസിഡൻറ് വ്ലാഡമിർ പുച്ചിൻ നേരത്തെ ഒപ്പിട്ടിരുന്നു . ലോകകപ്പ് സുരക്ഷക്കായി 2016ൽ അന്താരാഷ്ട്ര ഏജൻസി റഷ്യ രൂപീകരിച്ചിട്ടുണ്ട് . സിറിയയിൽ 2015ൽ ഐഎസിനെതിരെ റഷ്യൻ സൈന്യം പ്രത്യാക്രമണം നടത്തിയിരുന്നു . അതിനാൽ തീവ്രവാദ ആക്രമണം ഉണ്ടാകും എന്ന ഭീഷണിയെ ഗൌരവമായാണ് റഷ്യ കാണുന്നത് . ഒളിംപിക്സ് കഴിഞ്ഞാൽ ലോകത്തെ എറ്റവും ശ്രദ്ധേയമായ കായിക മാമാങ്കത്തിനിടെ ആക്രമണം നടത്തിയാൽ അത് വലിയ വിജയമായിരിക്കും എന്ന വിലയിരുത്തൽ തീവ്രവാദ സംഘടനകൾക്കുണ്ട് എന്നാണ് കരുതപ്പെടുന്നത് . 11 ആതിഥേയ നഗരങ്ങളിലും പ്രതിഷേധക്കാരെയും കാറുകളെയും പരിശോധിക്കാൻ പ്രത്യേക സംവിധാനങ്ങൾ നിലവിൽവരും . ഐഎസിൽ പ്രവർത്തിച്ചിരുന്ന നിരവധി പേർ സിറിയയിൽ നിന്നും ഇറാഖിൽ നിന്നും രക്ഷപെട്ട് റഷ്യയിൽ തിരിച്ചെത്തി എന്നാണ് സുരക്ഷാ എജൻസികളുടെ നിഗമനം . ഫെഡറൽ സെക്യൂരിറ്റി സർവ്വീസിൻറെ കണക്കുപ്രകാരം 2900 പേർ റഷ്യയിൽ നിന്ന് ഐഎസിൽ ചേർന്നിട്ടുണ്ട് . 2017 ഏപ്രിലിൽ സെൻറ് പീറ്റേഴ്സ്ബർഗ് മേട്രോയിൽ നടന്ന ബോംബാക്രമണത്തിൽ 15 പേർ കൊല്ലപ്പെട്ട സംഭവത്തിൽ ഉത്തരവാദിത്വം ഐഎസ് ഏറ്റെടുത്തിരുന്നു . കൂടാതെ 2017 ആഗസ്റ്റിൽ സൈബീരിയയിൽ നടന്ന ആക്രമണത്തിൽ ഏഴ് പേർക്ക് ജിവൻ നഷ്ടപ്പെടുകയും ചെയ്തു . 2018 ജൂൺ 14 മുതൽ ജൂലൈ 15 വരെയാണ് റഷ്യിൽ ഫുട്ബോൾ ലോകകപ്പ് നടക്കുന്നത് .


രാജീവ് രവിയും സിനിമാസുഹൃത്തുക്കളും ചേർന്നുള്ള നിർമ്മാണക്കമ്പനിയായ കളക്ടീവ് ഫേസ് വണ്ണിൻറെ പുതിയ സിനിമയിൽ വിനായകൻ നായകൻ . വയനാട് ചുരം പാത കണ്ടെത്തിയ കരിന്തണ്ടൻ എന്ന ആദിവാസി മൂപ്പൻറെ കഥ പറയുന്ന ചിത്രത്തിൻറെ പേര് കരിന്തണ്ടൻ എന്നുതന്നെയാണ് . ചതിയിൽ പെടുത്തി ബ്രിട്ടീഷുകാർ വെടിവച്ചുകൊന്ന ആദ്യ രക്തസാക്ഷിയുമാണ് കരിന്തണ്ടൻ മൂപ്പൻ . ആദിവാസി വിഭാഗത്തിൽ നിന്നുള്ള ആദ്യ സംവിധായിക ലീലയാണ് ചിത്രത്തിൻറെ സംവിധാനം എന്ന പ്രത്യേകതയുമുണ്ട് . വിനായകൻറെ ഇതുവരെയുള്ള കരിയറിലെ ഏറ്റവും വെല്ലുവിളി ഉയർത്തുന്ന വേഷമാവും ഇത് . ചിത്രത്തിൻറെ കൌതുകമുണർത്തുന്ന ഫസ്റ്റ് ലുക്ക് പോസ്റ്ററിനൊപ്പമാണ് കളക്ടീവ് ഫേസ് വൺ പുതിയ പ്രോജക്ട് പ്രഖ്യാപിച്ചിരിക്കുന്നത് . പ്രണയവും കലഹവും പ്രതികാരവുമൊക്കെ ചേരുന്ന കഥയെന്നാണ് കളക്ടീവ് ഫേസ് വൺ സിനിമയെ വിശേഷിപ്പിക്കുന്നത് . ബ്രിട്ടീഷ് ഭരണകാലത്തെ വയനാടാവും സിനിമയുടെ പശ്ചാത്തലമെന്നും ഫസ്റ്റ് ലുക്കിൽ പറയുന്നു . എഴുതപ്പെട്ട ചരിത്രത്തിലൊന്നുമില്ലാത്ത കരിന്തണ്ടൻ മൂപ്പൻറെ കഥ ആദിവാസി വിഭാഗങ്ങളിൽ പ്രചാരത്തിലുള്ള വാമൊഴികളിൽ ഉള്ളതാണ് . അത് പ്രകാരം പണിയ വിഭാഗത്തിൻറെ തലവനായിരുന്നു കരിന്തണ്ടൻ . കോഴിക്കോട് തമ്പടിച്ചിരുന്ന ബ്രിട്ടീഷുകാർ വയനാട് വഴി മൈസൂരിലേക്കുള്ള പാത തെളിച്ചത് കാടിനെ അറിഞ്ഞ കരിന്തണ്ടൻറെ സഹായത്തോടെയാണ് . എന്നാൽ പിന്നീട് ഈ പാതയ്ക്ക് കാരണക്കാരനായ കരിന്തണ്ടൻ ഇനി ജീവിച്ചിരിക്കേണ്ടെന്ന് തീരുമാനിച്ച ബ്രിട്ടീഷുകാർ മൂപ്പനെ ചതിവിലൂടെ വധിക്കുകയായിരുന്നു . രാജീവ് രവി സംവിധാനം ചെയ്ത കമ്മട്ടിപ്പാടത്തിലെ ഗംഗയെന്ന കഥാപാത്രമാണ് വിനായകന് ആദ്യ സംസ്ഥാന അവാർഡ് നേടിക്കൊടുത്തത് . ഇപ്പോൾ രാജീവ് രവിയുടെ നിർമ്മാണ പങ്കാളിത്തത്തിലുള്ള കരിന്തണ്ടനിലും വിനായകനെ കാത്തിരിക്കുന്നത് അദ്ദേഹത്തിലെ നടന് ഏറെ വെല്ലുവിളി ഉയർത്തുന്ന കഥാപാത്രമാവും . മറ്റ് അണിയറക്കാരുടെയോ അഭിനേതാക്കളുടെയോ വിവരങ്ങൾ കളക്ടീവ് ഫേസ് വൺ പുറത്തുവിട്ടിട്ടില്ല . വയനാട്ടിലെ ആദിവാസി ജീവിതത്തെ അടയാളപ്പെടുത്തി സംവിധാനം ചെയ്ത നിഴലുകൾ നഷ്ടപ്പെട്ട ഗോത്രഭൂമി എന്ന ഡോക്യൂമെൻററിയിലൂടെയാണ് ലീല സന്തോഷ് ശ്രദ്ധേയയാവുന്നത് . കെ . ജെ ബേബിയുടെ കനവിലൂടെയാണ് ലീല സിനിമയുടെ സാങ്കേതിക വിദ്യകൾ പഠിക്കുന്നത് . കെ . ജെ ബേബി സംവിധാനം ചെയ്ത ഗുഡയിൽ ലീല സന്തോഷ് സഹസംവിധായികയായി പ്രവർത്തിച്ചിട്ടുണ്ട് .


ഇഷ്ടതാരത്തെ ഒരു നോക്ക് കാണാൻ വേണ്ടി എന്ത് ത്യാ ഗത്തിനും തയ്യാറാകുന്ന ആരാധകരുണ്ട് . അവരെ നേരിട്ട് കാണാൻ കത്തയച്ചും ഫോൺവിളിച്ചും മെസ്സേജ് അയച്ചും ഒക്കെ ശ്രമിക്കും . എന്നാൽ ഉലകനായകൻ കമൽ ഹാസന്റെ കട്ട ആരാധകനായ ജയരാജിന്റെ അനുഭവം തിരിച്ചാണ് . ചെന്നൈ സ്വദേശി ജയരാജനെ തേടി കണ്ടുപിടിക്കുകയായിരുന്നു താരം . ഇതൊക്കെ സിനിമാക്കഥ പോലെ അവിശ്വസനീയമാണ് . ആരാധകരെ തൃപ്തിപ്പെടുത്താൻ സാമ്പത്തികമായി അവരെ സഹായിക്കുകയും ജോലി നൽകുകയും ചെയ്യുന്ന താരങ്ങളുണ്ട് . എന്നാൽ കമൽ ഇക്കാര്യങ്ങളിൽ നിന്നൊക്കെ ഒരുപടി കൂടി മുന്നോട്ട് പോയി . ഒരു ചാനൽ അഭിമുഖത്തിൽ തന്നെ നേരിൽ കാണണമെന്ന് ആ ഗ്രഹം പറഞ്ഞ ആരാധകൻ ആരെന്നറിയാനാണ് കമൽ ഇറങ്ങിത്തിരിച്ചത് . അവസാനം ജയരാജിനെ കമൽ കണ്ടെത്തുക തന്നെ ചെയ്തു , മാത്രമല്ല , തന്റെ ഓഫീസിൽ വരുത്തി നേരിൽ സംസാരിക്കുകയും ചെയ്തു . ദീർഘകാലം പരിചയമുണ്ടായിരുന്ന പഴയ സുഹൃത്തുക്കളെപ്പോലെ കമൽ പെരുമാറിയത് ജയരാജിനെ അത്ഭുതപ്പെടുത്തുക തന്നെ ചെയ്തു . പഴയ വസ്ത്രങ്ങൾ ശേഖരിക്കുന്ന തൊഴിലാണ് ജയരാജ് ചെയ്തുകൊണ്ടിരിക്കുന്നത് . എന്നാൽ ഒരു നല്ല രാഷ്ട്രീയക്കാരനാകാനുള്ള മുന്നോടിയാണ് ഈ പ്രവർത്തിയെന്ന് പിന്നാമ്പുറക്കഥകളുമുണ്ട് . ആ ഗസ്റ്റ് 12 നാണ് കമിലന്റെ വിശ്വരൂപം റിലീസിം ഗ് ഡേറ്റ് . തമിഴ് റിയാലിറ്റി ഷോ ആയ ബി ഗ് ബോസ്സിൽ ആതിഥേയനാകുന്നത് കമലാണ് . കമൽ സജീവ രാഷ്ട്രീയത്തിലേക്ക് ഇറങ്ങാൻ പോകുന്നു എന്ന് റിപ്പോർട്ടുകളുണ്ടായിരുന്നു . അതിന്റെ ഭാ ഗമായിട്ടാണ് സിനിമകളുടെ എണ്ണം കുറക്കുന്നതേത്രേ . എന്നാൽ ഇക്കാര്യങ്ങളിലൊന്നും തന്നെ വ്യക്തമായ അറിയിപ്പ് ലഭിച്ചിട്ടില്ല .


കടുത്ത മത്സരത്തെ ഓർമ്മിപ്പിക്കുന്ന വേഗതയിലാണ് ചെങ്ങന്നൂരിൽ ജഗദീഷിന്റെ പ്രചാരണം . പ്രചാരണത്തിലെ താരപ്പോരിൽ ജഗദീഷ് കൂടി എത്തിയതോടെ യുഡിഎഫ് പ്രവർത്തകരും ആവേശത്തിലായി . സ്ഥാനാർത്ഥികളെ പോലും തോൽപ്പിക്കുന്ന സ്പീഡിലാണ് ജഗദീഷിൻറെ പ്രചാരണം . ഓർമ്മയുണ്ടല്ലോ എന്ന ചോദ്യവും ഒരു ഷേക്ക് ഹാൻഡും ഇതാണ് വോട്ടഭ്യർത്ഥനയുടെ സ്റ്റൈൽ . . ഓടി ഓടി താരം വോട്ടുപിടിക്കുമ്പോൾ ഒപ്പമെത്താനാതെ കിതച്ച് പ്രവർത്തകർ . സ്പീഡ് ബ്രേക്കറായി സെൽഫിക്കാർ എത്തുമ്പോഴാണ് പ്രവർത്തകർക്ക് ആശ്വാസം . ഒരു സ്ഥാനാർത്ഥിയുടെ മനസ്സറിഞ്ഞാണ് പത്തനാപുരത്തെ മുൻ സ്ഥാനാർത്ഥി ഇങ്ങ് ചെങ്ങന്നൂരിലെത്തിയത് . പുലിയൂർ പഞ്ചായത്തിലെത്തിയപ്പോൾ സ്ഥാനാർത്ഥിക്കൊപ്പമായി താരത്തിൻറെ പ്രചരണം . സുരേഷ് ഗോപിയും മുകേഷും കെപിഎസി ലളിതയുമെല്ലാം എതിർ ചേരിയിൽ നിറയുമ്പോൾ തങ്ങളും കുറയ്ക്കില്ല എന്ന് ഡി വിജയകുമാർ .


എക്സിക്യൂട്ടീവ് സെഡാനുകളുടെ പദവി പുനർ നിർണയിച്ചുകൊണ്ട് ഏഴാം തലമുറയിലെ ലെക്സസ് ഇ . എസ് . 300 എച്ച് റോഡിലേക്കെത്തി . കൂടുതൽ മികച്ച പുറം രൂപകൽപ്പനയും അത്യുന്നത ഡ്രൈവിങ് സൌകര്യങ്ങളും നൽകാനാവുന്ന പുതിയ ഷാസിയുമായാണ് പുതിയ ലെക്സസ് ഇ . എസിന്റെ നിർമാണം . 2 . 5 ലിറ്റർ , നാലു സിലിണ്ടർ പെട്രോൾ എഞ്ചിൻ എന്നിവയുടെ ശക്തിയുമായി ലെക്സസ് ഹൈബ്രിഡ് ഡ്രൈവ് സംവിധാനത്തിന്റെ നാലാം തലമുറ കൂടിയാണ് ഹൈബ്രിഡ് ഇലക്ട്രിക് ഇ . എസ് . 300 എച്ച് . ഈ വിഭാഗം കാറുകളിൽ കാണാത്തത്ര മികച്ച രൂപകൽപ്പനാ വൈഭവവും ഇവിടെ ദൃശ്യമാണ് . കെ . ( ജി . എ . - കെ . ) സംവിധാനത്തിലുള്ള ഏറ്റവും പുതിയ ആഗോള രൂപകൽപ്പനയാണ് പുതിയ ഇ 300 എച്ചിന്റെ ഏറ്റവും മികച്ച സവിശേഷത . രൂപകൽപ്പന ചെയ്യുന്നവർക്ക് അതുല്യമായ സ്വാതന്ത്ര്യമാണിതു നൽകുന്നത് . 998 . 6 മില്ലീ മീറ്റർ ലെഗ് സ്പെയിസിന്റെ പിൻബലത്തോടെ പിൻ സീറ്റിലിരിക്കുന്നവർക്കും ഏറ്റവും മികച്ച സൌകര്യങ്ങളാണ് ഇതിൽ ലഭിക്കുന്നത് . തങ്ങളുടെ ഏറ്റവും സ്നേഹിക്കപ്പെടുന്ന വാഹനമായിരിക്കും ലെക്സസ് ഇ എസ് . എന്ന് ഇതേക്കുറിച്ചു പ്രതികരിക്കവെ ലെക്സസ് ഇന്ത്യ ചെയർമാൻ എൻ . രാജ ചൂണ്ടിക്കാട്ടി . തങ്ങളുടെ ഉപഭോക്താക്കളുടെ നിലവാരവും താൽപ്പര്യവും പരിഗണിച്ച് ഏറ്റവും മികച്ച അനുഭവങ്ങൾ പ്രദാനം ചെയ്യാനാവും വിധമാണതു രൂപകൽപ്പന ചെയ്തിരിക്കുന്നതെന്നും അദ്ദേഹം പറഞ്ഞു . യൂറോ 6 മാനദണ്ഡങ്ങൾക്കസുലൃതമായ ഹൈബ്രിഡ് ഇലകട്രിക് സംവിധാനത്തിലാണിതു തയ്യാറാക്കിയിരിക്കുന്നത് . 180 കെ . ഡബ്ലിയു . ശേഷിയും ലിറ്ററിന് 22.37 കിലോമീറ്റർ മൈലേജും 7 ഇഞ്ച് ഇൻസ്ട്രുമെന്റൽ പാനലും 454 ലിറ്റർ കാർഗോ സ്പെയ്സും അടക്കമുള്ള സൌകര്യങ്ങളും ഇതിനെ എല്ലാ രംഗങ്ങളിലും വ്യത്യസ്തവും മികവുറ്റതുമാക്കുന്നു . പുതിയ രൂപ ഭംഗി മുതൽ ഇന്റീരിയർ വരെ എല്ലാ രംഗത്തും ആകർഷകമായാണിതെത്തുന്നതെന്ന് ലെക്സസ് ഇന്ത്യയുടെ പ്രസിഡന്റ് പി . ബി . വേണുഗോപാൽ പറഞ്ഞു . 59 , 13 , 000 രൂപ എന്ന എക്സ്ഷോറൂം വിലയിലാവും ജൂലൈ 19 മുതൽ ലെക്സസ് ഇ 300 എച്ച് ഇന്ത്യ മുഴുവൻ ലഭ്യമായിതുടങ്ങിയത് .


ഇടവേളയ്ക്ക് ശേഷം മമ്മൂട്ടി വീണ്ടും പൊലീസ് വേഷത്തിൽ എത്തുന്ന കസബയുടെ രസകരമായ ടീസർ പുറത്തിറങ്ങി . സി . ഐ രാജൻ സക്കറിയ എന്ന വേഷത്തിൽ മമ്മൂട്ടി എത്തുന്ന ചിത്രത്തിന്റെ പോസ്റ്ററുകൾ ഓൺലൈനിൽ ട്രോൾ ആക്രമണത്തിന് വിധേയമായിരുന്നു . ഇതിനെ പോസിറ്റീവായി കണ്ട മമ്മൂട്ടിയുടെ പ്രതികരണത്തിന് ഏറെ കൈയടി ലഭിച്ചിരുന്നു . അതിനിടെയാണ് ടീസർ പുറത്തിറങ്ങിയത് . കോമഡി സ്വഭാവത്തിലുള്ള രംഗങ്ങളാണ് ടീസറിലുള്ളത് . കാർണിവലും സൂചിയേറും കൊണ്ടു നടക്കുന്ന പൊലീസിൽ എടുക്കാൻ കൊള്ളാത്ത ഒരാളായാണ് തുടക്കത്തിലേ മമ്മൂട്ടിയുടെ കഥാപാത്രത്തെ ഒരാൾ വിശേഷിപ്പിക്കുന്നത് . നിതിൻ രൺജി പണിക്കർ ആദ്യമായി സംവിധാനം ചെയ്യുന്ന ചിത്രമാണ് കസബ . മമ്മൂട്ടി , നേഹ സക്സേന , വരലക്ഷ്മി എന്നിവരാണ് കേന്ദ്രകഥാപാത്രങ്ങൾ . നടൻ ശരത്കുമാറിന്റെ മകളാണ് വരലക്ഷ്മി , വരലക്ഷ്മിയുടെ ആദ്യ മലയാള സിനിമ കൂടിയാണിത് . നേഹ സക്സേനയാണ് കസബയിലൂടെ മലയാളത്തിലെത്തുന്ന മറ്റൊരു അന്യഭാഷ നടി . സമ്പത്ത് , കലാഭവൻ നവാസ് , മനോജ് ഗിന്നസ് തുടങ്ങിയവരാണ് മറ്റു കഥാപാത്രങ്ങൾ . ആന്റോ ജോസഫാണ് ചിത്രത്തിന്റെ നിർമ്മാണം .


എൽ ആന്റ് ടി റിയൽ എസ്റ്റേറ്റ് കമ്പനിയുടെ പുതിയ അപ്പാർട്മെന്റ് മുംബൈയിലും പ്രവർത്തനം ആരംഭിക്കുന്നു . എമറാൾഡ് ഐസൽ എന്ന അപ്പാർട്മെന്റാണ് മുംബൈയിൽ ആരംഭിക്കുന്നത് . ഹരിതാഭമായ കാഴ്ചകൾ ഒരുക്കി ചെന്നൈയിൽ ആരംഭിക്കുന്ന ഇഡൻ പാർക്കു പോലെ എല്ലാ സൌകര്യങ്ങളും ഇവിടെയും എൽ ആന്റ് ടി ഒരുക്കുന്നുണ്ട് . രണ്ടും മൂന്നും കിടപ്പു മുറികൾ ഉള്ള അപ്പാർട്മെന്റിനു പുറമെ നാല് കിടപ്പു മുറികളോട് കൂടിയ ലക്ഷ്യറി അപ്പാർട്മെന്റാണ് മുംബൈയിൽ എൽ ആന്റ് ടി ഒരുക്കുന്നത് എന്നതാണ് ഇതിന്റെ മറ്റൊരു പ്രത്യേകത . [ EMERALD ISLE ] പതിനാറ് ഏക്കറിലാണ് ഈ കെട്ടിട സമുച്ചയം പണി കഴിപ്പിക്കുന്നത് . ബ്യൂട്ടിപാർലർ , മസാജിങ്ങ് പാർലർ , ബോളിംഗ് മെഷിനോട് കൂടിയ ക്രിക്കറ്റ് കോച്ചിംഗ് കേന്ദ്രം , ഗോൾഫ് പാർക്ക് , വീടുകളിൽ ഓട്ടോമാറ്റിക് ലൈറ്റ് സംവിധാനം തുടങ്ങിയ നിരവധി സൌകര്യങ്ങളാണ് ഇവിെട ഒരുക്കുന്നത് . ഒരു ലക്ഷ്യറി രൂപത്തിൽ ആയിരിക്കും എമറാൾഡ് ഐസൽ ആരംഭിക്കുന്നത് . അപ്പാർട്മെന്റിൽ നിന്നും 15 മിനുട്ട് യാത്ര ചെയ്താൽ മുംബൈ വിമ്മാനത്താവളത്തിൽ എത്തിച്ചേരാൻ സാധിക്കും . 500 മീറ്ററിന് ഉള്ളിലാണ് വരാനിരിക്കുന്ന മെട്രോ സ്റ്റേഷനും സ്ഥിതി ചെയ്യുന്നത് . കൂടാതെ അപ്പാർട്മെന്റിനു സമീപം തന്നെ ആശുപത്രികൾ , സ്കൂളുകൾ , റയിൽവേ സ്റ്റഷൻ തുടങ്ങിയ നിരവധി സൌകര്യങ്ങളും ലഭ്യമാണ് .


കെ മധു - എസ് എൻ സ്വാമി - മമ്മൂട്ടി കൂട്ടുകെട്ടിൽ ഇറങ്ങിയ സിബിഐ ചിത്രങ്ങൾ വൻ വിജയമായിരുന്നു . ഇപ്പോഴിതാ സിബിഐയുടെ അഞ്ചാം ഭാഗവും ഒരുങ്ങുന്നുവെന്നാണ് പുതിയ വാർത്ത . സംവിധായകൻ കെ മധു തന്നെയാണ് ഇക്കാര്യം അറിയിച്ചത് . സിബിഐ ചിത്രങ്ങളിൽ രണ്ടെണ്ണം നിർമ്മിച്ചത് കെ മധുവിന്റെ തന്നെ നിർമാണ കമ്പനിയായ കൃഷ്ണകൃപയായിരുന്നു . രണ്ടു ചിത്രങ്ങൾ കൂടി 2019ൽ നിർമ്മിക്കുമെന്ന് കെ മധു അറിയിച്ചു . സിബിഐ സീരീസിന് അഞ്ചാം പതിപ്പ് ഒരുക്കുന്നതിന്റെ തയ്യാറെടുപ്പിലാണെന്നും കെ മധു അറിയിച്ചു . മമ്മൂട്ടി സിബിഐ ഉദ്യോഗസ്ഥനായ സേതുരാമയ്യരായി ആദ്യം പ്രദർശനത്തിനെത്തിയത് 1988ലാണ് . ഒരു സിബിഐ ഡയറിക്കുറിപ്പ് ഹിറ്റായി . 1989ൽ ജാഗ്രത എന്ന രണ്ടാം ഭാഗം എത്തിയെങ്കിൽ വൻ വിജയമായിരുന്നില്ല . 15 വർഷങ്ങൾക്ക് ശേഷം ‘സേതുരാമയ്യർ സിബിഐ’ എന്ന മൂന്നാം ഭാഗവുമെത്തി . 2005ൽ നാലാം ഭാഗമായ ‘നേരറിയാൻ സിബിഐ’ പ്രദർശനത്തിന് എത്തിയത് .


ശതാബ്ദി കോപ്പ അമേരിക്കയിൽ നിന്ന് പിൻമാറില്ലെന്ന് അർജന്റൈൻ ഫുട്ബോൾ അസോസിയേഷൻ പ്രസിഡന്റ് ലൂയിസ് സെഗൂര . ഫുട്ബോൾ അസോസിയേഷന്റെ പ്രവർത്തനങ്ങളിൽ സർക്കാർ ഇടപെടുന്നതിനാൽ മത്സരങ്ങളിൽ നിന്ന് വിട്ടുനിൽക്കുമെന്ന് ഇന്നലെ അസോസിയേഷൻ അറിയിച്ചിരുന്നു . എന്നാൽ താൻ രാജിവയ്ക്കേണ്ട സാഹചര്യം ഇല്ലെന്നും ടീം അർജന്റീന കോപ്പ അമേരിക്കയിൽ കളിക്കുമെന്നും സെഗൂര വാർത്താ സമ്മേളനത്തിൽ വ്യക്തമാക്കി . ഇന്ന് ചേർന്ന അടിയന്തിര യോഗത്തിലാണ് ടീമിനെ പിൻവലിക്കേണ്ടെന്ന് തീരുമാനം അസോസിയേഷൻ എടുത്തത് . അർജന്റീനൻ ഫുട്ബോൾ അസോസിയേഷൻ പ്രസിഡന്റ് സ്ഥാനത്തേക്കുള്ള തിരഞ്ഞെടുപ്പ് സർക്കാർ റദ്ദാക്കിയതിൽ പ്രതിഷേധിച്ചാണ് കോപ്പ അമേരിക്ക ടൂർണമെന്റിൽനിന്ന് ടീമിനെ പിൻവലിക്കുമെന്ന് അസോസിയേഷൻ നേരത്തെ ഭീക്ഷണി മുഴക്കിയത് . ജൂൺ 30 - ന് പ്രസിഡന്റ് സ്ഥാനത്തേക്ക് നടക്കാനിരുന്ന തിരഞ്ഞെടുപ്പാണ് സർക്കാർ റദ്ദാക്കിയിരുന്നത് . അതേസമയം പരിക്കിന്റെ പിടിയിലായ സൂപ്പർതാരം ലയണൽ മെസി കോപ്പയിൽ ഇറങ്ങാൻതന്നെയാണ് സാധ്യത . പുറംവേദനയെ തുടർന്ന് വിശ്രമത്തിലായിരുന്ന മെസി കഴിഞ്ഞ ദിവസം മുതൽ ഗ്രൌണ്ടിൽ പരിശീലനത്തിന് ഇറങ്ങുന്നുണ്ട് . കോപ്പ അമേരിക്ക ഫുട്ബോളിന് മുന്നോടിയായി ഹോണ്ടുറാസിനെതിരെയുള്ള സൌഹൃദ മത്സരത്തിനിടെയാണ് മെസിക്ക് പരിക്കേറ്റിരുന്നത് . ജൂൺ ആറിന് കാലിഫോർണിയയിൽ നിലവിലെ ജേതാക്കളായ ചിലിക്കെതിരെയാണ് അർജന്റീനയുടെ ആദ്യ മത്സരം .


വിരൽകൊണ്ട് ഫോൺ വിളിക്കാം , വിരലിലൂടെ ശബ്ദം സഞ്ചരിച്ച് വിരലിൻറെ അഗ്രത്തിലൂടെ ചെവിയിൽ ശബ്ദം കേൾക്കുന്ന പുതിയ സംവിധാനമാണ് കണ്ടെത്തിയിരിക്കുന്നത് . ഒറ്റ നോട്ടത്തിൽ അത്ഭുതമെന്ന് തോന്നിക്കുന്ന ഈ സംവിധാനം ഈ വാച്ച് സ്ട്രാപ്പാണ് സാധ്യമാക്കുന്നത് . സാധാരണ വാച്ചിനൊപ്പമോ , സ്മാർട്ട് വാച്ചിനൊപ്പമോ ഉപയോഗിക്കാവുന്ന ഈ സ്ട്രാപ്പാണ് ഇപ്പോൾ തരംഗമാകുന്നത് . സ്മാർട്ട് വാച്ച് പോലെതന്നെ , സ്ട്രാപ്പിലാണ് മൈക്ക് വെച്ചിരിക്കുന്നത് . പക്ഷെ , കൈവിരലിനെ സ്പീക്കറാക്കുന്ന അത്ഭുതമാണ് ഈ ഉപകരണത്തെ വ്യത്യസ്തമാക്കുന്നത് . ദക്ഷിണകൊറിയൻ സ്റ്റാർട്ടപ്പായ എസ്ജിഎൻഎല്ലാണ് ഉപകരണമൊരുക്കിയിരിക്കുന്നത് . 139 ഡോളറാണ് ഈ അദ്ഭുത ഉപകരണത്തിന് വിലയിട്ടിരിക്കുന്നത് . ബ്ലൂടൂത്ത് വഴിയാണ് സ്ട്രാപ്പിലേക്ക് സന്ദേശമെത്തുന്നതും പോകുന്നതും . സ്ട്രാപ്പിലെ യന്ത്രങ്ങൾ , തരംഗങ്ങൾ സൃഷ്ടിക്കുകയും ഇത് ബോഡി കണ്ടക്ഷൻ യൂണിറ്റ് വഴി കൈമാറുകയും , ചെവിയിലെ അടഞ്ഞ സ്ഥലത്ത് ഈ തരംഗങ്ങൾ ശബ്ദം പുനർനിർമ്മിക്കുകയും ചെയ്യുമെന്നാണ് നിർമ്മാതാക്കൾ പറയുന്നത് . ബഹളത്തിനിടയിൽ കൃത്യമായി കേൾക്കാനും ആൾതിരക്കിൽ സ്വകാര്യത ഉറപ്പുവരുത്താനും ഇതിനേക്കാൾ വലിയ മറ്റൊരു സാധ്യതയില്ലെന്നാണ് മൊബൈൽ മേഖലയിൽ നിന്നുയരുന്ന അഭിപ്രായം .


കുംബ്ലെയുടെ രാജിക്ക് ശേഷം ടീം ഇന്ത്യയുടെ ആദ്യ മത്സരം ഇന്ന് . വെസ്റ്റ് ഇൻഡീസിനെതിരായ ആദ്യ ഏകദിനം , ട്രിനിഡാഡിൽ ഇന്ത്യൻ സമയം വൈകീട്ട് 6.30ന് തുടങ്ങും . കോച്ചിനെ പുകച്ചുചാടിച്ച നായകന് കീഴിൽ മുഖം രക്ഷിക്കാനാണ് ടീം ഇന്ത്യ ഇന്നിറങ്ങുന്നത് . ചാംപ്യൻസ് ട്രോഫിക്ക് പോലും യോഗ്യത നേടാത്ത വെസ്റ്റിൻഡീസിനെ തകർത്തുവിടുന്നത് വലിയ നേട്ടമൊന്നും ആകില്ല . പരമ്പര കൈവിട്ടാൽ നായകൻ വിരാട് കോലി സമ്മർദ്ദത്തിലാകുകയും ചെയ്യും . തന്നിഷ്ടക്കാരനായ നായകനെന്ന കളങ്കം വലിയ സ്കോറുകളിലൂടെ മറികടക്കാമെന്ന് കോലി കരുതുന്നുണ്ടാകും . എന്നാൽ ചാംപ്യൻസ് ട്രോഫി ഫൈനൽ തോൽവിയിലെ രോഷം തീർന്നിട്ടില്ലാത്ത ആരാധകർ അതുകൊണ്ട് മാത്രം തൃപ്തരാകില്ല . വിശ്രമം നൽകിയ രോഹിത് ശർമ്മയ്ക്ക് പകരം ഓപ്പണിംഗിൽ ആരെത്തുമെന്നത് കൌതുകം . ശിഖർ ധവാന്റെ പങ്കാളിയായി അജിൻക്യ രഹാനെക്ക് മേൽക്കൈ ഉണ്ടെങ്കിലും റിഷഭ് പന്തും പരിഗണിക്കപ്പെടും . യുവനിരക്ക് വഴിമാറണമെന്ന സമ്മർദ്ദം നേരിടുന്ന യുവ്രാജിനും ധോണിക്കും പരമ്പര നിർണായകമാണ് . ജസ്പ്രീത് ബുംറയുടെ അഭാവത്തിൽ മുഹമ്മദ് ഷമിയും ഉമേഷ് യാദവും കളിക്കാനും സാധ്യതയുണ്ട് . അഫ്ഗാനിസ്ഥാനെ പോലും തോൽപ്പിക്കാനാകാത്ത അവസ്ഥയിലാണ് വിൻഡീസ് ഇപ്പോൾ . ജേസൺ ഹോൾഡർ നയിക്കുന്ന ടീമിൽ വമ്പൻ പേരുകാർ ആരുമില്ല .


സെർജിയോ റാമോസിന് ലാ ലിഗയിൽ അപൂർവ നേട്ടം . ലാ ലിഗ ചരിത്രത്തിൽ തുടർച്ചയായി 15 സീസസണുകളിൽ ഗോൾ നേടുന്ന പ്രതിരോധതാരമെന്ന നേട്ടമാണ് റാമോസ് സ്വന്തമാക്കിയത് . ജിറോണയ്ക്കെതിരേ ഗോൾ നേടിയതോടെയാണ് നേട്ടം . 2004ൽ സെവിയ്യക്ക് വേണ്ടി റയൽ സോസിഡാഡിനെതിരേയാണ് റാമോസ് ആദ്യ ഗോൾ നേടുന്നത് . അരങ്ങേറം കുറിച്ച 2003 - 04 സീസണിൽ മാത്രമാണ് ഗോൾ നേടാതിരിക്കാൻ സാധിച്ചത് . അടുത്ത വർഷം റയൽ മാഡ്രിഡിലേക്ക് കൂടുമാറി . പിന്നീടങ്ങോട്ട് എല്ലാ സീസണിലും റാമോസിന്റെ ഒരു ഗോളെങ്കിലുമുണ്ടായിരുന്നു . 2005ൽ മലാഗക്കെതിരെയാണ് റയൽ മാഡ്രിഡിന് വേണ്ടി ലാ ലീഗയിൽ റാമോസ് ആദ്യ ഗോൾ നേടിയത് . ലാ ലിഗയിൽ ഇതുവരെ 432 മത്സരങ്ങൾ റാമോസ് പൂർത്തിയാക്കി . 56 ഗോളുകളും നേടി . 2016 / 17 സീസണിൽ നേടിയ ഏഴ് ഗോളാണ് ഒരു സീസണിൽ റാമോസിന്റെ ടോപ് സ്കോർ .


താൻ കണ്ടതിൽ വച്ച് ഏറ്റവും ആകർഷണമുള്ള പുരുഷൻ ഹോളിവുഡ് നടൻ ജോർജ്ജ് ക്ലൂണിയാണെന്നും തെന്നിന്ത്യൻ സൂപ്പർതാരം നയൻതാര . ഒരു അന്യഭാഷ മാധ്യമത്തിന് അടുത്തിടെ നൽകിയ അഭിമുഖത്തിലാണ് നയൻസിന്റെ വെളിപ്പെടുത്തൽ . വിക്രമിനൊപ്പം ഇരുമുരുകൻ , കാർത്തിയ്ക്കൊപ്പം കശ്മോര , ഫഹദിനും ശിവകാർത്തികേയനുമൊപ്പം മോഹൻ രാജ ചിത്രം , തെലുങ്കിൽ ബാബു ബൻഗാരത്തിനൊപ്പം ചിരഞ്ജീവി ചിത്രം ഇങ്ങനെ തെലുങ്കിലും തമിഴിലും വൻ തിരക്കിലാണ് ഈ മലയാളി നടി . ഇതിനിടയിൽ തന്റ വിഹാവ സ്വപ്നങ്ങളും നയൻസ് പങ്കുവയ്ക്കുന്നു . 12 വർഷമായി സിനിമരംഗത്ത് തുടരുന്ന താൻ , വിശ്വാസവും , കഠിനാധ്വാനവും കൊണ്ടാണ് ഈ മേഖലയിൽ പിടിച്ചു നിൽക്കുന്നത് എന്ന് നയൻസ് പറയുന്നു . ഒരു കുടുംബ ജീവിതം താനും ആഗ്രഹിയ്ക്കുന്നെന്ന് പറയുന്ന നയൻസ് . വിവാഹ ജീവിതത്തിൽ എനിക്ക് വിശ്വാസമുണ്ടെന്ന് അടിവരയിടുന്നു . ഒരിക്കൽ വിവാഹം ഉണ്ടാവും . പക്ഷെ അത് എപ്പോൾ നടക്കുമെന്നോ പറയാൻ കഴിയില്ല നയൻസ് അവസാനിപ്പിക്കുന്നു .


മോഹൻലാൽ നായകനാകുന്ന ബിഗ് ബജറ്റ് ചിത്രമാണ് ഒടിയൻ . മോഹൻലാൽ ഒടിയൻ മാണിക്യമായി എത്തുന്ന ചിത്രം ഒക്ടോബറിൽ റിലീസിനെത്തുമെന്നാണ് പുതിയ റിപ്പോർട്ട് . ഒടിയന്റെ യൌവനം മുതൽ 60 വയസ് വരെയുള്ള കഥാപാത്രത്തെ മോഹൻലാൽ തന്നെയാണ് അവതരിപ്പിക്കുന്നത് . ചിത്രത്തിൽ മഞ്ജു വാര്യരാണ് നായിക . മോഹൻലാൽ ഒടിയൻ ആകുമ്പോൾ പ്രഭ എന്ന കഥാപാത്രത്തെയാണ് മഞ്ജു വാര്യർ അവതരിപ്പിക്കുക . ശ്രീകുമാർ മേനോൻ ആണ് ചിത്രം സംവിധാനം ചെയ്യുന്നത് . ഹരികൃഷ്ണൻ ആണ് ചിത്രത്തിന്റെ തിരക്കഥ എഴുതുന്നത് . രാവുണ്ണി എന്ന വില്ലൻ കഥാപാത്രമായി പ്രകാശ് രാജ് എത്തുന്നു . പീറ്റർ ഹെയ്നാണ് ആക്ഷൻ കൊറിയോഗ്രാഫി ചെയ്യുന്നത് .


ഫേസ്ബുക്ക് പേജുകളിലെ സുരക്ഷാ പിഴവ് കണ്ടെത്തിയ എഞ്ചിനിയറിംഗ് വിദ്യാർത്ഥിയ്ക്ക് ലക്ഷങ്ങൾ പാരിതോഷികം പ്രഖ്യാപിച്ച് ഫേസ്ബുക്ക് . കൊല്ലം മുണ്ടയ്ക്കൽ സ്വദേശി അരുൺ എസ് കുമാറിനാണ് ഫേസ്ബുക്ക് 10 ലക്ഷത്തിലധികം രൂപയുടെ പാരിതോഷികം പ്രഖ്യാപിച്ചത് . ഏത് ആളുടെ ഫേസ്ബുക്ക് പേജും ഇത്തിരി ശ്രമിച്ചാൽ ഹാക്ക് ചെയ്ത് കയറാമെന്നാണ് അരുൺ കുമാർ തെളിയിച്ചത് . പ്രശസ്തരായ വ്യക്തികളും സംഘടനകളുമെല്ലാം ഇപ്പോൾ അവരുടെ ആശംസകളും അറിയിപ്പുകളും പ്രസിദ്ധീകരിക്കാൻ സ്വന്തം ഫേസ്ബുക്ക് പേജുകളാണ് ഉപയോഗിക്കുന്നത് . എന്നാൽ ഈ പേജുകൾ സെക്കന്റുകൾ കൊണ്ട് ഹാക്ക് ചെയ്ത് ദുരുപയോഗം ചെയ്യാനും ഡിലീറ്റ് ചെയ്യാനുമെക്കെ കഴിയുമെന്നാണ് അരുൺ കുമാർ ഫേസ്ബുക്കിന് കാണിച്ചു കൊടുത്തത് . പിഴവ് റിപ്പോർട്ട് ചെയ്ത് ആറു മണിക്കൂർ കൊണ്ട് തന്നെ ആ പിഴവ് ഫേസ് ബുക്ക് പരിഹരിച്ചു . ബഗ് റിപ്പോർട്ടിംഗിന് അരുണിന് 16,000 ഡോളറിന്റെ സമ്മാനവും . ഫേസ്ബുക്കിന്റെ വിശ്വാസ്യത തന്നെ പോയേക്കാവുന്ന ഈ പിഴവ് കണ്ടെത്തിയ അരുണിന് താൽകാലിക പാരിതോഷികം മാത്രമാണ് ഇപ്പോൾ പ്രഖ്യാപിച്ചിട്ടുള്ളത് . കൂടുതൽ തുക നൽകുമെന്നും ഫേസ്ബുക്ക് സൂചന നൽകിയിട്ടുണ്ട് . ഫേസ്ബുക്കിലെ സുരക്ഷാ പിഴവ് ഹാക്ക് ചെയ്ത് കാണിച്ചതിന് മുൻപും അരുണിന് പാരിതോഷികം കിട്ടിയിട്ടുണ്ട് . ഫേസ്ബുക്ക് ബഗ് റിപ്പോർട്ടർമാരിൽ ആദ്യപത്തുപേരിൽ ഒരാളാണ് അരുൺ .


യുട്യൂബിൽ താരമായ ആറുവയസുകാരനെ പരിചയപ്പെടാം . ആറാം വയസിൽ കോടീശ്വരനായ റയാൻ , റയൻ ടോയ്സ് റിവ്യൂ എന്ന യൂ ട്യൂബ് ചാനലിൻറെ ഉടമയാണ് . കുട്ടിത്താരങ്ങൾ എന്ന് കേൾക്കുമ്പോൾ ആദ്യം മനസിലേക്ക് ഓടി എത്തുക സിനിമാ താരങ്ങളുടേയോ ക്രിക്കറ്റ് താരങ്ങളുടെയോ മക്കളാകും . അവരിൽ നിന്നെല്ലാം വ്യത്യസ്തനായ ഒരു യു ട്യൂബ് താരമുണ്ട് . പേര് റയാൻ , വയസ് ആറ് . ജോലി കളിപ്പാട്ടങ്ങൾ വിലയിരുത്തൽ . റയാന് മൂന്നു വയസുള്ളപ്പോൾ മുതൽ കളിപ്പാട്ടങ്ങൾ തുറക്കുന്നതും എടുക്കുന്നതും അവയ്ക്കൊപ്പം കളിക്കുന്നതുമായ വിഡിയോകൾ അച്ഛനമ്മമാർ പകർത്തിയിരുന്നു . പിന്നീട് റയാൻ കളിപ്പാട്ടങ്ങളെ വിലയിരുത്താൻ തുടങ്ങിയതോടെ റയൻ ടോയ്സ് റിവ്യൂ എന്ന പേരിൽ ഒരു യു ട്യൂബ് ചാനലും തുടങ്ങി . ലോകമെമ്പാടുമുള്ള ആയിരക്കണക്കിന് കുട്ടികളാണ് റയാന്റഫെ യു ട്യൂബ് ചാനലിന്റെ ആരാധകരായിട്ടുള്ളത് . റയാനെ അനുകരിച്ച് യു ട്യൂബ് ചാനൽ തുടങ്ങിയവരും ഏറെ . ഫോർബ്സ് മാസികയുടെ കണക്കു പ്രകാരം യു ട്യൂബ് സംരംഭം വഴി ഏറ്റവുമധികം പണമുണ്ടാക്കുന്ന കോടീശ്വരൻമാരുടെ പട്ടികയിലാണ് റയൻ . 2015ൽ ഒരു ട്രെയിൻ സെറ്റിനൊപ്പം റയാൻ കളിക്കുന്ന വീഡിയോ മാതാപിതാക്കൾ പോസ്റ്റ് ചെയ്തതോടെയാണ് റയാൻ ശ്രദ്ധിക്കപ്പെട്ടു തുടങ്ങിയത് . കൂടുതൽ യു ട്യൂബ് ചാനലുകൾ ശ്രദ്ധിച്ചു തുടങ്ങിയ റയാൻ തനിക്കും മറ്റുള്ളവരെപ്പോലെ കളിപ്പാട്ടങ്ങൾ വിലയിരുത്തണമെന്ന ആഗ്രഹം മാതാപിതാക്കളോട് പങ്കുവച്ചു . പൂർണ്ണ പിന്തുണയാണ് അച്ഛനമ്മമാർ നൽകിയത് . 20017 ജൂണിൽ ഏറ്റവുമധികം പ്രേക്ഷകരുള്ള യു ട്യൂബ് ചാനലായി റയൻ ടോയ്സ് റിവ്യൂ തെരഞ്ഞെടുക്കപ്പെട്ടു . പുതിയതായൊരു കളിപ്പാട്ടം വിപണിയിലിറങ്ങിയാൽ റയാൻ അതിനെക്കുറിച്ച് എന്ത് പറയുന്നു എന്നാണത്രേ കുട്ടികളും കളിപ്പാട്ട നിർമ്മാതാക്കളും നോക്കുന്നത് .


നിയന്ത്രണം വിട്ട ചൈനീസ് ബഹിരാകാശനിലയം ഈസ്റ്റർദിനത്തിൽ ഭൂമിയിൽ പതിക്കുമെന്ന് റിപ്പോർട്ട് . മാർച്ച് 30 നും ഏപ്രിൽ മൂന്നിനും ഇടയിലുള്ള ദിവസങ്ങളിൽ എപ്പോൾ വേണമെങ്കിലും നിലയം താഴേക്ക് പതിക്കാമെന്നാണ് യൂറോപ്യൻ സ്പൈസ് ഏജൻസി ഗവേഷകർ പറയുന്നത് . സംഭവത്തിൽ ജനങ്ങൾ ജാഗ്രത പാലിക്കണം എന്ന് ഇഎസ്എ പറയുന്നു . നിലയം ഏതു നഗരത്തിൽ പതിക്കുമെന്നു പറയാനാകില്ല . അതേ സമയം നിലയത്തിൻറെ സഞ്ചാര വഴിയിൽ വലിയ മാറ്റം വന്നിട്ടുണ്ടെന്നും ഗവേഷകർ പറയുന്നു . ഇതിനിടെ ഇടിച്ചിറങ്ങാൻ പോകുന്ന ചൈനീസ് ബഹിരാകാശ നിലയത്തിനൊപ്പം അപകടകരമായ രാസവസ്തുക്കളും ഭൂമിയിലെത്തുമെന്ന് ചൈനീസ് അധികൃതരും മുന്നറിയിപ്പ് നൽകുന്നുണ്ട് . ഹൈഡ്രസൈൻ എന്ന് പേരുള്ള അപകടകാരിയായ രാസവസ്തുവാണ് ചൈനീസ് ബഹിരാകാശ നിലയമായ തിയോങ് 1നൊപ്പം ഭൂമിയിലേക്ക് വരുന്നത് . 12 മീറ്ററാണു നിലയത്തിൻറെ നീളം . നിലയം ഭൌമാന്തരീക്ഷത്തിൽ പ്രവേശിക്കുമ്പോൾ കാലാവസ്ഥ വ്യതിയാനം സംഭവിക്കും എന്നും ഇതിലുടെ നിലയം ഭൂമിയിൽ പതിക്കുന്നത് അറിയാൻ സാധിക്കുമെന്നും വിദഗ്ധർ പറയുന്നു . അന്താരാഷ്ട്ര ബഹിരാകാശ നിലയത്തിന് സമാനമായി ചൈന നിർമ്മിച്ച സ്വന്തം ബഹിരാകാശ നിലയമാണു ടിയാൻ ഗോങ് . ‘സ്വർഗീയ സമാനമായ കൊട്ടാരം’ എന്നാണ് പേരിനർഥം . ചൈനീസ് ബഹിരാകാശ ശാസ്ത്രജ്ഞർക്കു മാസങ്ങളോളം ബഹിരാകാശത്തു തങ്ങി പരീക്ഷണങ്ങൾ നടത്താനുള്ള അവസരമൊരുക്കുകയായിരുന്നു പ്രധാന ലക്ഷ്യം . ഇതിൻറെ ഭാഗമായി ബഹിരാകാശത്തു സ്ഥാപിച്ച ടിയാൻഗോങ് പരീക്ഷണ മൊഡ്യൂളുമായി ഷെൻഷൂ 8 എന്ന ബഹിരാകാശ വാഹനം 2011ൽ വിജയകരമായി ബന്ധിപ്പിക്കാനും ചൈനയ്ക്കു കഴിഞ്ഞു . 2012ൽ ഷെൻഷൂ 10വിൽ ബഹിരാകാശ യാത്രികരും ടിയാൻഗോങ്ങിലെത്തി . പല വർഷങ്ങളെടുക്കുന്ന ഒട്ടേറെ വിക്ഷേപണങ്ങളിലൂടെയാണു ലോകരാഷ്ട്രങ്ങളുടെ സഖ്യം രാജ്യാന്തര ബഹിരാകാശ നിലയം എന്ന ഭീമാകാരമായ സ്പേസ് ലാബ് യാഥാർഥ്യമാക്കിയത് . ഈ വിജയം ഒറ്റയ്ക്കു നേടിയെടുക്കുകയായിരുന്നു ചൈനയുടെ ലക്ഷ്യം . 2018ൽ വിക്ഷേപണങ്ങൾ ആരംഭിച്ചു 2022ൽ നിലയം പ്രവർത്തനസജ്ജമാക്കാനും ചൈന പദ്ധതിയിട്ടു . ഐഎസ്എസിൻറെ വലിപ്പത്തിന്റെ അടുത്തെത്തില്ലെങ്കിലും സോവിയറ്റ് യൂണിയന്റെ പഴയ മിർ സ്റ്റേഷൻ പോലൊന്നു ചൈന യാഥാർഥ്യാമാക്കുമെന്നു ബഹിരാകാശ വിദഗ്ധരും കണക്കുകൂട്ടിയിരുന്നു . ഐഎസ്എസ് പിന്മാറുന്നതോടെ ബഹിരാകാശത്തെ ഏക പരീക്ഷണ കേന്ദ്രം ടിയാൻഗോങ് ആയിമാറുമെന്നും കരുതിയിരുന്നു . അമേരിക്കയോ മറ്റു രാഷ്ട്രങ്ങളേതെങ്കിലുമോ മറ്റൊരു ബഹിരാകാശ നിലയം തയാറാക്കിയില്ലെങ്കിൽ ബഹിരാകാശത്ത് ചൈനയുടെ ഏകാധിപത്യമായിരിക്കുമെന്നും നിഗമനങ്ങളുണ്ടായി . പക്ഷേ കഴിഞ്ഞ വർഷം സെപ്റ്റംബറിൽ എല്ലാ സ്വപ്നങ്ങളും തകർന്നു . ടിയാൻഗോങ്ങുമായുള്ള ബന്ധം ചൈനയ്ക്ക് നഷ്ടമായെന്ന് രാജ്യം സമ്മതിച്ചു . മാത്രവുമല്ല വൈകാതെ തന്നെ അത് ഭൂമിയിലേക്കു പതിക്കുമെന്നും ഇവർ വ്യക്തമാക്കി . നിലയത്തിൻറെ ഭൂഭ്രമണപഥത്തിൽ നിന്ന് ഭൂമിയിൽനിന്നുള്ള അകലം കുറഞ്ഞു വരികയാണ് . നിലവിൽ അത് 300 കി . മീ താഴെയാണെന്നാണു കരുതുന്നത് . ഈ സാഹചര്യത്തിൽ 2016 സെപ്റ്റംബറിൽത്തന്നെ ഈ വാർത്ത വന്നിരുന്നെങ്കിലും ബഹിരാകാശ നിലയത്തിൻറെ യാത്ര എങ്ങോട്ടേക്കാണെന്നും എവിടെയാണു വീഴുന്നതെന്ന് മനസിലാകില്ലെന്നുമുള്ള ചൈനയുടെ ഏറ്റുപറച്ചിലാണ് ആശങ്ക കൂട്ടിയിരിക്കുന്നത് .


ഭാര്യ രമ്യാ കൃഷ് ണനെ ത ൻ്റെ സിനിമകളിൽ അഭിനയിപ്പിക്കില്ലെന്ന് പ്രമുഖ സംവിധായകൻ കൃഷ് ണ വംശി . രമ്യാ കൃഷ് ണനെ താൻ ഒരു കലാകാരിയായിട്ടല്ല കാണുന്നത് . അവർ എ ൻ്റെ സ്വന്തമാണ് . അതുകൊണ്ട് തന്നെ അവരെ എൻ്റെ സിനിമയിൽ അഭിനയിപ്പിക്കില്ല . കൃഷ്ണ വംശിയുടെ ചന്ദ്രലേഖ എന്ന സിനിമയിൽ മാത്രമാണ് രമ്യാ കൃഷ്ണൻ അഭിനയിച്ചത് . അത് വിവാഹത്തിന് മുമ്പായിരുന്നു . ഇരുവരുടെയും മകൻ ഇപ്പോൾ ആറാം ക്ലാസിൽ പഠിക്കുന്നു . ഒഴിവ് സമയങ്ങളിൽ മകനോടൊപ്പം ചിലവഴിക്കാനാണ് തനിക്ക് ഇഷ്ടം എന്നും കൃഷ്ണ വംശി കൂട്ടിച്ചേർത്തു . ബാഹുബലിയിലെ രമ്യയുടെ മികച്ച പ്രകടനത്തി ൻ്റെ ക്രെഡിറ്റ് സംവിധായകനും കഥ എഴുതിയ ആൾക്കും നൽകുന്നുവെന്ന് കൃഷ്ണ വംശി പറഞ്ഞു . രമ്യ മികച്ച കലാകാരിയാണെന്ന് നേരത്തെ തന്നെ തെളിയിക്കപ്പെട്ടതാണ് . കുടുംബം താമസിക്കുന്നത് ചെന്നൈയിലാണ് . എന്നാൽ ചിത്രീകരണവുമായി ബന്ധപ്പെട്ട് മിക്കപ്പോഴും താൻ ഹൈദരാബാദിൽ ആയതോടെ ഒ ട്ടേറെ അഭ്യൂഹങ്ങൾ പരന്നു . എന്നെയും രമ്യാ കൃഷ്ണയെയും സംബന്ധിച്ച് പലരും പലകാര്യങ്ങളും എഴുതി . ഞങ്ങൾ എല്ലാ അഭ്യൂഹങ്ങളെയും ചിരിച്ചുകൊണ്ടാണ് നേരിട്ടത് . വീട്ടിൽ ഞങ്ങൾ സിനിമ ചർച്ച ചെയ്യാറുണ്ട് . എ ൻ്റെ സിനിമകൾ അവർ കാണുകയും അവരുടെ സിനിമ ഞാൻ കാണുകയും ചെയ്യുമെന്നും കൃഷ്ണ വംശി പറഞ്ഞു .


സ്വയംഭോഗത്തെ കുറിച്ച് നടി അർച്ചന കവി എഴുതിയ ബ്ലോഗ് വൈറലാകുന്നു . സുഹൃത്തുക്കൾക്കൊപ്പം നടത്തിയ ചർച്ചയെ കുറിച്ച് അർച്ചന എഴുതിയ കുറിപ്പാണ് വൈറലാകുന്നത് . ഏതു സംഭവത്തിനും മൂന്നു കാഴ്ചപ്പാടുകളുണ്ടാകും . ഒന്ന് എന്റേതും രണ്ടാമത്തെ നിന്റേതും മൂന്നാമത്തേത് യാഥാർഥ്യവും . ഈ സംഭവം തന്റെ കാഴ്ചപ്പാടിലൂടെയാണ് വിവരിക്കുന്നത് എന്ന് പറഞ്ഞാണ് അർച്ചന ബ്ലോഗ് തുടങ്ങിയിരിക്കുന്നത് . വിവിധ സ്ഥലങ്ങളിൽ നിന്ന് സുഹൃത്തുക്കൾ സ്വയംഭോഗം ചെയ്തത് അവർ വളരെ ലാഘവത്തോടെ പറയുന്നതുകേട്ട് അസ്വസ്ഥതയല്ല , മറിച്ച് അദ്ഭുതം തോന്നിയെന്നു അർച്ചന പറയുന്നു . എത്ര കൂളായാണ് പുരുഷന്മാർ ഇത്തരം കാര്യങ്ങൾ പങ്കുവയ്ക്കുന്നത് - അർച്ചന എഴുതുന്നു . സ്ത്രീയെ പ്രതിനിധീകരിക്കുന്ന ഒരാളെന്ന നിലയിൽ ഇത്തരം ചർച്ചകളിൽ ' കൂൾ ' ആയി ഇരിക്കേണ്ടി വന്നെന്നും അർച്ചന പറയുന്നു . അർച്ചന കവിയുടെ ബ്ലോഗ് വായിക്കാൻ ക്ലിക്ക് ചെയ്യുക


ഇന്ത്യൻ ക്രിക്കറ്റ് താരം മഹേന്ദ്ര സിംഗ് ധോണിയുടെ ജീവിത കഥയ്ക്ക് രണ്ടാം ഭാഗമൊരുങ്ങുന്നു . സുശാന്ത് സിംഗ് രജ്പുത് തന്നെ അടുത്ത ഭാഗത്തിലും നായകനാകുമെന്നാണ് റിപ്പോർട്ടുകൾ . 2016ൽ ബോക്സ് ഓഫീസിൽ വൻ മുന്നേറ്റം നടത്തിയ ചിത്രമായിരുന്നു MS DHONI : THE UNTOLD STORY . ഇന്ത്യൻ ക്രിക്കറ്റിലെ സൂപ്പർ താരത്തിൻറെ ജീവിതത്തിലേക്ക് വെളിച്ചം വീശുന്ന ചിത്രം സുശാന്ത് സിംഗ് രജ്പുതിൻറെ കരിയറിലും നിർണായകമായി . ഈ പശ്ചാത്തലത്തിലാണ് സിനിമയ്ക്ക് രണ്ടാം ഭാഗമൊരുക്കാനുള്ള അണിയറക്കാരുടെ തീരുമാനം . രണ്ടാം ഭാഗത്തിനായി നിർമാതാവ് റോണി സ്ക്രുവാലയും സുശാന്തും ചർച്ചകൾ തുടങ്ങിക്കഴിഞ്ഞെന്നാണ് റിപ്പോർട്ടുകൾ . 2011ലെ ലോകകപ്പ് വിജയം വരെയുള്ള കാലഘട്ടമാണ് വെള്ളിത്തിരയിലെത്തിയത് . അടുത്ത ഘട്ടത്തിൽ ഐപിഎല്ലിലെ നിർണ്ണായക നേട്ടങ്ങളും , ധോണിയുടെ മകൾ സിവയുമൊക്കെ കഥാപാത്രങ്ങളാകുമെന്നാണ് വിവരം . ആദ്യ ഭാഗത്തിൻറെ സംവിധായകൻ നീരജ് പാണ്ഡെ തന്നെ തുടരുമോയെന്ന കാര്യത്തിൽ വ്യക്തതയില്ല . സുശാന്തിന് പുറമേ ദിഷ പഠാനി , കിയാര അദ്വാനി തുടങ്ങിയവർ ആദ്യ ഭാഗത്തിൽ മുഖ്യ വേഷത്തിലെത്തിയിരുന്നു .


ബാലവേല വിരുദ്ധ സന്ദേശമുയർത്തി തൃശൂരിലെ ഒരു കൂട്ടം യുവാക്കൾ അണിയിച്ചൊരുക്കിയ ഇവൾ ആണോഎന്ന ഹ്രസ്വചിത്രം പുറത്തിറക്കി . പരിഷ്കൃത സമൂഹമെന്ന് സ്വയം അവകാശപ്പെടുന്ന മലയാളികൾക്ക് നാണക്കേടുളവാക്കുന്ന കാഴ്ചയാണ് നമ്മുടെ ചുറ്റുപാടും അരങ്ങേറിക്കൊണ്ടിരിക്കുന്ന ബാലവേലകളും , ബാലപീഡനങ്ങളും . ഇതിനെതിരെ നടക്കുന്ന ചില ബോധവൽക്കരണ കാട്ടിക്കൂട്ടൽ പരിപാടികൾ കൂടി ബാലപീഡനമായി മാറിയാലോ ? ഇത്തരമൊരു കാഴ്ച പങ്കുവെക്കുന്ന ഹ്രസ്വചിത്രമാണ് ഇവൾ ആണോ . ബാലവേല വിരുദ്ധദിനമായി ആചരിക്കുന്ന ജൂൺ 12ന് ഒരു സ്കൂളിൽ നടക്കുന്ന ബോധവൽക്കരണ പരിപാടിയുടെ പശ്ചാത്തലത്തിലാണ് ചിത്രം അണിയിച്ചൊരുക്കിയിരിക്കുന്നത് . മാനേജ്മെന്റിൽ നിന്നു ലഭ്യമാകാവുന്ന അവാർഡ് മുന്നിൽ കണ്ട് തീർത്തും മത്സര ബുദ്ധിയോടെ ഒരധ്യാപിക ചെറു വിദ്യാർത്ഥികളെ അണിനിരത്തി കാട്ടിക്കൂട്ടുന്ന പ്രവർത്തികളും അനന്തര ഫലമായി ഇതു വരുത്തുന്ന വിനയുമാണ് ചിത്രത്തിന്റെ ഇതിവൃത്തം . ഏഴു മിനിറ്റോളം ദൈർഘ്യമുള്ള ഹ്രസ്വചിത്രം ' ചങ്ക്സ് മീഡിയയുടെ ' ബാനറിൽ ദൃശ്യമാധ്യമ വാർത്ത ക്യാമറാമാൻ കൂടിയായ ശിബിപോട്ടോരാണ് സംവിധാനം ചെയ്തിരിക്കുന്നത് . സാമൂഹ്യ പ്രതിബന്ധതയുള്ള നിരവധി ഹ്രസ്വചിത്രങ്ങൾ അണിയിച്ചൊരുക്കിയ ശിബി പോട്ടോർ തന്നെയാണ് ചിത്രത്തിന്റെ കഥ , തിരക്കഥ , കളർ കറക്ഷൻ എന്നിവ നിർവഹിച്ചിരിക്കുന്നത് . ടി സി വി ക്യാമറാമാൻ കൂടിയായ ശിബി പോട്ടോർ സംവിധാനം ചെയ്ത മുൻ ചിത്രം ദേശീയ ശ്രദ്ധ നേടുകയും ദേശീയതലത്തിൽ മികച്ച ഹ്രസ്വചിത്രത്തിനുള്ള പുരസ്കാരവും നേടിയിട്ടുണ്ട് . റേഡിയോ ജോക്കിയായും ടെലിവിഷൻ അവതാരികയായും പ്രശസ്തിയാർജ്ജിച്ച ലക്ഷ്മിയും മാസ്റ്റർ ജഗൻശ്യാംലാലുമാണ് ചിത്രത്തിലെ കേന്ദ്ര കഥാപാത്രങ്ങളെ അവതരിപ്പിച്ചിരിക്കുന്നത് . തൃശൂർ കാൽഡിയൻ സിറിയൻ സ്കൂൾ പശ്ചാത്തലമായ ചിത്രത്തിൽ ഇതേ സ്കൂളിലെ പ്രിൻസിപ്പാൾ ഡോ . അബിപോളും പ്രധാനാധ്യാപിക പ്രിൻസിയും മറ്റ് അധ്യാപകരും കുട്ടികളുമാണ് കഥാപാത്രങ്ങളായി രംഗത്തുള്ളത് . വിജേഷ്നാഥ് മരത്തങ്കോട് , ജിഷ്ണു കെ രാജ് എന്നിവർ ഛായാഗ്രഹണവും , ഷിജീഷ് ഷൺമുഖ എഡിറ്റിംഗും പശ്ചാത്തല സംഗീതം സന്തേഷ് റെയിൻ മങ്കിയും നിർവഹിച്ചു . സമൂഹത്തിന്റെ പരിഛേദമായ ചില നേർക്കാഴ്ചകളുമായെത്തുന്ന ഹ്രസ്വചിത്രത്തിന്റെ ആദ്യ പ്രദർശനം തൃശൂർ ശക്തൻ തമ്പുരാൻ കോളേജിൽ നടന്നു . കോളേജ് പ്രിൻസിപ്പാൾ അജിത്കുമാർ രാജ അദ്ധ്യക്ഷനായ ചടങ്ങിൽ സാമൂഹിക സാംസ്കാരിക ചലച്ചിത്ര രംഗത്തെ പ്രമുഖർ പങ്കെടുത്തു . ചലച്ചിത്ര താരം ജയരാജ് വാര്യർ സി ഡി പ്രകാശനം നിർവ്വഹിച്ചു . പ്രസ്സ് ക്ലബ്ബ് പ്രസിഡന്റ് പ്രഭാത് സി ഡി ഏറ്റുവാങ്ങി . ടെലിവിഷൻ അവതാരക ലക്ഷ്മി സന്നിഹിതയായിരുന്നു . കാലിക പ്രസക്തി വിളിച്ചോതുന്ന ഹ്രസ്വചിത്രം സ്കൂളുകളിലും കോളേജുകളിലും ഒപ്പം യൂടൂബിലടക്കലുള്ള സമൂഹമാധ്യമങ്ങളിലും പ്രദർശനം നടന്നുകൊണ്ടിരിക്കുന്നു .


മോട്ടറോള മോട്ടോ ജി6 , മോട്ടോ ജി6 പ്ലേ എന്നിവ ഇന്ത്യയിൽ അവതരിപ്പിച്ചു . ദില്ലിയിൽ നടന്ന ചടങ്ങിലാണ് ഈ ഫോണുകളുടെ അവതരണം നടന്നത് . 18 : 9 ഫുൾ വ്യൂ ഫോണുകളാണ് ഇവരണ്ടും . പ്രീമിയം ഫ്രണ്ട് ഗ്ലാസ് ഡിസൈനിൽ എത്തുന്ന ജി6ൻറെ പിന്നിൽ ഇരട്ട ക്യാമറ സെറ്റപ്പ് നൽകിയിട്ടുണ്ട് . മിഡ് റേഞ്ച് വിലയിലാണ് ഇരുഫോണുകളും എത്തുന്നത് . അതിനാൽ തന്നെ വിപണിയിലെ ഷവോമി , അസ്യൂസ് തുടങ്ങിയ മിഡ് റേഞ്ച് വമ്പന്മാർക്ക് ലെനോവയുടെ കീഴിലുള്ള ഈ മോട്ടോ ബ്രാൻറുകൾ വെല്ലുവിളിയാകും . ജി6 , ജി6 പ്ലേ എന്നിവ 5.7 ഇഞ്ച് ഡിസ്പ്ലേയിലാണ് എത്തുന്നത് . ഫുൾ എച്ച്ഡി പ്ലസ് 1080 പിക്സലാണ് റെസല്യൂഷൻ . ഒക്ടാകോർ സ്നാപ്ഡ്രാഗൺ 450 ചിപ്പ് സെറ്റാണ് ജി6 ഫോണിനുള്ളത് . ജി6 ൽ ഇതിൻറെ ശേഷി 1.8 ജിഗാഹെർട്സ് ആണെങ്കിൽ , ജി6 പ്ലേയിൽ ശേഷി 1.4 ജിഗാഹെർട്സാണ് . ജി6 പ്ലേയിൽ ചിപ്പ് സെറ്റ് സ്നാപ്ഡ്രാഗൺ 427 ആണ് . ഇരു ഫോണുകളുടെയും 3ജിബി പതിപ്പ് ഉണ്ടെങ്കിലും . ജി6ന് ഒരു നാല് ജിബി പതിപ്പും ഇറങ്ങുന്നുണ്ട് . 3ജിബി പതിപ്പിന് 32 ജിബിയാണ് ഇൻറേണൽ മെമ്മറി . 4ജിബി പതിപ്പിന് 64ജിബി ഇൻറേണൽ മെമ്മറി ശേഷി . എല്ലാ പതിപ്പും മൈക്രോ എസ്ഡി കാർഡ് ഉപയോഗിച്ച് 128 ജിബിയായി വർദ്ധിപ്പിക്കാൻ സാധിക്കും . റെയർ ക്യാമറ ഇരട്ട സെറ്റപ്പിൽ എത്തുന്ന ജി6 ൻറെ സെൻസറുകൾ 12എംപിയും , രണ്ടാമത്തെ സെൻസർ 5 എംപിയുമാണ് . ജി6 പ്ലേയ്ക്ക് പിന്നിൽ 13 എംപി സെൻസറാണ് ഉള്ളത് . മുൻക്യാമറ ജി6 ന് 13 എംപിയാണ് . ജി6 പ്ലേയിൽ ഇത് 8 എംപിയാണ് . ആൻഡ്രോയ്ഡ് ഓറീയോ ആണ് ഇരു ഫോണുകളുടെയും ഓപ്പറേറ്റിംഗ് സിസ്റ്റം . വിലയിലേക്ക് വന്നാൽ ജി6 പ്ലേയ്ക്ക് 11,999 രൂപയാണ് വില . ഇതേ സമയം 3ജിബി മോട്ടോ ജി6ന് 13,999 രൂപയും . മോട്ടോ ജി6 4ജിബി പതിപ്പിന് 15,999 രൂപയുമാണ് വില . ഫ്ലിപ്പ്കാർട്ട് വഴി ജൂൺ 5 മുതൽ ഈ ഫോൺ ലഭ്യമാണ് , ഫ്ലിപ്പ്കാർട്ടിൻറെ പ്രത്യേക ഓഫറുകളും ഈ ഫോണിന് ലഭിക്കും .


പാക് ബൌളിങ് ആക്രമണത്തിന്റെ കുന്തമുനയാണ് മൊഹമ്മദ് ആമിർ . ഇക്കഴിഞ്ഞ ചാംപ്യൻസ് ട്രോഫിയിൽ ആമിറിന്റെ പന്തുകൾ ഇന്ത്യൻ ബാറ്റിങ് നിരയെ തകർത്തത് നമ്മൾ കണ്ടതാണല്ലോ . ഇപ്പോഴിതാ , ഇന്ത്യൻ നായകൻ വിരാട് കോലിയെ വാനോളം പുകഴ്ത്തി ആമിർ രംഗത്തുവന്നിരിക്കുന്നു . എന്നാൽ കോലിയെ പുകഴ്ത്തുമ്പോഴും മറ്റ് ഇന്ത്യൻ ബാറ്റ്സ്മാൻമാരെ വിലകൽപ്പിക്കാതിരിക്കാനും ആമിർ ശ്രമിക്കുന്നു . കോലിയെ പെട്ടെന്ന് പുറത്താക്കിയാൽ കളിയിൽ ഇന്ത്യ 50 ശതമാനം തോറ്റുവെന്ന് ഉറപ്പിക്കാമെന്നാണ് ആമിർ പറയുന്നത് . ഇഎസ്പിഎൻ ക്രിക്കിൻഫോയ്ക്ക് നൽകിയ അഭിമുഖത്തിലാണ് ആമിർ ഇന്ത്യൻ ടീമിനെ വിലയിരുത്തിയത് . കോലി ക്രീസിൽ നിലയുറപ്പിച്ചാൽ ഇന്ത്യയുടെ വിജയസാധ്യത 80 ശതമാനം വരെ ഉയരുമെന്നും ആമിർ പറയുന്നു . രണ്ടാമത് ബാറ്റുചെയ്യുമ്പോൾ കോലിയുടെ മികവ് ഏറെ ശ്രദ്ധേയമാണെന്നും , ഇക്കാര്യത്തിൽ ഏറ്റവും മികച്ചവൻ കോലിയാണെന്നും ആമിർ പറയുന്നു . കടുത്ത സമ്മർദ്ദത്തിനിടയിലും നന്നായി ബാറ്റുചെയ്യാൻ കോലിയ്ക്ക് കഴിയാറുണ്ടെന്ന് ആമിർ ചൂണ്ടിക്കാട്ടുന്നു . തിരിച്ച് കോലിയും ആമിറിനെക്കുറിച്ച് ഏറെ ആദരവോടെയാണ് സംസാരിക്കാറുള്ളത് . മുമ്പ് ഒരു അഭിമുഖത്തിൽ ഒരിടവേളയ്ക്ക് ശേഷം ക്രിക്കറ്റിലേക്ക് മടങ്ങിയെത്തിയ ആമിറിനെ കോലി നന്നായി പുകഴ്ത്തിയിരുന്നു . അതേസമയം ചാംപ്യൻസ് ട്രോഫിയിൽ കോലി - ആമിർ പോരാട്ടത്തിൽ ആമിറിനായിരുന്നു വിജയം . അന്ന് കോലി ഉൾപ്പെട്ട ഇന്ത്യൻ മുൻനിരയെ കടപുഴക്കിയെറിയാൻ ആമിറിന് സാധിച്ചിരുന്നു .


വിക്കി കൌശാലും ഹർലീനുമായി പ്രണയത്തിലാണെന്ന് സിനിമ മാധ്യമങ്ങൾ നേരത്തെ റിപ്പോർട്ട് ചെയ്തിരുന്നു . നേഹ ധുപിയയുടെ പ്രോഗ്രാമിൽ വിക്കി കൌശാൽ തന്നെ താൻ പ്രണയത്തിലാണെന്നും പറഞ്ഞിരുന്നു . ഇപ്പോഴിതാ ഹർലീനും പ്രതികരണവുമായി രംഗത്ത് എത്തിയിരിക്കുന്നു . ഞങ്ങൾ തമ്മിൽ നല്ല ബന്ധമുണ്ട് . അത് മനോഹരവുമാണ് - ഹർലീൻ പറയുന്നു . അതേസമയം പ്രണയത്തിലാണെന്ന് പറഞ്ഞെങ്കിലും കാമുകിയുടെ പേര് വെളിപ്പെടുത്താൻ വിക്കി കൌശൽ തയ്യാറായിരുന്നില്ല . നിരവധി പരസ്യചിത്രങ്ങളിൽ അഭിനയിച്ച താരമാണ് ഹർലീൻ . വിക്കി കൌശലിന്റേതായി ഇനി പ്രദർശനത്തിനെത്താനുള്ള ചിത്രം ഉറിഃ ദ സർജിക്കൽ സ്ട്രൈക്സ് ആണ് . സർജിക്കൽ സ്ട്രൈക്സ് പ്രമേയമായി എത്തുന്ന ചിത്രം ആദിത്യ ആണ് സംവിധാനം ചെയ്യുന്നത് . യാമി ഗൌതം ആണ് നായിക . ജനുവരി 11ന് ആണ് ചിത്രം റിലീസ് ചെയ്യുക .


മൂന്ന് പൊതുമേഖല ബാങ്കുകളുടെ ലയനത്തിനുളള അന്തിമ രൂപരേഖ ഈ മാസം അവസാനത്തോടെ തയ്യാറാകുമെന്ന് ദേശീയ മാധ്യമ റിപ്പോർട്ടുകൾ . ജനുവരി എട്ടിന് അവസാനിക്കുന്ന സമ്മേളന കാലയളവിൽ തന്നെ ലയന പദ്ധതി പാർലമെൻറിൽ എത്തിക്കാനാണ് സർക്കാർ പദ്ധതിയുടുന്നത് . ബാങ്ക് ഓഫ് ബറോഡ , ദേന ബാങ്ക് , വിജയ ബാങ്ക് എന്നീ ബാങ്കുകളെയാണ് ലയിപ്പിച്ച് ഒറ്റ ബാങ്ക് ആക്കാൻ സർക്കാർ പദ്ധതിയിടുന്നത് . ലയനത്തിനായി സർക്കാർ തയ്യാറാക്കുന്ന പദ്ധതി മൂന്ന് ബാങ്കുകളുടെയും ഡയറക്ടർ ബോർഡ് വിശദമായി പരിശോധിക്കും . ഓഹരി വിപണിയുടെ കൈമാറ്റം സംബന്ധിച്ച വിശദാംശങ്ങളും പ്രൊമോട്ടറിൽ നിന്നുളള മൂലധന ആവശ്യകത തുടങ്ങിയ കാര്യങ്ങളെ സംബന്ധിച്ച് വിശദമാക്കുന്ന പദ്ധതി രേഖയാണ് തയ്യാറാകുന്നത് . ലയന ശേഷം രൂപീകൃതമാകുന്ന ബാങ്കിന് 14.82 ലക്ഷം കോടിയുടെ സംയോജിത ബിസിനസ് ഉണ്ടാകുമെന്നാണ് കണക്കാക്കുന്നത് . എസ്ബിഐ , ഐസിഐസിഐ എന്നിവയ്ക്ക് പിന്നിൽ മൂന്നാമത്തെ വലിയ ബാങ്കായിരിക്കും രൂപീകൃതമാകുന്നത് . ഈ ബാങ്കിന് 5.71 ശതമാനം നിഷ്ക്രിയാസ്തിയാകും ഉണ്ടാകുക . കഴിഞ്ഞ വർഷമാണ് പൊതുമേഖല ബാങ്കുകളുടെ ലയന നടപടിക്ക് സർക്കാർ തുടക്കമിട്ടത് . നേരത്തെ സ്റ്റേറ്റ് ബാങ്ക് ഓഫ് ഇന്ത്യയോട് അഞ്ച് അനുബന്ധ ബാങ്കുകളെയും ഭാരതീയ മഹിള ബാങ്കിനെയും ലയിപ്പിച്ചിരുന്നു . ആഗോള തലത്തിലെ ബാങ്കുകളെ പോലെ കരുത്തുറ്റ സുസ്ഥിരമായ ബാങ്കുകൾ സൃഷ്ടിക്കുകയാണ് ലയനത്തിലൂടെ സർക്കാർ ലക്ഷ്യമിടുന്നത് . ലയത്തിലൂടെ രൂപീകൃതമാകുന്ന ബാങ്കിന് സർക്കാരിൻറെ ഭാഗത്ത് നിന്ന് മൂലധന സഹായമുണ്ടാകും .


ആർപിന്ദറിന് സ്വർണം . ഏഷ്യൻ ഗെയിംസ ട്രിപ്പിൽ ജംപിൽ ഇന്ത്യൻ താരം അർപിന്ദർ സിങ് സ്വർണം നേടി . 16 . 77 മീറ്റർ ദൂരം മറികടന്നാണ് അർപീന്ദർ സ്വർണം സ്വന്തമാക്കിയത് . ഇന്ത്യയുടെ പത്താം സ്വർണമെഡലാണിത് . തിരുവനന്തപുരം എൽഎൻസിപിയിൽ പരിശീലനം പുർത്തിയാക്കിയാണ് അർപീന്ദർ ജക്കാർത്തയിലേക്ക് തിരിച്ചത് . ഏഷ്യയിൽ മികച്ച പ്രകടനം പുറത്തെടുത്തിരുന്നു അർപിന്ദറിന് ഇത് പ്രതീക്ഷിച്ച് സ്വർണമാണ് . ഫൌളോടെയാണ് അർപിന്ദർ തുടങ്ങിയത് . പിന്നീട് നില മെച്ചപ്പെടുത്തുകയായിരുന്നു . മലയാളി താരം രാകേഷ് ബാബു മത്സരിച്ചിരുന്നുവെങ്കിലും ആറാം സ്ഥാനത്തേക്ക് പിന്തള്ളപ്പെട്ടു .


ഇന്ത്യയിലെ ഏറ്റവും വലിയ വാണിജ്യ ബാങ്കായ എസ്ബി ഐ പിഴ ഈടാക്കി പിരിച്ചെടുത്തത് കോടികൾ . മിനിമം തുക അക്കൌണ്ടിൽ ഇല്ലെന്ന് കാണിച്ചാണ് ബാങ്ക് പിഴ ഈടാക്കിയത് . പിഴ ഇനത്തിൽ പിരിച്ചെടുത്തത് 235.06 കോടിയാണ് . 388 . 74 അക്കൌണ്ടുകളിൽ നിന്നാണ് തുക പിഴ ചുമത്തി പിരിച്ചെടുത്തത് . സാമ്പത്തിക വർഷത്തിന്റെ ആദ്യ പാദത്തിലാണ് കണക്കുകൾ പുറത്തു വരുന്നത് . അക്കൌണ്ടിൽ മിനിമം ബാലൻസ് ഇല്ലെന്ന് കാണിച്ചാണ് എസ് ബി ഐ ഇത്രയും തുക ഈടാക്കിയത് . വിവരാവകാശ നിയമ പ്രകാരം പൊതുപ്രവർത്തകനായ ചന്ദ്രശേഖർ ഗൌഡ നടത്തിയ അന്വേഷണത്തിലാണ് എസ് ബി ഐയുടെ കൊള്ള പുറത്തുവരുന്നത് . എന്നാൽ സേവന നിരക്കുകൾ വൻതോതിൽ ഉയർത്തിയിരുന്നു . സൌജന്യ എ ടി എം ഇടപാടുകൾ , ലോക്കർ വാടക എന്നിവയും കൂട്ടിയിരുന്നു . എന്നാൽ ഒട്ടേറേ സേവനങ്ങൾക്ക് പുതുതായി നിരക്ക് ഈടാക്കിയിരുന്നു . ഇതിന് പിന്നാലെയാണ് മിനിമം തുക കാണിച്ച് പിഴ ഈടാക്കി ഇത്രയും തുക ബാങ്ക് കൈപ്പറ്റിയത് . മിനിമം തുക ഇല്ലാത്തവർക്ക് പിഴ ഈടാക്കുമെന്ന് എസ് ബി ഐ നേരത്തെ തന്നെ മുന്നറിയിപ്പ് നൽകിയിരുന്നു . മെട്രോ നഗരങ്ങളിൽ 5,000 രൂപയും നഗരങ്ങളിൽ 3,000 രൂപയും അർദ്ധ നഗരങ്ങളിൽ 2,000 രൂപയും ഗ്രാമങ്ങളിൽ 1,000 രൂപയുമാണ് മിനിമം ബാലൻസായി നിശ്ചയിക്കപ്പെട്ടത് . ശരാശരി ഈ തുകയില്ലെങ്കിൽ സേവിംഗ് ബാങ്കിൽ നിന്ന് 20 ്മുതൽ 100 രൂപയും കറണ്ട് അക്കൌണ്ടുകളിൽ നിന്ന് 500 രൂപയുമാണ് ഒരു മാസത്തെ പിഴ . എസ് ബി അക്കൌണ്ടുകളിൽ ഓരോ മൂന്നുമാസക്കാലത്തെയും ശരാശരി ബാലൻസ് ആയി 15,000 രൂപയിൽ താഴെയായൽ 30 രൂപ ഡെബിറ്റ് കാർഡ് ചാർജ്ജായും ഈടാക്കിയിട്ടുണ്ട് .


കരിയറിൻറെ ആദ്യഘട്ടം മുതൽ തെരഞ്ഞെടുപ്പുകളിൽ ശ്രദ്ധിച്ച നടനാണ് ദുൽഖർ സൽമാൻ . ഒരു നടനെന്ന നിലയിലെ വളർച്ചയ്ക്കൊപ്പം വെറും ആറ് വർഷത്തിനുള്ളിൽ ഇപ്പോഴത്തെ താരമൂല്യത്തിലേക്ക് ദുൽഖർ നടന്നുകയറിയതിന് പിന്നിൽ ആ തെരഞ്ഞെടുപ്പുകളുണ്ട് . ദുൽഖറിൻറെ കരിയറിലെ നാലാം ചിത്രമായിരുന്ന , മാർട്ടിൻ പ്രക്കാട്ട് സംവിധാനം ചെയ്ത എബിസിഡിഃ അമേരിക്കൻ ബോൺ കൺഫ്യൂസ്ഡ് ദേശി തെലുങ്കിലേക്ക് റീമേക്ക് ചെയ്യപ്പെടുകയാണ് . റിലീസായി അഞ്ച് വർഷത്തിന് ശേഷമാണ് മലയാളത്തിൽ ബോക്സ്ഓഫീസ് വിജയം നേടിയ സിനിമ റീമേക്ക് ചെയ്യപ്പെടുന്നത് . സഞ്ജീവ് റെഡ്ഡി സംവിധാനം ചെയ്യുന്ന ചിത്രത്തിൽ നായകനാവുന്നത് അല്ലു സിരീഷ് . എന്നാൽ എബിസിഡിയുടെ റീമേക്ക് ആലോചനകൾക്ക് വർഷങ്ങളുടെ പഴക്കമുണ്ടെന്ന് പറയുന്നു അല്ലു സിരീഷ് . " സിനിമ മലയാളത്തിൽ പുറത്തിറങ്ങി മൂന്ന് മാസത്തിനുള്ളിൽ റീമേക്കിനുള്ള അവസരം എന്നെത്തേടി വന്നിരുന്നു . പക്ഷേ തെലുങ്ക് ചിത്രങ്ങളുടെ കമ്മിറ്റ്മെൻറുകൾ ഉണ്ടായിരുന്നതിനാൽ റീമേക്കുകൾ വേണ്ടെന്നായിരുന്നു അന്നത്തെ തീരുമാനം . പക്ഷേ എബിസിഡി എൻറെ മനസ്സിൽ എന്നുമുണ്ടായിരുന്നു . ദുൽഖർ ചെയ്ത വേഷം ഞാൻ അവതരിപ്പിച്ചാൽ എങ്ങനെയുണ്ടാവുമെന്ന് എപ്പോഴും ആലോചിച്ചിരുന്നു . " അല്ലു സിരീഷ് ടൈംസ് ഓഫ് ഇന്ത്യയോട് പറഞ്ഞു . അല്ലു അർജുൻറെ സഹോദരനായ അല്ലു സിരീഷ് തെലുങ്ക് യുവതാരനിരയിൽ ശ്രദ്ധേയനാണ് . മേജർ രവി - മോഹൻലാൽ ചിത്രം 1971 ബിയോണ്ട് ബോർഡേഴ്സിലൂടെ മലയാളത്തിലും അരങ്ങേറിയിരുന്നു അല്ലു സിരീഷ് . ലെഫ്ഃ ചിൻമയ് എന്ന കഥാപാത്രത്തെയാണ് സിരീഷ് അവതരിപ്പിച്ചത് . മോഹൻലാലും സൂര്യയും ഒന്നിക്കുന്ന കെ . വി . ആനന്ദ് ചിത്രത്തിലും സിരീഷിന് വേഷമുണ്ട് .


ഇംഗ്ലണ്ടിനെതിരെ നിർണായകമായ നാലാം ടെസ്റ്റിൽ ഇന്ത്യ പൊരുതുന്നു . ഇംഗ്ലണ്ടിനെതിരെ ഒന്നാം ഇന്നിംഗസ് സ്കോറായ 246ന് എതിരേ രണ്ടാം ദിനം ബാറ്റിംഗ് പുനരാരംഭിച്ച ഇന്ത്യ രണ്ട് വിക്കറ്റ് നഷ്ടത്തിൽ 111 റൺസ് എന്ന നിലയിലാണ് . ഒടുവിൽ റിപ്പോർട്ട് ലഭിക്കുമ്പോൾ 37 റൺസോടെ പൂജാരയും 27 റൺസോടെ കോലിയുമാണ് ക്രീസിൽ . വിക്കറ്റുകൾ നഷ്ടപ്പെടുത്താതെ ആദ്യ ദിവസം അവസാനിപ്പിച്ച ഇന്ത്യയുടെ ഓപ്പണിംഗ് കൂട്ടുക്കെട്ടിന് അധികം മുന്നോട്ട് പോകാനായില്ല . ആദ്യ വിക്കറ്റായി കെ . എൽ . രാഹുൽ പുറത്താകുമ്പോൾ ഇന്ത്യൻ അക്കൌണ്ടിൽ 37 റൺസ് മാത്രമായിരുന്നു സമ്പാദ്യം . എന്നാൽ , പകരമെത്തിയ ചേതേശ്വർ പൂജാരയും ശിഖർ ധവാനും ഒത്തൊരുമിച്ചതോടെ അതിവേഗം ഇന്ത്യയെ തകർക്കാമെന്നുള്ള ഇംഗ്ലീഷ് പ്രതീക്ഷകൾക്ക് മങ്ങലേറ്റു . അനാവശ്യമായി ഒരു ഷോട്ട് പോലും പായിച്ച് വിക്കറ്റ് തുലയ്ക്കാതിരിക്കനായിരുന്നു ഇരുവരും ശ്രമിച്ചത് . എന്നാൽ , ബ്രോഡിൻറെ ബൌളിംഗിന് മുന്നിൽ പിഴച്ച ധവാൻ 23 റൺസുമായി മടങ്ങി . പക്ഷേ , പൂജാരയ്ക്ക് കൂട്ടായി ക്യാപ്റ്റൻ വിരാട് കോലി എത്തിയതോടെ കാര്യങ്ങൾ ഇന്ത്യക്ക് കൂടുതൽ അനുകൂലമായി . ഇരുവരുടെയും വിക്കറ്റുകൾ ഇന്ത്യക്ക് ഏറെ നിർണായകമാണ് . നേരത്തെ വൻ തകർച്ചയെ നേരിട്ട ഇംഗ്ലണ്ട് പിന്നീട് ഭേദപ്പെട്ട സ്കോർ പടുത്തുയർത്തുകയായിരുന്നു . ഒരുഘട്ടത്തിൽ സ്കോർ 100 പോലും കടക്കുമോ സംശയിക്കേണ്ട നിലയിൽ നിന്ന് ഇംഗ്ലണ്ട് ഒന്നാം ഇന്നിങ്സിൽ 246 റൺസ് കൂട്ടിച്ചേർത്തു . 78 റൺസെടുത്ത സാം കുറനാണ് ആതിഥേയരെ ഭേദപ്പെട്ട സ്കോറിലേക്ക് നയിച്ചത് . ഇന്ത്യക്ക് വേണ്ടി ജയപ്രീത് ബുംറ മൂന്ന് വിക്കറ്റ് വീഴ്ത്തി . മുഹമ്മദ് ഷമി , ഇശാന്ത് ശർമ , ആർ . അശ്വിൻ എന്നിവർക്ക് രണ്ട് വിക്കറ്റുണ്ട് . പരമ്പരയിൽ ഇംഗ്ലണ്ട് നിലവിൽ 21 നു മുന്നിലാണ് . മൂന്നാം ടെസ്റ്റിൽ കളിച്ച ടീമിൽ നിന്ന് ഇന്ത്യ മാറ്റമൊന്നും വരുത്തിയിട്ടില്ല . ഈ ടെസ്റ്റിൽ വിജയിച്ചാൽ ഇന്ത്യക്ക് ഒപ്പമെത്താം .


യൂട്യൂബ് വീഡിയോകൾ ഇൻസ്റ്റൻറ് സന്ദേശമായി അയക്കാൻ കഴിയുന്ന സംവിധാനവുമായി യൂട്യൂബ് എത്തുന്നു . അതായത്എനി ആപ്പിൽ നിന്നും നേരിട്ട് വാട്ട്സ്ആപ്പ് പോലുള്ള സന്ദേശ ആപ്ലികേഷനിലേക്ക് സന്ദേശമായി യൂട്യൂബ് വീഡിയോ അയക്കാം . നിലവിൽ ഇത്തരത്തിൽ ലിങ്ക് മാത്രമാണ് അയക്കാൻ സാധിച്ചിരുന്നത് . ഇത് ക്ലിക്ക് ചെയ്താൽ പ്ലേ ചെയ്യാൻ വീണ്ടും സന്ദേശ ആപ്ലികേഷനിൽ നിന്നും ഉപയോക്താവ് യൂട്യൂബ് ആപ്പിൽ എത്തണമായിരുന്നു . ഇത് ഇനി ആവശ്യമായി വരില്ല . ഫേസ്ബുക്ക് വാളുകളിൽ കാണും പോലെ അയക്കുന്ന വീഡിയോ ആപ്ലികേഷനിൽ തന്നെ ചെയ്യപ്പെടും . തുടക്കത്തിൽ അമേരിക്കയിലെ തിരഞ്ഞെടുത്ത ഐഒഎസ് , ആൻഡ്രോയ്ഡ് ഉപയോക്താക്കളിൽ ഇത് വിജയകരമായി പരീക്ഷിച്ചെന്നാണ് റിപ്പോർട്ട് . ഫേസ്ബുക്ക് മെസഞ്ചർ , വാട്ട്സ്ആപ്പ് തുടങ്ങിയ മൊബൈൽ ആപ്പുകളിൽ വരുന്ന വലിയോരു വിഭാഗം ഉപയോക്താക്കളെ തങ്ങളുടെ സ്മാർട്ട്ഫോൺ ആപ്പിലേക്ക് ആകർഷിക്കനാണ് യൂട്യൂബ് പുതിയ സംവിധാനം വഴി ലക്ഷ്യം വയ്ക്കുന്നത് . ഒപ്പം തങ്ങളുടെ പരസ്യ വരുമാനത്തിലെ വർദ്ധനവും യൂട്യൂബ് ലക്ഷ്യമിടുന്നു .


ഐപിഎല്ലിൽ സൺറൈസേഴ്സ് ഹൈദരാബാദിന്റെ തുരുപ്പുചീട്ടായി ബംഗ്ലാദേശിന്റെ യുവ ബൌളർ മുസ്തഫിസുർ റഹ്മാന് ഇന്ത്യൻ നായകൻ മഹേന്ദ്ര സിംഗ് ധോണിയോട് മാപ്പു പറയണം . എന്തിനാണെന്നല്ലെ , കഴിഞ്ഞ വർഷം നടന്ന ഇന്ത്യാ - ബംഗ്ലാദേശ് ഏകദിന പരമ്പരയ്ക്കിടെ ധോണിയുമായി ഉരസിയതിന് . മുസ്തഫിസുറിന്റെ അരങ്ങേറ്റ മത്സരമായിരുന്നു അത് . ധോണിയെ കണ്ടാൽ സംഭവത്തിൽ മാപ്പു പറയുമെന്ന് മുസ്തഫിസുർ വ്യക്തമാക്കി . ഇന്ത്യക്കെതിരെ തകർപ്പൻ ബൌളിംഗ് പുറത്തെടുത്ത മുസ്തഫിസുർ 9.2 ഓവറിൽ 50 റൺസ് വഴങ്ങി അഞ്ച് ഇന്ത്യൻ വിക്കറ്റുകൾ വീഴ്ത്തി . കളിക്കിടെ ഇന്ത്യൻ ബാറ്റ്സ്മാൻമാരും മുസ്തഫിസുറും തമ്മിൽ പലപ്പോഴും കോർത്തിരുന്നു . ആദ്യം രോഹിത് ശർമ ബാറ്റു ചെയ്യുന്നതിനിടെ പിച്ചിൽവെച്ച് ഇരുവരും പരസ്പരം കൂട്ടിയിടിയിടുടെ വക്കത്തെത്തിയിരുന്നു . ഇതിനുശേഷമാണ് കളിയുടെ 25 - ാം ഓവറിൽ റണ്ണിനായി ഓടുന്നതിനിടെ ധോണി പിച്ചിൽ നിൽക്കുകയായിരുന്ന മുസ്തഫിസുറിന്റേ ദേഹത്ത് ഇടിച്ചത് . മനപൂർവമല്ലെന്ന് തോന്നിക്കുമെങ്കിലും ഇടികൊണ്ട മുസ്തഫിസുർ ഓവർ പൂർത്തിയാക്കാതെ പവലിയനിലേക്ക് മടങ്ങി . ഇത് ഇത് ഇരുടീമുകളും തമ്മിൽ പിന്നീടുള്ള മത്സരങ്ങളിലും ചൂട് പകർന്നു . ഐപിഎല്ലിൽ സൺറൈസേഴ്സിന്റെ തുരുപ്പുചീട്ടാണ് ടീം അംഗങ്ങൾ സ്നേഹത്തോടെ ഫിസ് എന്ന് വിളിക്കുന്ന മുസ്തഫിസുർ ഇപ്പോൾ . ഇംഗ്ലീഷോ ഹിന്ദിയോ വശമില്ലാത്തതിനാൽ പലപ്പോഴും ഗൂഗിൾ ട്രാൻസലേറ്റർ ഉപയോഗിച്ചാണ് ടീം അംഗങ്ങളിൽ പലരും മുസ്തഫിസുറുമായി ആശയവിനിമയം നടത്തുന്നത് . ബംഗാളി മാത്രമാണ് മുസ്തഫിസുറിന് ആകെ അറിയുന്ന ഭാഷ . ഇന്ത്യൻ ബൌളർ ബരീന്ദർ സ്രാനാണ് ടീം അംഗങ്ങളിൽ മുസ്തഫിസുറിന്റെ അടുത്ത കൂട്ടുകാരൻ . ടീം മെന്ററായ വി വി എസ് ലക്ഷ്മണും മുത്തയ്യ മുരളീധരനും ക്യാപ്റ്റൻ ഡേവിഡ് വാർണറുമെല്ലാം തന്നോട് ഒരു സഹോദരനെപോലെയാണ് പെരുമാറുന്നതെന്ന് മുസ്തഫിസുർ പറഞ്ഞു . പാക്കിസ്ഥാൻ പേസർ മുഹമ്മദ് ആമിറാണ് തന്റെ റോൾ മോഡലെന്നും മുസ്തഫിസുർ പറഞ്ഞു .


ചുരുങ്ങിയ കാലത്തിനുള്ളിൽ ഏറ്റവും ജനപ്രിയമായി തീർന്ന ചാറ്റ് ആപ്പാണ് ഫേസ്ബുക്ക് മെസഞ്ചർ . എന്നാൽ ഫേസ്ബുക്ക് മെസഞ്ചർ ഇൻസ്റ്റാൾ ചെയ്തു ഉപയോഗിക്കുമ്പോൾ ഡാറ്റ ഉപഭോഗം വളരെ കൂടുതലാണെന്ന പരാതി ഇതിനോടകം ഉയർന്നിട്ടുണ്ട് . അതിനുള്ള പ്രതിവിധിയുമായാണ് ഫേസ്ബുക്ക് മെസഞ്ചറിന്റെ അടുത്ത പതിപ്പ് പുറത്തിറങ്ങുകയെന്നാണ് സൂചന . ഡാറ്റാ സേവർ മോഡ് എന്ന ഓപ്ഷനാകും പുതിയ മെസഞ്ചറിന്റെ പ്രധാന സവിശേഷത . ഇതിന്റെ ആൻഡ്രോയ്ഡ് ബീറ്റാ പതിപ്പ് പരീക്ഷണഘട്ടത്തിലാണ് . പരീക്ഷണം വിജയകരമായാൽ ഔദ്യോഗികമായിതന്നെ പുതിയ മെസഞ്ചർ പുറത്തിറക്കുമെന്നാണ് സൂചന . ഇതിലെ ഡാറ്റ സേവർ മോഡ് ഓൺ ആക്കിയാൽ , ഉപയോക്താവിന്റെ അനുമതിയില്ലാതെ വീഡിയോ - ഫോട്ടോ കണ്ടന്റുകൾ ഓട്ടോമാറ്റിക് ആയി ഡൌൺലോഡ് ചെയ്യുകയില്ല . വീഡിയോ പരസ്യങ്ങളും ഡൌൺലോഡ് ആകുകയില്ല . മറ്റു ചില ഓപ്ഷനുകൾ കൂടി ഉപയോക്താവിന് ഈ പതിപ്പിൽ ലഭ്യമാകും . നമ്മൾ ആഗ്രഹിക്കുന്ന സുഹൃത്തുക്കളുടെ ഫോട്ടോയും വീഡിയോയും മാത്രം ഡൌൺലോഡ് ആക്കാനുമുള്ള അവസരമുണ്ടാകും .


ഗൾഫ് രാജ്യങ്ങൾ എണ്ണ ഉൽപ്പാദനം കുറച്ച സാഹചര്യത്തിൽ ഇന്ത്യയിൽ പെട്രോൾ ഡീസൽ വില വർധിക്കുമെന്ന് സൂചനകൾ . അന്താരാഷ്ട്ര വിപണിയിൽ ക്രൂഡ് ഓയിൽ വില വർദ്ധിക്കുന്ന സാഹചര്യത്തിൽ ഇന്ത്യയിലെ എണ്ണകമ്പനികളും പെട്രോൾ ഡീസൽ വില വർധിപ്പിക്കും . നേരത്തെ ഒക്ടോബർ 16നാണ് ഒടുവിൽ എണ്ണ വില വർദ്ധിപ്പിച്ചത് . പെട്രോൾ വില ലിറ്ററിന് 1.34 രൂപയും ഡീസലിന് 2.37 രൂപയുമാണ് വർദ്ധിപ്പിച്ചത് . വർധനവ് നിലവിൽ വന്നതോടെ പെട്രോളിന് 66.05 രൂപയും ഡീസലിന് 55.26 രൂപയുമായിരുന്നു വില . ഒക്ടോബർ അഞ്ചിന് പെട്രോളിന് 14 പൈസയും ഡീസലിന് 10 പൈസയും വർധിപ്പിച്ചതിന് പിന്നാലെയാണ് ഒക്ടോബർ 16ന് പുതിയ നിരക്ക് നിലവിൽ വന്നത് . അസംസ്കൃത എണ്ണയുടെ വിലയിലുണ്ടായ വർദ്ധനവിനെ തുടർന്ന് യുഎഇയിലും പെട്രോൾ ഡീസൽ വില വർദ്ധിപ്പിച്ചിരുന്നു . നവംബർ ഒന്നുമുതലാണ് പുതുക്കിയ നിരക്കുകൾ നിലവിൽ വരിക .


സീനിയർ താരം മിതാലി രാജിനെതിരെ ഇന്ത്യൻ വനിതാ ക്രിക്കറ്റ് ടീം പരിശീലകൻ രമേശ് പവാർ ബിസിസിഐക്ക് റിപ്പോർട്ട് നൽകി . ട്വന്റി 20 ലോകകപ്പിൽ ഓപ്പൺ ചെയ്യാൻ അനുവദിച്ചില്ലെങ്കിൽ ടൂർണമെന്റിൽ നിന്ന് പിന്മാറുകയും വിരമിക്കൽ പ്രഖ്യാപിക്കുകയും ചെയ്യുമെന്ന് മിതാലി ഭീഷണിപ്പെടുത്തി . തന്നോട് അകലം പാലിച്ച മിതാലിയുമായി ടീമിൽ ഒത്തുപോവുക പ്രയാസമായിരുന്നു . കളിക്കാർ പരിശീലകരെ ഭീഷണിപ്പെടുത്തുന്നത് അനുവദിക്കാൻ ആകില്ലെന്നും രമേശ് പവാർ ബിസിസിഐക്ക് നൽകിയ റിപ്പോർട്ടിൽ വ്യക്തമാക്കി . ദേശീയ വനിതാ ക്രിക്കറ്റ് ടീം പരിശീലകൻ രമേശ് പവാർ , കമ്മിറ്റി ഓഫ് അഡ്മിനിസ്ട്രേറ്റേഴ്സ് അംഗം ഡയാന എദുൽജി എന്നിവർക്കെതിരെ നേരത്തെ മിതാലി ബിസിസിഐക്ക് കത്ത് നൽകിയിരുന്നു . രമേഷ് പവാർ പലതവണ തന്നെ തകർക്കാൻ ശ്രമിച്ചതായും മിതാലി ആരോപിച്ചു . ' ' അടുത്തെങ്ങാനും ഞാനുണ്ടെങ്കിൽ അദ്ദേഹം വേഗം അവിടെനിന്ന് മാറിനിൽക്കും . മറ്റുള്ളവർ നെറ്റ്സിൽ പരിശീലിക്കുമ്പോൾ കൃത്യമായ നിർദ്ദേശങ്ങൾ നൽകി നിരീക്ഷിക്കും . ഞാൻ നെറ്റ്സിലെത്തിയാൽ അവിടെനിന്നു മാറും . എന്തെങ്കിലും ചോദിക്കാൻ അടുത്തുചെന്നാൽ ഫോണിൽ ഞെക്കിക്കൊണ്ട് നടന്നുപോകും . അദ്ദേഹം എന്നെ അവഗണിക്കുകയും അപമാനിക്കുകയും ചെയ്തത് എല്ലാവർക്കും അറിയാവുന്നതാണ് . എന്നിട്ടും ഏറ്റവും ശാന്തതയോടു കൂടിയേ ഞാൻ പെരുമാറിയിട്ടുള്ളുവെന്നും മിതാലി കത്തിൽ പറഞ്ഞു . ഈ കത്ത് ചോർന്നതിൽ ബിസിസിഐ ആക്ടിംഗ് സെക്രട്ടറി അമിതാഭ് ചൌധരി വിശദീകരണം ചോദിച്ചിരുന്നു . ബിസിസിഐ സിഇഒ രോഹുൽ ജോഹ്രിയോടും ക്രിക്കറ്റ് ഓപ്പറേഷൻസ് ജനറൽ മാനേജർ സാബ കരിമിനോടും വിശദീകരണം ആവശ്യപ്പെട്ട് ചൌധരി കത്തയച്ചു .


ഒന്നുകിൽ ആക്ഷേപഹാസ്യ സ്വഭാവത്തിൽ സമൂഹത്തിന് നേർക്കയയ്ക്കുന്ന നോട്ടം , അല്ലെങ്കിൽ അതേ സമൂഹത്തിൽ ജീവിക്കുന്ന ചില മനുഷ്യരുടെ ദുരാഗ്രഹമോ അപകർഷതയോ ജീവിക്കാനുള്ള നെട്ടോട്ടമോ . പലകാലങ്ങളിൽ ആഘോഷിക്കപ്പെട്ട സത്യൻ അന്തിക്കാട് - ശ്രീനിവാസൻ സിനിമകളുടെ പ്ലോട്ടുകൾ ഇവയിൽ ഏതെങ്കിലുമൊക്കെയായിരുന്നു . പ്രശംസകൾക്കൊപ്പം വിമർശനങ്ങളും അവയിൽ ചില ചിത്രങ്ങൾക്ക് നേരെ ഉയർന്നെങ്കിലും ഒരു കാര്യത്തിൽ ആർക്കും എതിരഭിപ്രായമുണ്ടാവാൻ വഴിയില്ല , ശ്രീനിവാസൻ തിരക്കഥകൾ ഒരു തരത്തിലല്ലെങ്കിൽ മറ്റൊരു തരത്തിൽ എപ്പോഴും കാലത്തെ അടയാളപ്പെടുത്താറുണ്ട് എന്ന കാര്യത്തിൽ . നീണ്ട പതിനാറ് വർഷങ്ങൾക്ക് ശേഷം വീണ്ടുമൊന്നിക്കുമ്പോൾ പഴയ ' ലെഗസി ' കാത്തുസൂക്ഷിക്കാൻ ഇരുവർക്കുമാവുമോ എന്നതായിരുന്നു ഞാൻ പ്രകാശൻ എന്ന ചിത്രം ഉയർത്തിയ കൌതുകം . ടൈറ്റിൽ റോളിലെത്തുന്നത് ഫഹദ് ഫാസിലാണ് എന്നതും ചിത്രത്തിൻറെ യുഎസ്പി ആയി പ്രവർത്തിച്ചിട്ടുണ്ട് . ' പ്രകാശൻ ' എന്ന പേര് പഴഞ്ചനാണെന്ന വിലയിരുത്തലിൽ ഗസറ്റിൽ പരസ്യം നൽകി ' പി ആർ ആകാശ് ' എന്ന് പേര് മാറ്റിയ ആളാണ് ഫഹദിൻറെ നായകൻ . ബിഎസ്സി നഴ്സിംഗ് പാസ്സായ ആളാണെങ്കിലും അയാൾ ജോലിക്കൊന്നും പോകുന്നില്ല . കേരളത്തിൽ നഴ്സിംഗ് മേഖലയിലെ താരതമ്യേന കുറഞ്ഞ വേതനമാണ് ജോലിക്ക് പോകാതിരിക്കാൻ അയാൾ പറയുന്ന ഒരു കാരണം . മറ്റൊന്ന് , അത് സ്ത്രീകൾ ചെയ്യേണ്ട ജോലിയാണെന്നും പുരുഷനായ താൻ അതിന് അനുയോജ്യനല്ലെന്നതുമാണ് . അതേസമയം ഇതേ തൊഴിൽ വിദേശത്ത് ചെയ്ത് മോഹിപ്പിക്കുന്ന വേതനം നേടണമെന്നുമുണ്ട് പ്രകാശന് . സ്കൂൾ മാഷായിരുന്ന അച്ഛൻ മുൻപുപയോഗിച്ചിരുന്ന ഗ്ലോബിലേക്ക് നോക്കി യൂറോപ്പിലേക്ക് സ്ഥിരം സ്വപ്നാടനം നടത്താറുള്ള പ്രകാശൻറെ ജീവിതത്തിലെ , സംഭവബഹുലമായ ഒരു ചെറിയ കാലയളവിനെ പിന്തുടരുകയാണ് ചിത്രം . ജീവിതത്തെ ഗൌരവത്തിലെടുക്കാത്ത , ' ഉഴപ്പന്മാരാ ' യ നായകന്മാർ സാഹചര്യങ്ങളുടെയോ മറ്റ് കഥാപാത്രങ്ങളുടെയോ സ്വാധീനത്താൽ ജീവിതാവബോധം നേടി ' നേർവഴി ' യ്ക്കെത്തുന്നത് മുൻപും സത്യൻ അന്തിക്കാട് ചിത്രങ്ങളിൽ പലവട്ടം കണ്ടിട്ടുണ്ട് . വിശേഷിച്ചും അദ്ദേഹം സ്വയം രചന നിർവ്വഹിച്ചുതുടങ്ങിയ 2006ന് ശേഷം . വിനോദയാത്രയിലും ഇന്ത്യൻ പ്രണയകഥയിലും ജോമോൻറെ സുവിശേഷങ്ങളിലുമൊക്കെ ഈ പ്ലോട്ട് കണ്ടു . ഈ കഥാതന്തു തന്നെയാണ് ഞാൻ പ്രകാശനിലും . പക്ഷേ ശ്രീനിവാസൻറെ രചനയിൽ ഫഹദ് നായകനാവുമ്പോൾ ആവർത്തനവിരസത അനുഭവപ്പെടുന്നില്ലെന്ന് മാത്രമല്ല , ആസ്വാദ്യകരവുമാവുന്നു ' പ്രകാശൻ ' . രചനയിലെ ശ്രീനിവാസൻ സ്പർശം അനുഭവപ്പെടുത്തിയാണ് ചിത്രത്തിൻറെ തുടക്കം . ചുറ്റുപാടുകളുമായി ചേർത്ത് അവതരിപ്പിക്കപ്പെടുന്ന കഥാപാത്രങ്ങൾ സത്യൻ അന്തിക്കാടിൻറെ സമീപകാല ചിത്രങ്ങളിലേക്കാളൊക്കെ വേഗത്തിൽ വിശ്വാസ്യത നേടിയെടുക്കുന്നുണ്ട് . വേതനം കുറവെങ്കിലും വൈറ്റ് കോളർ ജോലി മാത്രം നോക്കിപ്പോകുന്ന മലയാളി പൊതുബോധത്തിനുള്ള പരിഹാസമാണ് ചിത്രത്തിൻറെ ആദ്യഭാഗം . ഇതരസംസ്ഥാന തൊഴിലാളികളുടെ പ്രതിനിധാനം ഇപ്പോൾ മിക്ക മലയാളചിത്രങ്ങളിലും ഒരു വഴിപാട് പോലെ വന്നുപോകാറുണ്ടെങ്കിൽ തൻറെ പ്ലോട്ടിനെ വിശദീകരിക്കാൻ വേണ്ടിയാണ് ശ്രീനിവാസൻ അത് ഉപയോഗിച്ചിരിക്കുന്നത് . കല്യാണസദ്യ കഴിക്കാൻ തിക്കിത്തിരക്കുന്ന പ്രകാശനെ പ്രത്യക്ഷപ്പെടുത്തിയ ടീസറിലെ ഊർജ്ജം നിലനിർത്തിയിട്ടുണ്ട് ചിത്രത്തിൻറെ ആദ്യ പകുതിയിൽ . വിദേശത്ത് പോകാൻ ആഗ്രഹിക്കുന്ന പ്രകാശനും അതിനായി അയാൾ തേടുന്ന കുറുക്കുവഴികളുമൊക്കെയായി ശ്രീനിവാസൻറെ തിരക്കഥയിൽ കൃത്യമായ ഇടവേളകളിൽ പുതിയ അപ്രതീക്ഷിതത്വങ്ങളും അതിൽ നിന്നുണ്ടാവുന്ന രസവും ചിരിയുമുണ്ട് . ഈ ഭാഗത്ത് പ്രത്യക്ഷപ്പെടുന്ന നർമ്മരംഗങ്ങൾക്കൊക്കെ സാമൂഹികമായ ഉൾക്കാഴ്ച ചേരുന്ന ശ്രീനിവാസൻ ടച്ചുണ്ട് . എന്നാൽ രണ്ടാംപകുതിയിൽ ചിത്രം സത്യൻ അന്തിക്കാടിൻറെ സമീപകാല ശൈലിയിലേക്ക് നീങ്ങുന്നുണ്ട് . പ്രകാശനെ മുൻനിർത്തിയുള്ള സാമൂഹിക ആക്ഷേപഹാസ്യം എന്നതിൽ നിന്ന് പ്രകാശൻ എന്ന വ്യക്തിയിലേക്ക് ശ്രദ്ധയൂന്നുന്നു ഇടവേളയ്ക്ക് ശേഷം ചിത്രം . എന്നാൽ നായകൻറെ പാത്രാവിഷ്കരണത്തിലെ ഭംഗിയും ഫഹദിലെ നടൻറെ സാന്നിധ്യവും കാരണം ഈ ' ഷിഫ്റ്റിംഗ് ' വിരസമാവുന്നില്ല . നോൺ ലീനിയർ നരേറ്റീവ് , ആ സങ്കേതം വഴങ്ങാത്തവർ പോലും എടുത്ത് പ്രയോഗിക്കുന്ന കാലത്ത് ലീനിയർ നരേറ്റീവിലെ ലളിതമായ കഥപറച്ചിലാണ് പ്രകാശൻറേത് . അതേസമയം പ്രകാശൻറെ കഥ വെളിപ്പെടുന്നത് എപ്പിസോഡിക് സ്വഭാവത്തിലുമാണ് . വിവിധ പ്രായക്കാരായ നാല് സ്ത്രീകഥാപാത്രങ്ങളുമായുള്ള പരിചയം പ്രകാശൻറെ ജീവിതത്തിൽ വരുത്തുന്ന മാറ്റങ്ങളിലൂടെയാണ് ചിത്രം പുരോഗമിക്കുന്നത് . അതിനാൽത്തന്നെ സ്ത്രീകഥാപാത്രങ്ങൾക്കെല്ലാം പ്രാധാന്യവുമുണ്ട് . എന്നാൽ ഒരു സറ്റയർ നിർമ്മിച്ചെടുക്കാനുള്ള ശ്രമത്തിൽ ചില കഥാപാത്രങ്ങളൊക്കെ ആഴക്കുറവ് അനുഭവപ്പെടുത്തുന്നുണ്ട് . കഥയുടെ നിർണായക സന്ധിയിൽ അപ്രതീക്ഷിതത്വം വരുത്താൻ നിയോഗിക്കപ്പെട്ട സലോമി ( നിഖില വിമൽ ) അത്തരത്തിൽ ബോധ്യപ്പെടാതെ പോകുന്നു . ഫഹദ് ഫാസിൽ എന്ന നടൻറെ സാന്നിധ്യമാണ് ചിത്രത്തിൻറെ ഏറ്റവും വലിയ പ്ലസ് പോയിൻറ് . ഫഹദിന് പകരം മറ്റാരെങ്കിലും അവതരിപ്പിച്ചാൽ ' പ്രകാശന് ' ഇപ്പോഴുള്ള രസം പകരാനാവുമോ എന്നത് സംശയമാണ് . ഫഹദിൻറെ രണ്ടാമത് സത്യൻ അന്തിക്കാട് ചിത്രമാണ് ഞാൻ പ്രകാശൻ . ഇന്ത്യൻ പ്രണയകഥയിലെ അയ്മനം സിദ്ധാർഥനമുമായി പാത്രാവിഷ്കരണത്തിൽ പ്രകാശന് ചില സാമ്യങ്ങളൊക്കെ കണ്ടെത്താമെങ്കിലും ഫഹദിൻറെ പ്രകടനത്തിൽ അതില്ല . സിദ്ധാർഥനേക്കാൾ താഴ്ന്ന ഒരു മീറ്ററിലും അതേസമയം ചടുലതയോടെയുമാണ് പ്രകാശൻറെ ഭാവവിനിമയങ്ങൾ . ടൈറ്റിൽസിൽ പരിചയപ്പെട്ടതിന് ശേഷം കാണിയെ ഇടർച്ചകളൊന്നുമില്ലാതെ കൂടെക്കൂട്ടുന്നുണ്ട് ഫഹദ് . കരിയറിൽ രണ്ടാമതാണ് ഒരു ശ്രീനിവാസൻ തിരക്കഥയിൽ ഫഹദ് കഥാപാത്രമാവുന്നത് ( പത്മശ്രീ ഭരത് ഡോ . സരോജ്കുമാറാണ് ആദ്യ ചിത്രം ) . ഗോപാൽജിയെന്ന ശ്രീനിവാസൻ കഥാപാത്രവുമായുള്ള ഫഹദിൻറെ സ്ക്രീൻ കെമിസ്ട്രിയും കൊള്ളാം . സത്യൻ അന്തിക്കാടിൻറെ സമീപകാല ചിത്രങ്ങളിൽ സാങ്കേതികമായി മികച്ച നിലവാരമുള്ള ചിത്രവുമാണ് ഞാൻ പ്രകാശൻ . എസ് കുമാറിൻറെ ഫ്രെയ്മുകൾ കെ രാജഗോപാൽ നന്നായി സന്നിവേശിപ്പിച്ചിട്ടുണ്ട് . അറ്റ്മോസ് മിക്സിംഗും നിലവാരമുള്ളതാണ് . ഇതരസംസ്ഥാന തൊഴിലാളികൾ ജോലിയെടുക്കുന്ന സ്ഥലങ്ങളൊക്കെ സൌണ്ട്സ്കേപ്പിൻറെ മികവിനാൽ നന്നായി അനുഭവിക്കാനാവുന്നുണ്ട് . സത്യൻ അന്തിക്കാടും ശ്രീനിവാസനും പതിനാറ് വർഷത്തിന് ശേഷം ഒരുമിക്കുന്ന പ്രകാശൻ ഒരു ഫീൽഗുഡ് സിനിമയാണ് . തീയേറ്ററിലേക്ക് പോകുമ്പോൾ ലോജിക്കും ഒപ്പം കൊണ്ടുപോകാവുന്ന സിനിമ .


ബിഎസ്എൻഎല്ലിന്റെ ര4ജി സേവനം മാർച്ച് മുതൽ കേരളത്തിൽ ലഭ്യമാകുമെന്ന് കേരള സർക്കിൾ ചീഫ് ജനറൽ മനേജർ . ബിഎസ്എൻഎൽ 4ജി സർവ്വീസ് ആദ്യം തുടങ്ങുന്ന സംസ്ഥാനങ്ങളിൽ ഒന്നാണ് കേരളം . ആദ്യഘട്ടത്തിൽ തിരുവനന്തപുരം , എറണാകുളം , കോഴിക്കോട് എന്നീ നഗരങ്ങളിലായിരിക്കും 4 ജി ലഭിച്ചു തുടങ്ങുക . അതിന് ശേഷം എല്ലാ ജില്ലാ ആസ്ഥാനങ്ങളിലും ലഭ്യമാകുമെന്നും ബിഎസ്എൻഎൽ കേരള സർക്കിൾ ചീഫ് ജനറൽ മാനേജർ ആർ മണി അറിയിച്ചു . രാജ്യത്ത് ബിഎസ്എൻഎല്ലിന്റെ ഡാറ്റാ സേവനങ്ങളിൽ 25 ശതമാനവും ഉപയോഗിക്കപ്പെടുന്നത് കേരളത്തിലാണെന്നാണ് കണ്ടെത്തൽ . ഇതോടെ മാർച്ച് അവസാനത്തോടെ കേരളത്തിൽ ബിഎസ്എൻഎൽ 4ജി സേവനം ലഭ്യമായിത്തുടങ്ങും . സംസ്ഥാനത്ത് 1000 ഹൈസ്പീഡ് വൈഫൈ ഹോട്ട്സ്പോട്ടുകളാണ് സംസ്ഥാനത്ത് ആരംഭിയ്ക്കുക . ഇവ ഒരു മാസത്തിനകം കമ്മീഷൻ ചെയ്യുമെന്നും ബിഎസ്എൻഎൽ വ്യക്തമാക്കുന്നു . എസ്ബിഐ മൊഹി ക്യാഷ് എന്ന പേരിൽ ബിഎസ്എൻഎൽ ആരംഭിയ്ക്കുന്ന പ്രി പെയ്ഡ് വിർച്വൽ മൊബൈൽ വാലറ്റിന്റെ ഉദ്ഘാടന ചടങ്ങിൽ സംസാരിക്കവെയായിരുന്നു . ബിഎസ്എൻഎൽ 4ജി സർവ്വീസ് സംബന്ധിച്ച നിർണായക പ്രഖ്യാപനങ്ങൾ നടത്തിയത് . 4ജി സർവ്വീസ് ആരംഭിക്കുന്നതിനുള്ള ടെൻഡറുകൾ പൂർത്തിയായെന്നും കൂടുതൽ പണം ചെലവഴിച്ച് സ്പെക്ട്രം വാങ്ങുന്നതാണ് കേന്ദ്രത്തെ സംബന്ധിച്ചുള്ള പ്രശ്നമെന്നും ബിഎസ്എൻഎൽ നേരത്തെ തന്നെ വ്യക്തമാക്കിയിരുന്നു .


ഒരു പാട്ടുകാരൻറെ ജീവിതത്തിലെ അപ്രതീക്ഷിത സംഭവങ്ങളിലൂടെയും അയാളുടെ വളർച്ചയിലൂടെയുമാണ് കഥ വികസിക്കുന്നത് . ആൻറി ഷാബെർഗ് ആണ് പോപ്സ്റ്റാറിലെ നായകൻ . അഖിവ ഷാഫെർ ആണ് ചിത്രം സംവിധാനം ചെയ്തിരിക്കുന്നത് . 3ഡിയിൽ സയൻസ് ഫിക്ഷൻ കോമഡിയാണ് ടീനെജ് മ്യൂട്ടൻറ് നിൻജ ടർട്ടിൽസ് ഔട്ട് ഓഫ് ദ ഷാഡോസ് പറയുന്നത് . ടർട്ടിലും മനുഷ്യനും തമ്മിലെ ഏറ്റുമുട്ടലിനറെ കഥയാണ് നിൻജ ടർട്ടിൽസ് പറയുന്നത് . പ്രണയകഥയുമായി ടീ ഷാറോക്കിന്റെ യു ബിഫോർ മിയും ഇന്ന് തീയേറ്ററിൽ എത്തും . . ജോജോ മോയസിൻറെ നോവലാണ് സിനിമയായത് . സസ്പെൻസ് ത്രില്ലർ അർജും ഇന്ന് റിലീസ് ചെയ്യുന്നു . നൈറ്റ്ക്ലബ് പാർട്ടിക്കിടെ നടക്കുന്ന ഉദ്യോഗജനകമായ സംഭവങ്ങൾ കൂട്ടിയിണക്കിയാണ് ചിത്രം ഒരുക്കിയിരിക്കുന്നത് . ആരോൺ കാഫ്മാൻ ആണ് ചിത്രത്തിൻറെ സംവിധാനം .